ކުޑަ ކުޑަ ވަޤުތު ކޮޅަކުންވެސް ކަށްވަޅުގެ ޢަޛާބުން ސަލާމަތް ވުމުގެ ފުރުސަތު – Atoll News\nކުޑަ ކުޑަ ވަޤުތު ކޮޅަކުންވެސް ކަށްވަޅުގެ ޢަޛާބުން ސަލާމަތް ވުމުގެ ފުރުސަތު\nޝާއިޢު ކުރީ: އިބްރާހީމް ރަމީޒް މާރޗް 4, 2018, 08:59\nނިދުމުގެ ކުރިން 10 ވަރަކަށް މިނިޓުން ކިޔާލެވޭ سورة الملك މާތްކަން އެނގިލައްވާ ތޯ؟ ކުރު ގޮތަކަށް سورة الملك (ތަބާރަ ސޫރަތް) ގެ މުހިންމުކަމާއި މާތްކަންމަށް ބަލާލާނަމެވެ.\nއަބޫ ހުރައިރާ ރަޟިޔަﷲ އަންހުގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\n(إِنَّ سُوْرَةً مِّنَ القُرْآنِ ثَلَاثُوْنَ آيَةً شَفَعَتْ لِرَجُلٍ حَتَّى غُفِرَ لَهُ وَهِيَ سُوْرَةُ تَبَارَكَ الَّذِيْ بِيَدِهِ الْمُلْكُ)\nމާނައަކީ: ” ހަމަކަށަވަރުން ޤުރްއާނުގެ ސޫރަތެކެވެ. އެ ސޫރަތުގައިވަނީ ތިރީސް އާޔަތެވެ. އެ އާޔަތްތައް މީހާގެ ފާފަތައް ފުއްސެވުމަށް ދާންދެން އެމީހަކަށް ޝަފާޢަތްތެރިވެދެއެވެ. އެއީ ތަބާރަކަ ސޫރަތެވެ. ”\nމަޤްޞަދު: ” ކޮންމެ ރެޔަކު މި ސޫރަތް ކިޔެވުމެވެ. އަދި އެ ސޫރަތުގައިވާ ޙުކުމް ތަކަށް ފުރިހަމަ އަށް ކިޔަމަންތެރި ވުމެވެ. އަދި އެ ސޫރަތުގައި އައިސްފައިވާ ވާހަކަތަކަށް ފުރިހަމަ އަށް އީމާންވެ ތެދުކުރުމެވެ. ”\nعَنْ عَبْدُ اللهِ بِنْ مَسْعُوْدٍ قَالَ : مَنْ قَرَأَ تَبَارَكَ الَّذِيْ بِيَدِهِ الْمُلْكُ كُلَّ لَيْلَةٍ مَنَعَهُ اللهُ بِهَا مِنْ عَذَابِ الْقَبْرِ , وَكُنَّا فِيْ عَهْدِ رَسُوْلِ اللهِ صَلَّى اللهُ عَلَيْهِ وَسَلَّمَ نُسَمِّيْهَا اَلْمَانِعَةِ , وَإِنَّهَا فِيْ كِتَابِ اللهِ سُوْرَةٌ مَنْ قَرَأَ بِهَا فِيْ كُلِّ لَيْلَةٍ فَقَدْ أَكْثَرَ وَأَطَابَ,\nﷲ ރުއްސުން ލެއްވި ޢަބްދުﷲ ބުން މަސްޢޫދު ވިދާޅުވިއެވެ.\nމާނައަކީ: ” ކޮންމެ ރެޔަކު ތަބާރަކަ ސޫރަތް ކިޔަވައިފި މީހަކު ކައްވަޅުގެ ޢަޒާބުން ސަލާމަތް ކުރައްވާނެއެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ޒަމާނުގައި އަހަރެމެން އެ ސޫރަތަށް ކިޔާ އުޅުނީ ” އަލްމާނިއާ ” (މަނާކުރާ) އެވެ. އެއީ ފޮތުގައިވާ ސޫރަތެކެވެ. ކޮންމެ ރެޔަކު އެ ސޫރަތް ކިޔަވައިފި މީހަކު ވަރަށް ގިނަ ހެޔޮކަންތައް ކޮށްފިއެވެ. އަދި އޭނާ ކާމިޔާބު ހޯދައިފިއެވެ.”\nއެހެންކަމުން ކޮންމެ ރެޔަކު އެއްފަހަރު މި ސޫރަތް ކިޔެވުމަށް އާދަ ކުރައްވާށެވެ. އަދި މިސޫރަތުގެ މާނަ ދަސްކުރައްވާ އޭގައިވާ ޙުކުމްތަކަށް ރަނގަޅަށް ދަސްކުރައްވާށެވެ. ﷲ ގެ ހެޔޮރަޙްމަތުން ކައްވަޅުގެ ޢަޒާބުން ސަލާމަތްވާނެއެވެ. އާމީން\nޑރ. މުޙަންމަދު އިޔާޟް ޢަބްދުލް ލަޠީފު\n-ޚިޔާލު ފާޅުކުރައްވާ!- "ކުޑަ ކުޑަ ވަޤުތު ކޮޅަކުންވެސް ކަށްވަޅުގެ ޢަޛާބުން ސަލާމަތް ވުމުގެ ފުރުސަތު"


Aviation accident thakah idhaaraaeh ufahdhany | Mihaaru\nއޭވިއޭޝަން އެކްސިޑެންޓްތައް ތަހުގީގުކުރަން އިދާރާއެއް އުފައްދަނީ\n07 ޑިސެމްބަރ 2019 - 13:277comments\nރާއްޖޭގެ އެތެރޭގެ އުދުހުންތައް ޒަމާނީކުރުމަށްޓަކައި މަދަނީ ވައިގެ ދަތުރުފަތުރުގެ ގާނޫނަށް އިސްލާހު ގެނެސް އޭވިއޭޝަން އެކްސިޑެންޓްތައް ތަހުގީގުކުރަން މުއައްސަސާއެއް އުފައްދަން ނިންމަވާފައިވާ ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ މިއަދު ވިދާޅުވެއްޖެ އެވެ.\nބައިނަލްއަގުވާމީ މަދަނީ ވައިގެ ދަތުރުފަތުރުގެ ދުވަހުގެ މުނާސަބަތުގައި މިނިސްޓަރު ދެއްވި ހިތާބުގައި ވިދާޅުވީ އަންނަ އަހަރު ގެނެވޭ އެންމެ މުހިންމު ބަދަލަކީ އެތެރޭގެ ވައިގެ ދަތުރުފަތުރުގެ ގާނޫނު އިސްލާހުކުރުން ކަމަށެވެ. އޭގެ ސަބަބުން އެ ސިނާއަތް ކުރިއެރުވުމަށް ފުރިހަމަ ގާނޫނީ ތަރަހައެއް ގާއިމުކުރެވިގެން ދާނެ ކަމަށް މިނިސްޓަރު ވިދާޅުވި އެވެ.\n"ތަރައްގީވެފައިވާ ގައުމުތަކުގެ އެފަދަ ގާނޫނުތަކުގައި ހުންނަ މިންވަރަށް ސަލާމަތީ މިންގަނޑުތައް ގާއިމުވެގެން ދިއުމުގެ އިތުރުން ވައިގެ ދަތުރުފަތުރުގެ އެކްސިޑެންޓްތައް ތަހުގީގު ކުރެވޭނެ ދައުލަތުގެ މުސްތަގިއްލު އިދާރާއެއް އުފެދިގެންދާނެ،" މިނިސްޓަރު ވިދާޅުވި އެވެ.\n"އެހެންކަމުން ވައިގެ ދަތުރުފަތުރުގެ ދާއިރާއަށްވެސް އޮތީ އިރާދަކުރެއްވިއްޔާ ވަރަށް ފާގަތި ދުވަސްތަކެއް."\nއަންނަ އަހަރުގެ ތެރޭގައި ފަސިންޖަރުންގެ ހައްގުތަކުގެ ގާނޫނެއްވެސް އެކުލަވާލާނެ ކަމަށް މިނިސްޓަރު ވިދާޅުވި އެވެ. ސިނާއަތަށް އިތުބާރު ބޮޑު ކުރުމަށާއި ހިދުމަތުގެ ފެންވަރު ރަނގަޅު ކުރުމަށް އެފަދަ ގާނޫނެއް ވަރަށް މުހިންމު ކަމަށްވެސް މިނިސްޓަރު ވިދާޅުވި އެވެ.\nއޭވިއޭޝަން ދާއިރާއަށް ފަންނީ މުވައްޒަފުން އުފެއްދުމަށް ކުރުމަށް ހާއްސަ ސްކޮލާޝިޕްތަކެއް ތައާރަފް ކުރައްވާނެ ކަން މިނިސްޓަރު ކުރިން ވަނީ އިއުލާން ކުރައްވައިފަ އެވެ. މިނިސްޓަރު މިއަދު ވިދާޅުވީ އެ ސްކޮލާޝިޕްތައް ލިބޭ ދަރިވަރުންނަށް މިއަހަރުގެ "އޭވިއޭޝަން ނައިޓް" ގައި ލިޔުން ހަވާލު ކުރައްވާނެ ކަމަށެވެ.\n"އޭވިއޭޝަން ނެކްސްޓް ޖެން" ނަމުގައި ދޭ އެ ސްކޮލާޝިޕްތަކަކީ ސިވިލް އޭވިއޭޝަން އޮތޯރިޓީން ކުރިއަށް ގެންދާ ހަރަކާތެކެވެ.\nމިނިސްޓަރު ވިދާޅުވީ ކުރިއަށް އޮތް ދުވަސްތަކުގެ ތެރޭގައި ސިވިލް އޭވިއޭޝަން އޮތީރިޓީން ސިޔާސަތުތަކާއި ޕްލޭންތައް ތައާރަފް ކުރެވޭނެ ކަމަށެވެ. އަދި ސަލާމަތީ ޕްލޭންތައް އެކުލަވާލައި އެ ސިނާއަތުގެ ބޭފުޅުންނާ ހިއްސާ ކުރައްވާނެ ކަމަށް ވިދާޅުވި އެވެ.\nއޭވިއޭޝަން ދާއިރާގެ ރައްކާތެރިކަމުގެ ދާއިރާއިން އައިކާއޯގެ އޮޑިޓުގައި މަތީ ދަރަޖަ ހޯދައި އައިކާއޯ ކައުންސިލްގެ ރައީސްގެ ސެޓްފިކެޓް ރާއްޖެއަށް ލިބިފައިވުމަކީ އުފަލެއް ކަމަށް މިނިސްޓަރު ވިދާޅުވި އެވެ. އައިކާއޯ ސަލާމަތީ އެސެސްމަންޓުން ރާއްޖެ ވަނީ "މެޗުއާ ސްޓޭޓް" ގެ ދަރަޖަ ހޯދައިފަ އެވެ.\nމިިނިސްޓަރު ވިދާޅުވީ ދުރުމުސްތަގުބަލަށް ވިސްނައި ޖަޒީރާ ވަންތަ ދިރިއުޅުމެއް ގާއިމުކުރުމަށް މުޅި ރާއްޖެ ހިމެނޭ ވައިގެ ދަތުރުފަތުގެ ވިއުގައެއް ގާއިމު ކުރުމުގެ މަސައްކަތް ކުރަމުން އަންނަ ކަމަށެވެ. އެކަން ކުރަނީ ދުރުވިސްނޭ ސިޔާސަތުތަކާއި ހަރުދަނާ ޕްލޭންތަކާއެކުގައި ކަމަށް މިނިސްޓަރު ވިދާޅުވި އެވެ.\nއިތުރު ލިޔުންތައް ވައިގެ ދަތުރުފަތުރު ދަތުރުފަތުރު ޓްރާންސްޕޯޓް މިނިސްޓްރީ އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


ދުވާލާކު ސެމްސަންގ ގެލެކްސީ ނޯޓް 8 އެއް ލިބޭ، 30 ދުވަހުގެ ހާއްސަ ޕްރޮމޯޝަނެއް އުރީދޫ އިން ފަށައިފި | Atoll News\nދުވާލާކު ސެމްސަންގ ގެލެކްސީ ނޯޓް 8 އެއް ލިބޭ، 30 ދުވަހުގެ ހާއްސަ ޕްރޮމޯޝަނެއް އުރީދޫ އިން ފަށައިފި\nޝާއިޢު ކުރީ: ފާޠިމަތު ސާއި ނޮވެމްބަރ 27, 2017, 17:22\n30 ދުވަސް ވަންދެން، ކޮންމެ ދުވަހަކުވެސް ފަހުގެ ސެމްސަންގ ގެލެކްސީ ނޯޓް 8 އެއް ލިބޭ ވަރަށް ހާއްސަ ޕްރޮމޯޝަން އެއް އުރީދޫ އިން މިއަދު ފަށައިފިއެވެ.\nމިއީ އުރީދޫ އިން ކުރިއަށްގެންދަމުންދާ ”އެންޖޯއި ދަ އިންޓަނެޓް“ ކެމްޕެއިނުގެ ދަށުން، އެކުންފުނީގެ ކަސްޓަމަރުންނަށްދޭ ހަދިޔާއެކެވެ. ”ވިން އަ ގެލެކްސީ ނޯޓް 8 އެވްރީ ޑޭ“ ގެ ނަމުގައި ތައާރަފްކޮށްފައިވާ މި ޕްރޮމޯޝަން ކުރިއަށްދާނީ، 28 ނޮވްމްބަރ 2017 އިން ފެށިގެން 30 ދުވަހުގެ މުއްދަތަކަށެވެ.\nޕްރީޕެއިޑް އަދި ޕޯސްޓްޕެއިޑް ކަސްޓަމަރުންނަށް ވެސް ހުޅުވާލެވިފައިވާ މި ޕްރޮމޯޝަންގައި، ދުވަހުގެ ނަސީބުވެރިޔާ ހޮވިގެންދާނީ އެދުވަހަކު މަދުވެގެން 99 ރުފިޔާގެ ޑޭޓާ ޙިޔާރުކުރައްވާ ކަސްޓަމަރުންގެ ތެރެއިންނެވެ.\nމީގެ ތެރޭގައި އުރީދޫގެ ތަފާތު މޮބައިލް ޑޭޓާ ޕެކޭޖުތަކާއި މޮބައިލް ބްރޯޑްބޭންޑް އަދި ފަސޭހަ ބްރޯޑްބޭންޑް ޕެކޭޖުވެސް ހިމެނެއެވެ.\n”އެއްދުވަހުން އަނެއްދުވަހަށް ބަދަލުވެ، ފުޅާވަމުންދާ ޓެކްނޮލޮޖީތަކަށް އަހުލުވެރިވެ، އުރީދޫ އިން ކެނޑިނޭޅި މަސައްކަތް ކުރަމުންދަނީ އުރީދޫގެ ނެޓްވަރކް އަކީ އިންޓަނެޓްގެ ޚިދުމަތް ހޯދުމަތް އެންމެ ފަސޭހަ، އެންމެ ފުރިހަމަ ނެޓްވަރކް ގޮތުގައި ދެމެހެއްޓުމަށް. މިގޮތުން އުރީދޫގެ ޑޭޓާ ކަސްޓަމަރުންނަށް މި ޚާއްސަ ޕްރޮމޯޝަން ތައާރަފްކުރަނީ ވަރަށްވެސް އުފަލާއި އެކު، އަދި އުއްމީދު ކުރަނީ މިފަދަ އޮފަރތަކުގެ ސަބަބުން ކަސްޓަމަރުންގެ ތަޖުރިބާ އިތުރަށް ފުރިހަމަ ވެގެންދާނެކަމަށް.“ އުރީދޫގެ ސީއީއޯ، ނަޖީބް ޙާން ވިދާޅުވިއެވެ.\nރާއްޖޭގެ އެންމެ މަގްބޫލު މޮބައިލް ޑޭޓާ ނެޓްވާރކްގެ ގޮތުގައި، އެންމެ ރަނގަޅު ފެންވަރުގައި އިންޓަނެޓް ޚިދުމަތް ފޯރުކޮށްދިނުމަށް އުރީދޫއިން ވަރަށް ބޮޑު އަހަމިއްޔަތުކަމެއް ދެއެވެ. މުޅި ރާއްޖެއަށް ޚިދުމަތް ފޯރުކޮށްދޭ އެންމެ ބޮޑު އަދި ހަމައެކަނި 4G ނެޓްވަރކްގެ ގޮތުގައި، އުރީދޫގެ އަމާޒަކީ ރާއްޖޭގެ ހުރިހާ ކަންކޮޅަކަށް ވެސް އިންޓަނެޓްގެ ފައިދާ އެންމެ ހެޔޮގޮތުގައި ލިއްބައިދިނުމެވެ.\nވިން އަ ގެލެކްސީ ނޯޓް 8 އެވްރީ ޑޭ ޕްރޮމޯޝަން އަދި، އުރީދޫ މޮބައިލް އިންޓަނެޓް ޚިދުމަތްތަކާއި ގުޅޭ އިތުރު މަޢުލޫމާތު ހޯއްދެވުމަށް، ooredoo.mv އާއި އުރީދޫގެ ޑިޖިޓަލް މީޑިޔާ ޓަޗްޕޮއިންޓް ތަކަށް ޒިޔާރަތްކޮށްލެއްވުމުން ލިބިވަޑައިގަންނަވާނެއެވެ.\n-ޚިޔާލު ފާޅުކުރައްވާ!- "ދުވާލާކު ސެމްސަންގ ގެލެކްސީ ނޯޓް 8 އެއް ލިބޭ، 30 ދުވަހުގެ ހާއްސަ ޕްރޮމޯޝަނެއް އުރީދޫ އިން ފަށައިފި"


ދުނިޔޭގެ ރޭންކިންގައި، ޕޮލެންޑް ދަނީ ހަ ވަނައިގައި ހިފަހައްޓަމުންނެވެ. އެ ޓީމު އުޅެނީ ދުނިޔޭގެ ޗެމްޕިއަންކަން ހޯދި، ސްޕެއިން އާއި ފްރާންސަށްވުރެވެސް ކުރީގަ އެވެ. ޕޮލެންޑުން ވަނީ ވޯލްޑްކަޕްގެ ތިން ވަނަ ދެ ފަހަރަށް ހޯދާފަ އެވެ. އެއީ 1974 އަދި 1982 ގަ އެވެ. ނަމަވެސް މިއީ ޖަރުމަންގައި 200 ވަނަ އަހަރު ބޭއްވި ވޯލްޑްކަޕުގެ ފަހުން، މުބާރާތުގައި ވާދަ ކުރާ ފުރަތަމަ ފަހަރެވެ. ގިނަ ބަޔަކު ގަބޫލު ކުރާ ގޮތުގައި ޕޮލެންޑްގެ ފުޓްބޯޅައިގެ ހަޔާތުގައި އައި އެންމެ ރަނގަޅު ގައުމީ ސްކޮޑެއް އޮތީ މިހާރު އެވެ.\nޕޮލެންޑް ވޯލްޑްކަޕަށް ކޮލިފައިވީ ޔޫރޯ ޒޯންގެ ގުރޫޕް "އީ" ގެ އެއް ވަނަ ހޯދައިގެންނެވެ. ގުރޫޕްގެ ދެ ވަނަ ހޯދި ޑެންމާކަށް ވުރެ އިތުރަށް ފަސް ޕޮއިންޓް ހޯދި އެވެ. ކުޅުނު 10 މެޗުގެ ތރެއިން އަނެއް މެޗުން މޮޅުވި އެވެ. ބަލިވީ އެންމެ މެޗަކުންނެވެ. އެ ޓީމު ބަލިވީ ޑެންމާކު އަތުން 4-0 ންނެވެ. ތަފާތު ބޮޑުކޮށް ބަލިވުމުން، ޕޮލެންޑްގެ ކޯޗު އެޑަމް ނަވާކާ އަށް ވަރަށް ބޮޑަށް ފާޑު ކިޔުން އަމާޒުވި އެވެ.\nޓީމުގެ ކެޕްޓަން ބަޔާން މިޔުނިކުގެ ރޮބަޓް ލެވަނޑޮސްކީ ވަނީ ކޮލިފައިންގައި ކުޅުނު ނުވަ މެޗުގައި 16 ލަނޑު ޖަހާފަ އެވެ. އޭނާ އަކީ ގައުމީ ޓީމަށް އެންމެ ގިނަ ލަނޑު ޖަހައިދިން ކުޅުންތެރިޔާ އެވެ. ގައުމީ ޓީމަށް ކުޅުނު 91 މެޗުގައި އޭނާ ވަނީ 51 ގޯލް ޖާހާފަ އެވެ.\nޕޮލެންޑް ޓީމު ބަރޯސާ ވަނީ ހަމައެކަނި ލެވަންޑޮސްކީ އަކަށް ނޫނެވެ. ކޮލިފައިންގައި ނަޕޯލީގެ މިޑްފީލްޑާ ޕިއޮޓަރ ޒިލީންސްކީ ދައުރުވެސް ބޮޑެވެ. އޭނާ އަކީވެސް ޕޮލެންޑް ޓީމުގެ މުހިންމު ކުޅުންތެރިޔެކެވެ. ހަލް ސިޓީގެ ވުންގާ ކަމިލް ގްރޮސިކީ އަކީވެސް އޭނާގެ ނުފޫޒު ޓީމުގަ ގަދަ ކުޅުންތެރިޔެކެވެ. ގައުމީ ޓީމަށް 40 ވުރެ ގިނަ މެޗު އޭނާ ވަނީ ކުޅެފަ އެވެ.\nއެޑަމް ނަވާކާ ޕޮލެންޑްގެ ޓީމާ ހަވާލުވީ ނޮވެމްބަރު 2013 ގަ އެވެ. ބްރެޒިލްގައި ބޭއްވި ވޯލްޑްކަޕަށް ކޮލިފައި ނުވުމުން އޮތް ނުތަނަވަސް ކަމާއެކު ޓީމާ ހަވާލުވެ ޓީމަށް ބަދަލުތަކެއް ގެނެ އެވެ. ކައުންޓަ އެޓޭކްގެ މައްޗަށް ބިނާވެފައިވާ ޓީމު އޭނާ ބަދަލު ކޮށްލީ ޕޮޒެޝަން ހިފަހައްޓައިގެން ކުޅުވާ ޕާސިން ގޭމަކަށެވެ. އޭނާގެ ކޯޗު ކަމުގެ ދަށުން ޔޫރޯ 2016 ގެ ކްއާޓާ ފައިނަލަށް ޕޮލެންޑް ގެންގޮސް ދިނެވެ.\nއޭނާއާ އެކު ހެދި ފުރަތަމަ ކޮންޓްރެކްޓް މިދިޔަ ޑިސެމްބަރު މަހު ހަމަ ވާގޮތަށް އޮތް ނަމަވެސް، ޔޫރޯގެ ކްއާޓާ ފައިނަލަށް ގެންގޮސްދީ ވޯލްޑްކަޕަށް ކޮލިފައި ކޮށްދިނުމުން އޭނާ އާއެކު ކުރިއަށް ދާން ޕޮލެންޑުން ނިންމި އެވެ. ނަމަވެސް ކޮލިފައިންގައި އެ ޓީމު ކޮޅަށް ގިނަ ލަނޑުތަކެއް ވަނުމުން އޭނާއަށް ފާޑު ކިޔުން އަމާޒުވި އެވެ. ގައުމީ ޓީމާއެކު އޭނާ ދެ ވަނަ މުބާރާތަށް ދާނީ އެކަމަށް ހައްލުތަކެއް ހޯދައިގެންނެވެ.


Bangladesh Ge Naval Chief Aai Minister Mariya Bahdhalu Kurahvaifi - Vaguthu\nބަންގަލްދޭޝްގެ ނޭވަލް ޗީފްއާ މިނިސްޓަރު މާރިޔާ ބައްދަލުކުރައްވައިފި\nބަންގްލަދޭޝްގެ ނޭވަލް ޗީފް، މިނިސްޓަރު މާރިޔާއެކު ބޭއްވި ބައްދަލުވުމުގެ ތެރެއިން ފޮޓޯ: އެމްއެންޑީއެފް\nބަންގްލަދޭޝްގެ ޗީފް އޮފް ނޭވަލް ސްޓާފް އެމް ޝާހީން އިގްބާލް، ޑިފެންސް މިނިސްޓަރު މާރިޔާ އަޙްމަދު ދީދީގެ އަރިހަށް އިހުތިރާމްގެ ޒިޔާރަތެއް ކުރައްވައިފިއެވެ.\nއިއްޔެ ބަންޑާރަކޮށީގައި އޮތް އެ ބައްދަލުކުރެއްވުމުގައި މާރިޔާ ވަނީ، ދެގައުމުގެ ދެމެދުގައި އޮތް ގާތް، ބަދަހި ގުޅުން ފާހަގަކުރައްވާފައެވެ. އަދި ދެގައުމު ހިމެނޭ ކަނޑުގެ ސަރަހައްދުގެ ސަލާމަތާއި ރައްކާތެރިކަން ކަށަވަރުކުރުމުގައި، ދިފާއީ އަދި ސަލާމަތީ ރޮނގުން، އެއްބާރުލުން އިތުރުކުރުމަށް އުންމީދުކުރައްވާކަމަށް މާރިޔާ ވަނީ ވިދާޅުވެފައެވެ.\nއެމްއެންޑީއެފްއާއި ބަންގްލަދޭޝް ނޭވީއާ ދެމެދު ގުޅުން އިތުރަށް ވަރުގަދަކުރެވޭނެ ގޮތްތަކާއި ބެހޭގޮތުންވެސް އެ ބައްދަލުވުމުގައި މަޝްވަރާކުރެއްވިއެވެ. އެގޮތުން، އެމްއެންޑީއެފްގެ އޮފިސަރުންނަށާއި ސެއިލަރުންނަށް ތަމްރީނުގެ ފުރުސަތުތައް އިތުރުކުރުމާ ބެހޭގޮތުން މަޝްވަރާ ކުރައްވާފައިވެއެވެ.\nމިއީ ބަންގްލަދޭޝްގެ ޗީފް އޮފް ނޭވަލް ސްޓާފްކަމުގައި ހުންނަވާ ބޭފުޅަކު ރާއްޖެއަށް ޒިޔާރަތްކުރައްވާ ފުރަތަމަ ފަހަރެވެ. މިކަމުން ދޭހަކޮށްދެނީ ދެޤައުމުގެ އަސްކަރިއްޔާގެ ދެމެދުގައިވާ ގުޅުން އިތުރަށް ވަރުގަދަވެފައިވާކަން ކަމުގައި ޑިފެންސް މިނިސްޓްރީން ވިދާޅުވެއެވެ. އަދި ދިވެހި ސަރުކާރުން ގެންގުޅުއްވާ އިންޓަރނޭޝަނަލް ޑިފެންސް ޑިޕްލޮމަސީ އެންޑް ކޯޕަރޭޝަން ސިޔާސަތުގެ ހަރުދަނާކަންވެސް މިކަމުން ރަމްޒުކޮށްދޭ ކަމަށް އެމިނިސްޓްރީން ވިދާޅުވެއެވެ.\nބައްދަލުވުމަށްފަހު، މިނިސްޓަރ މާރިޔާ ވަނީ، އެޑްމިރަލް ޝާހީންގެ އަނބިކަނބަލުން އަދި ބަންގްލަދޭޝް ނޭވީ ފެމިލީ ވެލްފެއާ އެސޯސިއޭޝަންގެ ރައީސާ މުނީރާ ރައުޝަން އަޚްތަރާ ފޯނުން ވާހަކަ ދައްކަވައި އެކަމަނާއަށް ހެޔޮ އެދުންތައް ރައްދުކުރައްވައި، ރާއްޖެ ޒިޔާރަތްކުރެއްވީތީ ހޫނު މަރުހަބާއެއް ވިދާޅުވެފައެވެ.\nޝާހީން މި ދަތުރުގައި ޗީފް އޮފް ޑިފެންސް މޭޖާ ޖެނެރަލް އަބްދުﷲ ޝަމާލްއާ ބައްދަލުކުރައްވާނެއެވެ. ނޭވަލް ޗީފް ރާއްޖެއަށް ވަޑައިގެންފައިވާއިރު ދާދި ފަހުން ބަންގްލަދޭޝުން ވަނީ އަސްކަރިއްޔާގެ އުޅަނދުތަކެއް ރާއްޖެއަށް ހަދިޔާކޮށްފައެވެ. އެ އުޅަނދުތައް ރަމްޒީގޮތުން ހަވާލުކޮށްފައިވަނީ ބަންގްލަދޭޝްގެ ބޮޑުވަޒީރު ޝޭހް ހަސީނާ ރާއްޖެއަށް ކުރެއްވި ރަސްމީ ދަތުރުފުޅުގައެވެ.\nރައީސް ޔާމީނަށް އިންޒާރު ދިނީ މާރިޔާ އަޑީގައި ހުރެގެން: އިދިކޮޅު\nއެމެރިކާގެ ސްޓޭޓް ޕާޓްނަޝިޕް ޕްރޮގްރާމުގައި ރާއްޖެއިން ބައިވެރިވެއްޖެ\nކޮލަމްބޯ ސެކިއުރިޓީ ކޮންކްލޭވްގެ އެންއެސްއޭ ލެވަލްގެ ފަސްވަނަ ބައްދަލުވުން ނިންމާލައިފި\nޖެނުއަރީ 16, 2022 11:14\nރާއްޖޭގެ އެންއެންޑީއެފްގައި ކަނޑުގެ ސިފައިންގެ ޔުނިޓެއް އޮވެއެވެ. އެއީ ކޯސްޓްގާޑް ޔުނިޓެވެ. އެ ޔުނިޓްގެ ޔުނިފޯމު ހުންނަނީ ހުދު ކުލައިގައެވެ. މާރިޔާ ދީދީ ގެ ބައްދަލުވުމުގައި ކޯސްޓްގާޑް ޔުނިޓްގެ އެންމެ ބޭފުޅަކުވެސް ބައިވެރި ނުކުރެއްވީ ކީއްވެގެންތޯއެވެ؟


"Bangladesh fashion week"ga rajjeyeg fashion designerehge hunaru dhakaalaefi "Bangladesh fashion week"ga rajjeyeg fashion designerehge hunaru dhakaalaefi\n"ބަންގްލަދޭޝް ފެޝަން ވީކްގައި" ރާއްޖޭގެ ފެޝަން ޑިޒައިނަރެއްގެ ހުނަރު ދައްކާލައިފި\nބަންގްލަދޭޝްގައި މިހާރު ކުރިއަށްދާ "ބަންގްލަދޭޝް ފެޝަން ވީކްގައި" ރާއްޖޭގެ ފެޝަން ޑިޒައިނަރެއްގެ ހެދުންތައް ދައްކާލައިފިއެވެ.\n2015 ވަނަ އަހަރުން ފެށިގެން ބަންގްލަދޭޝްގައި ބާއްވަމުން އަންނަ އެންމެ ބޮޑު ފެޝަން ވީކްގައި ރާއްޖެ ތަމްސީލްކޮށްފައިވަނީ ރާއްޖޭގައި ފެޝަން ޑިޒައިން އަދި ފެހުމުގެ ދާއިރާއިން މަޝްހޫރުވެފައިވާ އައިޝަތު ޝިމްލާއެވެ.\nމިމަހުގެ 23 ފެށިގެން 25ގެ ނިޔަލަށް ބަންގްލަދޭޝްގެ ޑާކާ ގައި ކުރިއަށް ދާ މިޙަރަކާތަކީ އޭޝިއާގެ އެކި ޤައުމުތަކުން ކޮންމެ އަހަރަކު ބައިވެރިވަމުން އަންނަ ހަރަކާތެކެވެ. ޝިމްލާ ބުނީ މިޙަރަކާތުގައި ބައިވެރިވެފައިވަނީ ރާއްޖެއިން ބަންގްލަދޭޝްއަށް ކަނޑައަޅުއްވާފައި ހުންނަވާ ސަފީރު ހޯދައިދެއްވި ފުރުޞަތެއްގައި ކަމަށެވެ. "ފެޝަން ވީކް"ގައި ރާއްޖެއިން ދައްކާލާފައިވަނީ ހަވީރީ ހެދުންތަކާއި ކެޝުއަލް ހެދުންތަކެކެވެވެ.\nއަދި މިހެދުންތައް ފަރުމާކޮށްފައިވަނީ ރާއްޖޭގެ ކުލަތައް ރަމްޒުކޮށްދޭ ގޮތަކަށެވެ. މިގޮތުން މުދާއި ، ފެހިކަންގަދަ ގަސްތަކާއި ރުއް އަދި ސަންސެޓްގެ ކުލަތައް ފާހަގަވާގޮތަށް ހެދުންތައް ފަރުމާކޮށްފައިވާކަން ފާހަގަކުރެވެއެވެ. މި ހެދުންތަކަކީ ޝިމްލާގެ އަމިއްލަ ޑިޒައިންތަކެއް ކަމަށާއި ހެދުންތައް ފަރުމާކޮށްފައިވަނީ ބަންގްލަދޭޝްއަށް ދިއުމަށް ފަހުގައިކަމަށް ޝިމްލާ ބުންޏެވެ. ޝިމްލާ ފަރުމާކޮށްފައިވާ މި ހެދުންތައް ލައިގެން ތިބީ ބަންގްލަދޭޝްގެ މީހުންނެވެ.\nމަޝްހޫރު ފެޝަން ޑިޒައިނަރ ޢާއިޝަތު ޝިމްލާ އަކީ މި ދާއިރާގައި 30 އަހަރަށް ވުރެ ގިނަ ދުވަހުގެ ތަޖުރިބާ ހުރި ފަރާތެކެވެ. އޭނާ ވަނީ ރާއްޖޭގައި ބާއްވާފައިވާ ފެޝަން ޝޯ ތަކުން އެކި ވަނަތައް ޙާސިލްކޮށްފައެވެ. ފެހުންތެރިންނާއި ޑިޒައިނަރުންނަށް އެކި ފުރުޞަތުތައް ހޯދައިދީ އެމީހުން ކުރާ މަސައްކަތްތައް މާރކެޓް ކުރެވޭނެ ގޮތް ހޯދައިދިނުމަށް ކޮންމެ އަހަރަކު ބަންގްލަދޭޝްގައި ކުރިއަށް ދާ މިހަރަކާތުގައި މިއހަރުވެސް އޭޗިއާގެ އެތައް ޤައުމަކުން މީހުން ބައިވެރިވެއެވެ. މިގޮތުން ބަންގްލަދޭޝްގެ 19 ޑިޒައިނަރުންނާއި އޭޝިއާގެ 11 ޑިޒައިނަރުން ބައިވެރިވެއެވެ. މީގެ ތެރޭގައި ސްރީލަންކާ، އިންޑިއާ ޕާކިސްތާން، ފަދަ ޤައުމުތަކުން ބައިވެރިވެއެވެ.


Trump Ge "Siruthah Engey" Reethi Anhenaku Hayyaru Kohfi - Vaguthu\nއެމެރިކާގެ ރައީސް ޑޮނަލްޑް ޓްރަމްޕްގެ ސިއްރުތައް އެނގޭ ކަމަށް ބުނި ބަލްގޭރިއާގެ މޮޑެލްއެއް ކަމަށްވާ އެނަޓޭސިއާ ވަޝުކްވިޗް ރަޝިއާ އިން ހައްޔަރުކޮށްފިއެވެ.\nނަޓީޔާ ރެބްކާގެ ނަން ވެސް ބޭނުން ކުރާ ޒުވާން މޮޑެލް ހައްޔަރު ކުރީ ރަޝިއާގެ ވެރިރަށް މޮސްކޯގެ އެއާޕޯޓުން ބުރާސްފަތި ދުވަހު އެވެ. އޭނާ އަކީ ޖިންސީ ގުޅުން ހިންގުމުގެ ކޯހެއް ތައިލެންޑްގައި ހިންގައިގެން ދާދިފަހުން އެގައުމުން ޑީޕޯޓް ކޮށްލާފައިވާ މީހެކެވެ.\nނަޓީޔާ މީގެ ކުރިން މީޑިއާގައި ބުނެފައި ވަނީ ޓްރަމްޕް ވެރިކަމަށް ގެންނަން ރަޝިއާ އިން އެހީތެރިވިކަމުގެ ފުރިހަމަ ހެކި އޭނާ އަތުގައި އެބަހުއްޓެވެ. ނަމަވެސް އެހެކިތަކުގެ ތަފްސީލެއް ދީފައެއް ނުވެއެވެ.\nނަޓިޔާ ހައްޔަރު ކުރީ ޓްރަމްޕް އާއި ބެހޭ ގޮތުން ދައްކާފައިވާ ވާހަކަތަކާއި ގުޅިގެން ނޫން ކަމަށް ރިޕޯޓްތައް ބުނެއެވެ. ރަޝިއާގެ ބައެއް ލޯކަލް ނޫސް އެޖެންސީތަކުން ބުނާ ގޮތުގައި އޭނާ ހައްޔަރު ކުރީ ހަށިވިއްކާ މީހުންގެ ވިޔަފާރި ކުރާތީއެވެ. ނަޓިޔާގެ އިތުރުން އިތުރު ހަތަރު މީހަކު ވެސް އިއްޔެ މޮސްކޯ އެއާޕޯޓުން ހައްޔަރު ކުރިކަމަށް ވެއެވެ.\nޓްރަމްޕްގެ ސިއްރުތައް އެނގޭ ކަމަށް ނަޓިޔާ ބުނުމުން ގިނަ ބައެއްގެ ފާޑުކިޔުން އޭނާއަށް އަމާޒުވިއެވެ. އެއީ ސަމާލުކަން ހޯދުމުގެ ބޭނުމުގައި އޭނާ ދައްކާ ވާހަކައެއް ކަމަށް ބައެއް ފަރާތްތަކުން ތުހުމަތު ކުރެއެވެ.\nއެމެރިކާގެ ރިޔާސީ އިންތިޚާބު 2016 ވަނަ އަހަރު ޓްރަމްޕް ކާމިޔާބު ކުރީ ރަޝިއާގެ ނުފޫޒު ބޭނުން ކޮށްގެން ކަމަށް އެމެރިކާގެ ބައެއް ފަރާތްތަކުން ތުހުމަތު ކުރެއެވެ. އެތުހުމަތުތައް ބަލަން މިހާރު ވަނީ ކޮމިޝަނެއް ވެސް އުފައްދާފައެވެ.\nޖެނުއަރީ 18, 2019 14:18\nވެލިޒިނީ ވެސް ހައްޔަރު ކުރީ އެހެންވެ


SunOnline: Filmee theri hunoo ge mahchah drug tarfficking ge dhauvaa, saabithu vejje nama 75 aharah jalah\nފިލްމީ ތަރި ހުނޫގެ މައްޗަށް ޑްރަގް ޓްރެފިކިންގެ ދައުވާ، ސާބިތުވެއްޖެނަމަ 75 އަހަރަށް ޖަލަށް\nއަހްމަދު އިޒްމީމް 23 May 2022, 00:12\nފިލްމީތަރި ހުނައިޝާ އާދަމް (ހުނޫ) --- އިންސްޓަގްރާމް ފޮޓޯ/ ނައުޝަލް\nފިލްމީތަރި ހުނޭސާ އާދަމް ނަސީރު (ހުނޫ)ގެ މައްޗަށް މަސްތުވާތަކެތި ޓްރެފިކް ކުރުމުގެ ދައުވާ އުފުލައިފިއެވެ.\nހުނޫގެ މައްޗަށް އެ ދައުވާ އުފުލީ މިދިޔަ މާޗް މަހުގެ 28 ވަނަ ދުވަހު އޭނަ އާއި އޭނާގެ ލޯބިވެރިޔާ މާލޭގައި ތިބި ގެއަކުން މަސްތުވާތެކެތި ފެނުނު މައްސަލާގައެވެ. އެ މައްސަލާގައި އޭނާގެ ލޯބިވެރިޔާގެ މައްޗަށް ވެސް ވަނީ ދައުވާ އުފުލާފައެވެ.\n"ސަން"އަށް އެނގިފައިވާގޮތުގައި އޭނާގެ މައްޗަށް އުފުލާފައި ވަނީ ޑައިމޯފިން ޓްރެފިކް ކުރުމުގެ ދައުވާ އާއި ކެނަބިސް ޓްރެފިކް ކުރުމުގެ ދައުވާގެ އިތުރުން މަސްތުވާތަކެއްޗާ ބެހޭ ގާނޫނުގެ ޖަދުވަލު 1 ގައިވާ މަސްތުވާއެއްޗެއް ޓްރެފިކްކުރުމުގެ ދައުވާއެވެ.\nއެ މައްސަލައިގައި ހުނޫގެ ލޯބިވެރިޔާގެ އިތުރުން އެހެން މީހަކަށް ވެސް ދައުވާކޮށްފައިވެއެވެ.\nހުނޫ އަކީ ޓިކްޓޮކްގައި މަޝްހޫރުކަން ހޯދާފައިވާ މީހެކެވެ. އިންސްޓަގްރާމްގައި އެނާގެ 25،000 އަށް ވުރެ ގިނަ ފޮލޯވަރުން ތިބެއެވެ. ޑާކްރެއިންގެ ގިނަ ފިލްމުތަކުން ފެނިފައިވާ ހުނޫ ހައްޔަރުކުރިއިރު ވެސް އޭނާ ދިޔައީ ބައެއް ފިލްމުތަކުގެ މަސައްކަތް ކުރަމުންނެވެ.


Rape Koh Ehlaalaafai Oiy Kujjakah Faruvaa Dhemun Dhanikoh Hih Huttigen Maru Vejje - Vaguthu\nރޭޕްކޮށް އެއްލާލާފައި އޮތް ކުއްޖަކަށް ފަރުވާދެމުން ދަނިކޮށް ހިތް ހުއްޓިގެން މަރުވެއްޖެ\nމީގެ އަށް ދުވަސް ކުރިން ރޭޕްކޮށް އިންޑިއާގެ ސްކޫލްގެ ކެމްޕަސް ތެރެއަށް އެއްލާލާފައި އޮތް ހަ އަހަރުގެ ކުއްޖާއަށް ހޮސްޕިޓަލްގައި ފަރުވާ ދެމުންދަނިކޮށް މަރުވެއްޖެއެވެ.\nއެ ކުއްޖާ ރޭޕްކޮށްފައި ވަނީ އަވައްޓެރިއެކެވެ. އެސްސީބީ މެޑިކަލް ކޮލެޖްގެ އައިސީޔޫގައި ފަރުވާދެމުންދަނިކޮށް އެ ކުއްޖާ މަރުވީ ހިތް ހުއްޓިގެންނެވެ.\nމިދިޔަ އަށް ދުވަސް ތެރޭގައި އެ ކުއްޖާއަށް ފަރުވާދެމުން ދިޔައީ އެ ހޮސްޕިޓަލްގައެވެ. އެ ކުއްޖާގެ ޕޯސްޓްމޯޓަމް ހެދުމުގެ މަސައްކަތް ކުރަމުން އަންނަކަމަށް ފުލުހުންނާއި ހަވާލާދީ އިންޑިއާގެ ރިޕޯޓްތައް ބުނެއެވެ.\nއިންޑިއަން އެކްސްޕްރެސްގައި ބުނެފައިވާގޮތުގައި، އެ ކުއްޖާއަށް އެ ހޮސްޕިޓަލްގައި ފަރުވާދެމުން ދަނިކޮށް އެ ކުއްޖާގެ ހާލު ވަރަށް ބޮޑަށް ސަކަރާތްވާން ފެށީ މިދިޔަ ހޮނިހިރު ދުވަހުއެވެ. ރިޕޯޓްތައް ބުނާގޮތުގައި، އެ އަންހެން ކުއްޖާ ހޮސްޕިޓަލަށް ގެނައީ ސުރެ މަރުވަންދެން އޭނާއަށް 13 ޑޮކްޓަރަކު ވަނީ ފަރުވާދީފައެވެ.\nއެ ކުއްޖާ އަކީ މިދިޔަ އޭޕްރިލް މަހުގެ 21 ވަނަ ދުވަހުގެ ރޭގެ ވަގުތެއްގައި ބިސްކޯދެއް ގަންނަން ބޭރަށް ދިޔަ ކުއްޖެކެވެ. އޮޑީޝާއަށް ނިސްބަތްތާ އެ ކުއްޖާ ރޭޕްކޮށްފައި އޮއްވާ ފެނުނީ އާއިލާ އާއި އަދި ބައެއް އަވައްޓެރިން ވެގެން އެ ކުއްޖާ ހޯދަމުން ދަނިކޮށް ސްކޫލްގެ ކެމްޕަސް ތެރެއިންނެވެ.\nރިޕޯޓްތައް ބުނާގޮތުގައި، އެ ކުއްޖާ ރޭޕްކޮށްފައިވާ އޮއްވާ ފެނުނުއިރު، ބޮލުންނާއި، އަނގައިން ލޭ ވެސް ވަނީ އައިސްފައެެވެ.\nއެ ކުއްޖާ މަރުވެފައި ވަނީ އިއްޔެގެ ވަގުތެއްގައިކަމަށް ރިޕޯޓްތައް ބުނެއެވެ.\nއޭޕްރީލް 30, 2018 13:41\nއަދިވެސް ހަޅޭއްލަވަމުން ދުވޭ ޝިލްޕާ މަހެއް ބޭނީމަ\nއޭޕްރީލް 30, 2018 21:20\nވަރަށް ދެރަ.. މާތްﷲ އެކުއްޖާއަށް ސުވަރުގެ ދެއްވަވާށި. އާމީން\nއިންޑިޔާ ސަރުކާރުންވީ އެގައުމު ރައްޔިތުންނަށް އަރޓިފިސަލް ފަރުޖު ހޯދަދޭން.. އޭރުން ގޭގަ އޮވެދާނެއްނު އެއައް ޖަހަޖަހާ..


ދޮގު ޚަބަރެއް ފެތުރުމުގެ ސަބަބުން މުޖުތަމައަށް، ފަރުދަށް، ޤައުމަށް ލިބިދާނެ ގެއްލުމަކުން ސަލާމަތްވުމަކީ އެމުޖުތަމައެއްގައި ދިރިއުޅޭ ކޮންމެ ފަރުދެއްގެ ޒިންމާއެއްކަމަށް މިނިސްޓަރ އޮފް ހޯމް އެފެއާޒް ޢިމްރާން ޢަބްދުﷲ ވިދާޅުވެއްޖެއެވެ. އެމަނިކުފާން މިހެންވިދާޅުވީ މިނިސްޓްރީން މިއަދު ފެށި "ދޮގު ޚަބަރު ހުއްޓުވާނީ އަހަރެން" ކެމްޕެއިން އިފްތިޠާހުކުރުމަށް ބޭއްވި ރަސްމިއްޔާތުގައި ވާހަކަފުޅުދައްކަވަމުންނެވެ.\nމިނިސްޓަރ ވިދާޅުވީ އަޅުގަނޑުމެން ކޮންމެ މީހަކު ދޮގު ޚަބަރު ހުއްޓުވަންޖެހޭ ސަބަބުތައް ގިނަވަނީ ދޮގު ޚަބަރުގެ ސަބަބުން މުޖުތަމައަށް ލިބިދާނެ ގެއްލުމަކާ ނިކަމެތިކަމެއްގެ ސަބަބުން ސަލާމަތްކުރުމުގެ ޒިންމާ ކޮންމެ މީހެއްގެ ކޮނޑުގައި އެޅޭތީކަމަށެވެ. މައުލޫމާތުގެ ރަން ޒަމާނުގައި ދުނިޔޭގެ މިސްރާބު ހިފާ އެއްޗަކީ ބޮޑަތި ހަނގުރާމަވެރި ލަޝްކަރުތަކެއްނޫންކަމަށާއި، އަދި އެއީ ބަރު ހަތިޔާރު ނޫންކަމަށްވެސް މިނިސްޓަރ ވިދާޅުވިއެވެ. މިނިސްޓަރ ޢިމްރާން ޢަބްދުﷲ ވިދާޅުވީ މިއަދު ދުނިޔޭގެ މިޞްރާބު އަމާޒުކުރުމުގެ މައިގަނޑު އަޞާޞަކީ މީޑިޔާކަމަށެވެ. ވަކިވަކި ފަރުދުންގެ އަމަލުތަކާއި، ވިސްނުމާއި ފިކުރާއި، ބޮޑަތި ވިޔަފާރި ކުންފުނިތަކާއި، ބޮޑަތި މުއައްސަސާތަކާއި، ޤައުމުގެ ސިޔާސަތުތައް ބައްޓަންވެގެންދަނީ ފެތުރިގެންދާ ޚަބަރުތަކާ މައުލޫމާތުތަކުގެ މައްޗަށްކަމަށް މިނިސްޓަރ ވިދާޅުވިއެވެ.\n" ދޮގު ޚަބަރެއް ފެތުރުމަކީ އޭގެ ސަބަބުން އާއިލާއެއް ރޫޅި ހަލާކުވެ، ފުނޑުފުނޑުވެދާނެ އެއްޗެއް. ދޮގުޚަބަރަކީ އޭގެ ސަބަބުން ބޮޑަތި ވިޔަފާރިތައް ބަނގުރޫޓްވެ އިނދަޖެހިގެންދާކަމެއް. ދޮގު ޚަބަރު ފެތުރުމަކީ ޤައުމުތަކުގެ ތެރޭގައި ހަމަނުޖެހުމާއި، ނުތަނަވަސްކަން އުފެދި ރައްޔިތުންގެ މެދުގައި ކަންބޮޑުވުން ފެތުރި ދައުލަތުގެ ނުފޫޒާ ބާރު ގެއްލި އެއް ޤައުމާ އަނެއް ޤައުމުގެ މެދުގައި ބޮޑަތި ހަނގުރާމަތައް ކުރަން ފެށިގެންދާކަމެއް. އެހެންކަމުން ޚަބަރާ މައުލޫމާތަކީ އެންމެ ނާޒުކު އެއް ވަޞީލަތް" މިނިސްޓަރ ވިދާޅުވިއެވެ.\nމިއަދު ފެށި ކެމްޕެއިން4މަސްދުވަހަށް ކުރިއަށް ގެންދަން މިނިސްޓްރީން ވަނީ ނިންމާފައެވެ. ކެމްޕެއިން ކުރިއަށްގެންދަނީ ބައިސްކޯފް މޯލްޑިވްސްއާ ގުޅިގެންނެވެ. ކެމްޕެއިިންގައި މީޑިޔާ ދާއިރާގެ7ބޭފުޅުން އެމްބެސެޑަރުންގެ ގޮތުގައި މަސައްކަތްކުރައްވާނެއެވެ.


Defenderun ah Guardiola kuri heydha 400 Milion ah\nބެންފީކާއިން ސިޓީއަށް ބަދަލުވި ޑިފެންޑަރު ރުބެން ޑިއާސް\nބްނެފީކާގެ ޑިފެންޑަރު ރުބެން ޑިއާސް ސޮއި ކުރުވައި، މެންޗެސްޓާ ސިޓީގައި ޕެޕް ގާޑިއޯލާ ޑިފެންޑަރުންނަށް ކުރި ހޭދަ ގާތްގަނޑަކަށް 400 މިލިއަނަށް އަރައިފި އެވެ.\nއުމުރުން 23 އަހަރުގެ ސެންޓާ ބެކް، ވަނީ ސިޓީއާއެކު ހަ އަހަރު ދުވަހުގެ އެއްބަސްވުމެއްގައި ސޮއި ކޮށްފަ އެވެ. ޑިއާސްގެ ޓްރާންސްފާއަށް ސިޓީން ވަނީ 62 މިލިއަން ޕައުންޑް ބެންފީކާއަށް ދޭން އެއްބަސް ވެފަ އެވެ. އަދި އެޑީލްގެ ދަށުން ސިޓީގެ ނިކޮލަސް އޮޓަމެންޑީ 13.6 މިލިއަން ޕައުންޑަށް ވަނީ ބެންފީކާ އަށް ބަދަލު ވެފަ އެވެ.\nހަތަރު އަހަރު ކުރިން، ސިޓީއަށް ގާޑިއޯލާ ބަދަލުވި ފަހުން، ޓްރާންސްފާގައި އޭނާ އެންމެ ބޮޑު އިންވެސްޓެއް ކުރީ ޑިފެންޑަރުންނަށެވެ. ޑިފެންޑަރުންނަށް އޭނާ ކުރި ހޭދަ ގާތްގަނޑަކަށް 400 މިލިއަނަށް ވަނީ އަރާފަ އެވެ.\nމިދިޔަ އާދިއްތަ ދުވަހު ލެސްޓާ ސިޓީއާ ދެކޮޅަށް ކުޅުނު ނެޗުގައި ސިޓީ ކޮޅަށް ފަސް ލަނޑު ވަނެވެ. މެއި 2019 ގައި ވިންސެންޓް ކޮމްޕެނީ ސިޓީ ދޫކޮށްލި ފަހުން އެ ޓީމުގެ ޑިފެންސަށް މައްސަލަ ކުރިމަތިވި އެވެ. މިދިޔ ސީޒަންގައި އެކަން ފާހަގަވި އެވެ. ރުބެން ޑިއާސް އާއެކު އެ މައްސަލައަށް ހައްލު ލިބިގެންދާނެ ކަމަށް ގަބޫލު ކުރެވެ އެވެ.\n"މެންޗެސްޓާ ސިޓީ ފަދަ ކުލަބަކަށް ބަދަލު ވުމަކީ އަހަންނަށް ވަރަށް ރަނގަޅު ފުރުސަތެއް އަދި މި ޓީމުގެ ހުށަހެޅުމަކީ ނޫނެކޭ ނުބުނެވޭނެ ހުށަހެޅުމެއް" ޑިއާސް ބުންޏެވެ. "އެ ކުލަބު ހޯދާފައިވާ ކާމިޔާބުތަކަށް ބެލިއަސް އެކަން ހާމަ ކޮށްދޭ، މިދިޔަ އަހަރުތަކުގައި އިނގިރޭސި ފުޓްބޯޅައިގައި އެންމެ ނަގާކިޔާ ކުލަބަކީ އެ ކުލަބު، އެ ޓީމުން އެޓޭކިން ގޭމަކީ އަހަރެންގެ އަމިއްލަ ގޭމަށްވެސް އެންމެ އެކަށޭނެ ގޭމް."


3rd Division Ge Kulhun Medhukandaalaifi - Vaguthu\nތިންވަނަ ޑިވިޝަނުގެ ކުޅުން މެދުކަނޑާލައިފި\nތިންވަނަ ޑިވިޝަނުގެ މެޗެއްގެ ތެރެއިން\nމުޅި ރާއްޖޭގައި ކޮވިޑް-19 ގެ ހާލަތު ގޯސްވުމާއި ގުޅިގެން ކަމާބެހޭ ފަރާތްތަކުން ހަރުކަށި ފިޔަވަޅުތަކެއް އެޅި ދަނޑިވަޅުގައި މިހާރު ކުރިޔަށްދާ ތިންވަނަ ޑިވިޝަން ފުޓުބޯޅަ މުބާރާތް މެދުކަނޑާލަން ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމައިފި އެވެ.\nމުބާރާތް މެދުކަނޑާލާފައިވަނީ ރެކޯޑު އަދަދަކަށް މުޅި ރާއްޖެއިން ކޮވިޑް-19 ގެ ފައްސި ވޭދަނަތައް ގިނަވެފައިވާ ދަނޑިވަޅެއްގައެވެ. އަދި ކުޅިވަރު މުބާރާތްތަކާއި ކުޅިވަރު ހަރަކާތްތައް ހުއްޓާލުމަށް އަންގާފައިވަނިކޮށެވެ. އެފްއޭއެމުން މި ފިޔަވަޅު އެޅީ އެޗްޕީއޭގެ އެ ނިންމުންތަކަށް އަމަލުކުރުމުގެ ގޮތުންނެވެ.\nބޮޑު ބްރޭކަކަށްފަހު ތިންވަނަ ޑިވިޝަންގެ ކުޅުން މިއަހަރު ފަަށާފަައިވަނީ އޭޕްރީލް 12 ގައެވެ. މިހާތަނަށް ގިނަ މެޗުތަކެއް މި މުބާރާތުގައި ވަނީ ކުޅެފައެވެ. އެގޮތުން މެދުކަނޑާލިއިރު މިހާތަނަށް 12 މެޗެއް ވަނީ ކުޅެފައެވެ. މި މުބާރާތުގެ ކުޅުން ފަށާފައިވަނީ ތިން ފަހަރެއްގެ މަތިން ތާރީހުތައް ފަސްކުރުމަށްފަހު އެވެ.\nއެންމެ ފުރަތަމަ މި މުބާރާތް ބާއްވަން މަސައްކަތްކުރީ މިިއަހަރުގެ ފެބްރުއަރީ 1 ގައެވެ. އޭގެފަހުން ފެބްރުއަރީ4އަށް މުބާރާތް ފަސްކުރުުމަށްފަހު ތިންވަނަ ފަހަރަށް އެ މުބާރާތް ފަސްކުރީ ފެބްރުއަރީ 10 އަށެވެ. މުބާރާތް އެކި ފަހަރު މަތިން ފަސްކުރީ ކޮވިޑުގެ ހާލަތާއި ގުޅިގެން ކުރިމަތިވި ގޮންޖެހުންތަކާއި ގުޅިގެންނެވެ.\nތިންވަނަ ޑިވިޝަން ފުޓުބޯޅަ މުބާރާތުގެ ކުޅުން މިއަހަރު ކުރިޔަށްދަނީ ޖުމްލަ 14 ޓީމަކާއެކު އެވެ. މާފަންނު ޓާފް ދަނޑުގައި މި މުބާރާތްގެ މެޗުތައް ކުޅޭއިރު ފައިނަލް މެޗު ކުޅުމަށް ތާވަލުކޮށްފައިވަނީ މިމަހުގެ 24 ގައެވެ. ކުއްލިގޮތަކަށް މުބާރާތް ހުއްޓާލުމާއެކު މުބާރާތުގެ ޝެޑިއުލަށް ބޮޑު ބަދަލެއް އަންނާނެ ކަމަށް ބެލެވެއެވެ.\nތިންވަނަ ޑިވިޝަނުގެ ފައިނަލަށް ބުރު ސްޕޯޓްސް ކުލަބް ދަތުރުކޮށްފި\nދެ އަހަރަށްފަހު ތިންވަނަ ޑިވިޝަން އަންނަ އާދީއްތަ ދުވަހު ފަށަނީ


Kureege coalition thah roolhigen dhiaee JP ge ehves massala eh ovegenneh noon: Qasim - vNews.mv\nކުރީގެ ކޯލިޝަންތައް ރޫޅިގެންދިޔައީ ޖޭޕީގެ އެއްވެސް މައްސަލައެއް އޮވެގެނެއްނޫން: ގާސިމް\nމަރްޔަމް ލީން 13 September 2021, 18:51\nކުރީގެ ކޯލިޝަންތައް ރޫޅިގެންދިޔައީ ޖުމްހޫރީ ޕާޓީގެ އެއްވެސް މައްސަލައެއް އޮވެގެނެއްނޫންކަމަށް އެޕާޓީގެ ލީޑަރު ގާސިމް އިބްރާހީމް ވިދާޅުވެއްޖެއެވެ.\nގާސިމް މިފަދައިން ވިދާޅުވީ، މިއަދު ޖުމްހޫރީ ޕާޓީން ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުންނެވެ.\nގާސިމް ވިދާޅުވީ، 2008 ވަނަ އަހަރާއި 2013 ވަނަ އަހަރުގައި ކަންކަން ވެގެންދިޔަގޮތް ދިވެހި ހުރިހާ ރައްޔިތުންނަށް ފެންނާނެކަމަށެވެ. ޖޭޕީން ކޮންމެ ފަހަރަކުވެސް އިންތިހާބުގައި ބައިވެރިވެ، އެއްވަނަ ބުރުން ނާކާމިޔާބުވުމުން ކޮންމެވެސް އެއް ޕާޓީއަކާއެކު ކޯލިޝަން ހަދާކަން ފާހަގަކުރައްވާ ގާސިމް ވިދާޅުވީ، ކޮންމެ ފަހަރަކުވެސް ވެރިކަން ލިބެނީ ޖޭޕީ ކޯލިޝަން ހަދާ ޕާޓީއަށްކަމަށެވެ.\nއެހެންމަވެސް ވެރިކަން ލިބުމަށްފަހު، ކޮންމެ ފަހަރަކުވެސް ކޯލިޝަން ރޫޅެނީ ޖޭޕީގެ އެއްވެސް މައްސަލައެއް އޮވެގެން ނޫންކަމަށް ގާސިމް ވިދާޅުވިއެވެ.\n"އަޅުގަނޑު ވަރަށް ސާފުކޮށް ދިވެހިރާއްޖޭގެ ރައްޔިތުންނަށް ދަންނަވަން، އެއީ އަޅުގަނޑުމެންގެ އޮތް އުނިކަމަކާ ގުޅިގެނެއް ނޫން، ނުވަތަ އަޅުގަނޑުމެން ކުރި ގޯސްކަމަކުން ނިގެންދިޔަ ނިމުމެއް ނޫންކަން ވަރަށް ސާބިތުކަމާއެކު ދަންނަވަން. ކޮންމެ ފަހަރަކުވެސް ވެރިކަމަށް ވަޑައިގަންނަވާ ފަރާތްތަކުން އެމީހުންގެ އަމިއްލަ ބޭނުމަށްޓަކައި ކޯލިޝަން ރޫޅާލައްވަނީ. އަދި ހަމަ އެެހެންމެ އޭގެ ސަބަބުން އަޅުގަނޑުމެންގެ ޕާޓީއަށް ކޮންމެ ފަހަރަކުވެސް ވަރަށް ބޮޑުދު ނިކަމެތިކަމެއް އާދޭ"\nގާސިމް ވިދާޅުވީ، ޖުމްހޫރީ ޕާޓީގެ ފަރާތުން، އެއްވެސް މީހަކަށް ގެއްލުމެއް ނުވަތަ ނިކަމެތިކަމެއް ލިބޭވަރު ކަމެއް ކޮށްފައިނުވާނެކަމަށެވެ. ޕާޓީއަށާއި، އެމަނިކުފާނުގެ އަމިއްލަ ހަށިކޮޅަށާއި މުދަލަށް އެހެން މީހުން ގެއްލުންދޭކަމަށާއި، އެހެންނަމެވެސް އެއްވެސް މީހަކާއި ޒާތީވުމެއް ނެތި މަސައްކަތްކޮށްފައިވާނެކަމަށް ގާސިމް ވިދާޅުވިއެވެ.\nއެމަނިކުފާނު މަސައްކަތްކުރައްވަނީ ރައްޔިތުންނަށް ދުޅަހެޔޮ ދިރިއުޅުމެއް ހޯދައިދިނުމަށާއި، ތަނަވަސްކަން ހޯދައިދިނުމަށް ކަމަށް ގާސިމް ވިދާޅުވިއެވެ. އަދި އެމަނިކުފާނަކީ، އަމިއްލަ އެދުމަށްވުރެ މުޖުތަމައުގެ މަސްލަހަތަށްޓަކައި މަސައްކަތްކުރާ މީހެއްކަމަށާއި، އެކަން ހުރިހާ ރައްޔިތުންނަށްވެސް އެނގޭނެކަމަށެވެ.\nރާއްޖެ ސިޔާސީ ޤާސިމް އިބްރާހިމް


Dhiraagu ah 210 million rufiyaa ge saafu faidhaa eh\nދެވަަނަ ކުއާޓަރުގައި ދިރާގަށް 210 މިލިއަން ރުފިޔާގެ ސާފު ފައިދާއެއް\nދިރާގުގެ އޭޖީއެމް: ރާއްޖޭގެ މުއާސަލާތީ ދާއިރާއިން ގިނަ ކުރިއެރުންތަކެއް ދިރާގުން ގެނެސްދެމުން ގެންދޭ-\nމި އަހަރުގެ ދެވަނަ ކުއާޓަރުގައި ދިރާގަށް 210 މިލިއަން ރުފިޔާ ސާފު ފައިދާގެ ގޮތުގައި ލިބިއްޖެ އެވެ.\nރާއްޖޭގެ އެންމެ ބޮޑު ޓެލެކޮމް ކުންފުނި ދިރާގުގެ މި އަހަރުގެ ދެވަނަ ކުއާޓަރުގެ ތަފާސް ހިސާބުތައް ދައްކާ ގޮތުން މި އަހަރުގެ އެޕްރީލް އިން ޖޫން މަހުގެ ނިޔަލަށް އެ ކުންފުންޏަށް ސާފު ފައިދާގެ ގޮތުގައި ލިބިފައިވަނީ 210 މިލިއަން ރުފިޔާ އެވެ. ނަމަވެސް މި އަހަރުގެ ފުރަތަމަ ކުއާޓަރުގައި 238 މިލިއަން ރުފިޔާ ލިބިފައިވެ އެވެ. ސާފު ފައިދާ ދަށްވުމުގެ ސަބަބަކީ ޓޫރިޒަމްގެ ލޯސީޒަން ކަމަށްވުމުން ރޯމިންއިން ލިބުނު އާމްދަނީ ދަށްވެފައިވުމެވެ.\nމި ކުއާޓަރުގައި އާމްދަނީގެ ގޮތުގައި 710 މިލިއަން ރުފިޔާ ލިބުނުއިރު، މިދިޔަ އަހަރު ލިބުނީ 708 މިލިއަން ރުފިޔާ އެވެ. މި ކުއާޓަރުގައި އެ ކުންފުންޏަށް ލިބުނު އާމްދަނީ އިތުރުވުމުގެ ސަބަބަކީ ފައިބާ ބްރޯޑްބޭންޑް އިންޓަނެޓާއި އެންޓަޕްރަައިޒް އަދި އެއާ ގުޅުންހުރި ހިދުމަތްތައް ފުޅާވެގެން ގޮސްފައިވުމެވެ.\nދިރާގަށް މި އަހަރުގެ ފުރަތަމަ ކުއާޓަރުގައި ހިންގުމުގެ ހަރަދުގެ ގޮތުގައި ހޭދަކޮށްފައިވަނީ 324.1 މިލިއަން ރުފިޔާ އެވެ. އަދި ދެވަނަ ކުއާޓަރުގައި ހަރަދުވެފައިވަނީ 350.6 މިލިއަން ރުފިޔާ އެވެ. އަދި އެ ކުންފުނިން މި ކުއާޓަރުގައި ޓެކްސްގެ ގޮތުގައި 41.15 މިލިއަން ރުފިޔާ ދައްކާފައިވެ އެވެ.


SeaQueen boat ge dhathuruthah mimahu 25 ga alun fashanee\nސީކުއީން ބޯޓްގެ ދަތުރުތައް މިމަހު 25 ގައި އަލުން ފަށަނީ\nސީކުއީން ބޯޓްގައި ހިނގި އަލިފާނުގެ ހާދިސާއަށް ފަހު، ބޮޑެތި މަރާމާތުތަކެއްކޮށް އަލުން ދަތުރުތައް ފަށަން ތައްޔާރުވެއްޖެ އެވެ. ދާދި ފަހުން ކުޅުދުއްފުއްޓާއި މާލެއާ ދެމެދު ދަތުރުކުރަން ފެށި މިބޯޓްގައި އަލިފާނުގެ ހާދިސާއެއް ހިނގާފައިވަނީ މިއަހަރުގެ މާރޗުމަހު 15 ވީ ހުކުރު ދުވަހުގެ މެންދުރު 12:28 ހާއިރު ކުޅުދުއްފުށީ އުތުރު ބަނދަރުގައި އޮތްވަ އެވެ.\nބޯޓް ދުއްވާ ސީކުއީން ކޮމްޕެނީގެ އޮފިޝަލަކު ކޭއޯއަށް ވިދާޅުވީ ބޯޓްގެ ދަތުރުތައް އަލުން ފަށަން ޝެޑިއުލްކޮށްފައިވަނީ މިމަހު 25 ވަނަ ދުވަހު ކުޅުދުއްފުށިން މާލެއަށް ކަމަށެވެ. ޝެޑިއުލް މިހާރު އާންމުކޮށްފައިވާއިރު ޓިކެޓް ވިއްކަން ފަށާނީ މާދަމާ ކަމަށް އެފަރާތުން މައުލޫމާތުދެ އެވެ.\nމިބޯޓްގައި ފަސެންޖަރުންނަށް ދެ ކެޓަގަރީއެއްގައި ޓިކެޓް ލިބެން ހުރެ އެވެ. އެއީ ގޮނޑިތަކުންނާއި އެނދުންނެވެ. މިއީ ކުޅުދުއްފުއްޓާއި މާލެއާ ދެމެދު ދަތުރުކުރާ ބޯޓެއްގައި ގޮނޑި ޖަހައި ޓިކެޓް ވިއްކާ ފުރަތަމަ ފަހަރެވެ. ގޮނޑިތަކުން 250ރ ޓިކެޓް ވިއްކަމުންދާއިރު އެނދުން ޓިކެޓް ވިއްކަމުންދަނީ 400ރ އަށެވެ.\nޒަމާނީ ފަރުމާއަކަށް ބަނދެފައިވާ މި ބޯޓުގައި ފަސެންޖަރުންނަށް ހަމަ އިސްކޮޅަށް ހިނގާލެވެ އެވެ. އަދި ބޯޓްގެ އެތެރެވެސް ތަނަވަސްވެފައިވާ ހިތްގައިމެވެ.\nސީކުއީން ބޯޓްގެ ޓިކެޓް އޮފީސް “އޯރިންގ” ހުންނާނީ ބަންޑާރަމަގު، ކުޅުދުއްފުށީ ރީޖަނަލް ހޮސްޕިޓަލް ކުރިމަތީގަ އެވެ. ސީކުއީން ބޯޓްގެ ޓިކެޓް އޮފީހުގެ ނަމްބަރުތަކަކީ 6527878 ، 6527979 އަދި 7237878 ނެވެ.\nއެމްއެޗް ފައުންޑޭޝަނުން ގޮއިދޫގައި ޒަމާނީ ފެންވަރުގެ ޖިމެއް ހުޅުވައިފި\nކައުންސިލަރުންގެ ކޮންފަރެންސްގެ ސަބަބުން ކައުންސިލްތަކުގެ ކުރިމަގަށް އާ އުންމީދުތަކެއް ލިބިއްޖެ\nފިލްމީ ދާއިރާއަށް އަބަދުވެސް ޝައުގުވެރިވި: ސާރާ


ރައީސުލްޖުމްހޫރިއްޔާ މުޙަންމަދު ނަޝީދު އައްނި ދެވަނަ ދައުރަކަށް ހޮވިދާނެބާ؟ – Shafeeu Abdullah\nރައީސުލްޖުމްހޫރިއްޔާ މުޙަންމަދު ނަޝީދު އައްނި ދެވަނަ ދައުރަކަށް ހޮވިދާނެބާ؟\nFebruary 4, 2011 ޝަފީޢު ޢަބްދުﷲ\nރައީސުލްޖުމްހޫރިއްޔާ މުޙަންމަދު ނަޝީދު، އައްނިގެ ބަސްފުޅުތަކާއި ޢަމަލުފުޅުތައް ބަލާ ދިރާސާކުރާ މީހެއްގެ ގޮތުން، އެމަނިކުފާނު ދެވަނަ ދައުރަކަށް ކުރިމަތި ނުލައްވާނެޔޭ ދެންނެވުމަކީ އަޅުގަނޑަށް ފަސޭހަ ކަމެއް ނޫނެވެ. ކުރިމަތިލައްވާނެއެވެ. ނަމަވެސް، އެމަނިކުފާނު ހޮވިދާނެކަމީ އެއީ މިހާރުއްސުރެން ސުވާލު އުފެދޭ ކަމެކެވެ. ސަބަބުތަކެއް ނެތިއެއް ނޫނެވެ.\nދިވެހިރާއްޖޭގައި ފުރަތަމަ ފަހަރަށް މަލްޓިޕާޓީތަކެއް ހަދާ، އައު ޤާނޫނު އަސާސީއެއްގެ ދަށުން 2008 ވަނަ އަހަރު ބޭއްވުނު ވާދަވެރި ރިޔާސީ އިންތިޚާބުގެ ފުރަތަމަ ބުރުން، އެއްވެސް ބޭފުޅަކަށް، މަޤާމަށް ހޮވޭ ވަރަކަށް ވޯޓެއް ނުލިބުނެވެ. އެއީ ވޯޓުލީ މީހުންގެ ނިސްބަތުން ފަންސާސް އިން ސައްތައަށްވުރެ ގިނައިން ލިބުމެވެ. ނަމަވެސް، އެއްވެސް ކެނޑިޑޭޓަކަށް އެ ހިސާބަކަށް ވޯޓެއް ނުލިބެއެވެ. އެންމެ މަތިން ލިބުނީ މައުމޫނަށެވެ. އެއީ…… ދެން އައްނިއަށެވެ…އެއީ….. އެހެންކަމުން، ޤާނޫނު އަސާސީ ބުނާ ގޮތުން، ދެވަނަ ބުރުގައި ވާދަކުރަން ޖެހޭނީ އެންމެ މަތިން ފުރަތަމަ ބުރުގައި ލިބުނު ދެ ކެނޑިޑޭޓުންނަށެވެ. އެގޮތުން، ރޭހަކީ، މައުމޫނާއި އައްނިގެ ރޭހަކަށް ބަދަލުވެގެން ދިޔައެވެ.\nދެން، ރިޔާސީ ކެނޑިޑޭޓުންގެ ގޮތުގައި ބައިވެރިވެލެއްވި ޑރ. ހަސަން ސަޢީދާއި، ޤާސިމް އިބްރާހީމާއި، އިބްރާހީމް އިސްމާޢީލް، ދެވަނަ ބުރުގައި، އައްނިއާއި ބައިވެރިވެ ވަޑައިގެންނެވިއެވެ. “ވަޠަން އެދޭ ގޮތަށް” ޝިޢާރުގެ ދަށުން ސަރުކާރާއި ދެކޮޅު އެންމެން، މައުމޫނާއި ދެކޮޅަށް، ބަދަލަކަށް އެދި ތެދުވިއެވެ.\nއެގޮތުން، ރާއްޖެތެރޭގައްޔާއި މާލޭގައި ވަޠަން އެދޭގޮތުގެ ވަރުގަދަ ކެމްޕޭނުތަކެއް ޖެއްސިއެވެ. އިދިކޮޅު ބޭފުޅުންގެ ހިތްވަރުން، ދެވަނަ ބުރުގައި އައްނިއަށް ކުރި ލިބުނެވެ. އެއީ …. ތަފާތުންނެވެ. ހަމަ ކިރިޔަ ކިރިޔާއެވެ. މި ކަމީޔާބީގެ އެންމެ ބޮޑު އަސްލުކަމުގައި ގިނަ ބަޔަކު އެއްބަސްވަނީ، ޑރ. ހަސަން ސަޢީދާއި ބުރުމާ ޤާސިމެވެ. ސަބަބަކީ، ފުރަތަމަ ބުރުގައި އެ ދެމީހުންނަށް ލިބުނު ވޯޓުތައް ދެވަނަ ބުރުގައި އެމީހުންގެ އެދުމުގެ މަތިން، ނުވަތަ އައްނިއާއި ގުޅިވަޑައިގަތުމުގެ ސަބަބުން، އެމީހުންގެ ސަޕޯޓަރުން އައްނިއަށް ދެއްވީކަމަށެވެ.\nނަމަވެސް، މިހާރު ދެވަނަ ބުރުގައި، ނަތީޖާ ނެރުނު ކޯލިޝަންވަނީ ބައިބައިވެފައެވެ. ސަރުކާރު ކޯލިޝަނުން، ޢަދާލަތު ޕާޓީ ފިޔަވައި އެހެން ހުރިހާ ޕާޓީތަކެއް ވަނީ ވަކިވެފައެވެ. އެމްޑީޕީއާއި ސަރުކާރު އެކަނިވީއެވެ. ނަމަވެސް، ޢަދާލަތު ކޯލިޝަންގައި އޮންނާނީތޯ ނުވަތަ ވަކިވާނީތޯ އެއީ ޢަދާލަތު ޕާޓީގައި މިހާރުވެސް މަޝްވަރާ ކުރެވެމުންދާ ކަމެކެވެ. ޑރ. ހަސަނާއި ޤާސިމްވަނީ ސަރުކާރާއި ވަކިވެފައެވެ. އަދި އޮޕޮޒިޝަނުންގެ ގޮތުގައި އެދެބޭފުޅުންނާއި އެބޭފުޅުންގެ ދެ ޕާޓީވެސް ދަނީ ހަރަކާތްތެރިވަމުންނެވެ.\nސުވާލަކީ، މިކަމުގެ ސަބަބުން އައްނިގެ ދެވަނަ ބުރުގައި ފެނުނު ސަޕޯޓް އުނިވެފައި ނުވޭބާވައެވެ؟ ސުވާލުގެ ޖަވާބު ރައްޔިތުންނަށް ދޫކޮށްލަމެވެ.\nދެން އޮތީ، މިސަރުކާރުން، ނުވަތަ އައްނި ނެންގެވި ބައެއް ފިޔަވަޅުތަކުގެ ވާހަކައެވެ. އަރަބިއްޔާ މައްސަލައަކީ މިހާރު އައު ވާހަކައެއް ނޫނެވެ. ޑީއާރުޕީއާއި، ޢަދާލަތު ޕާޓީއާއި، ދީނީ ޝެއިޚުންނާއި ދީނަށް ލޯބިކުރައްވާ ރައްޔިތުންވަނީ އެތަނަށް ދިމާވެފައިވާ މައްސަލައާއި މެދު ސަރުކާރަށް ފާޑު ވިދާޅުވެފައެވެ. އަދި ރައީސުލްޖުމްހޫރިއްޔާގެ އޮފީސް ދޮށަށް އެއްވި ބެލެނިވެރިންނާއި މެދު ކަންތައް ވެގެންދިޔަ ގޮތަކީ އިތުރަށް ރައްޔިތުންގެ ހިތު ތެރޭގައި ނަފުރަތުގެ ހުޅު މިސަރުކާރަށްޓަކައި ފަޅައިގެން ދިޔަ ސަބަބަކަށެވެ. އެ ހާޖާނުގެ ތެރޭގައި ޝެއިޚް ޝަހީމް ވެސް ވަނީ އިސްތިއުފާ ދެއްވާފައެވެ.\nދެން، އިސްލާމް މާއްދާ އިޚްތިޔާރީ މާއްދާއެއްގެ ގޮތުގައި ހަދަން އެތައް ހާސް މަސައްކަތެއް މި ސަރުކާރުން ވަނީ ކުރައްވާފައެވެ. އެގޮތުން، ޑރ. މުޞްޠަފާ ލުޠުފީ ކުރީ ސަފުގައި ހުންނަވައިގެން ތަފާތު ނިއުސް ކޮންފްރަންސްތަކާއި ޓީވީ ބަސްދީގަތުންތައް ވަނީ ދެއްވާފައެވެ. އެއީ ބުއްދިވެރި ނިންމުމެއްކަށް ރައްޔިތުންނަށް ވިސްނައިދެވޭތޯއެވެ. ނަމަވެސް، އިދިކޮޅު ހުރިހާ ޕާޓީތަކެއް މިކަމާ ދެކޮޅު ހެއްދެވިއެވެ. އަދި ސަރުކާރުގެ ކޯލިޝަންގައި ހިމެނޭ ޢަދާލަތުންވެސް ދިޔައީ ވަރުގަދަޔަށް ހިފަމުންނެވެ. އިސްލާމިކް މިނިސްޓްރީން ދެއްވާ ޚުޠުބާތަކުގައިވެސް އެކަމާ ވަރުގަދައަށް ދެކޮޅު ހައްދަވަމުން ގެންދެވިއެވެ. ޝެއިޚް ޙުސެއިން ރަޝީދު، ޑރ. މަޖީދު، ޝެއިޚް ޝަހީމް ސަރުކާރުގެ އެތެރެއިންނާއި ބޭރުން ދިޔައީ ވަރުގަދައަށް ދެކޮޅު ހައްދަވަމުންނެވެ. ނަމަވެސް، މި ދެކޮޅު ހެދުންތަކަކީ ހަމަޖެހޭ ކަމެއްކަމަށް، ސަރުކާރަށް ބަލައެއް ނުގަނެވުނެވެ.\nމިކަމުގެ ސަބަބުން، ރައްޔިތުންގެ ތެރެއިން ގިނަ މީހުންގެ ނުރުހުން ސަރުކާރާއި ދިމާލަށް ދިޔަކަމީ ޝައްކެއްއޮތް ކަމެއް ނޫނެވެ. ސުވާލަކީ، އެއްކަލަ ދެވަނަ ބުރުގައި ލިބުނު ސަޕޯޓުން މިންވަރެއް އުނިވެގެން ނުދޭ ބާވައެވެ؟ ޖަވާބު ރައްޔިތުންނަށް ދޫކޮށްލަމެވެ.\nދެން އިޒްރާއީލު މައްސަލައަށް ދަމާ ހިންގަވާށެވެ. މުޅި ޤައުމުހެން ދިޔައީ މިކަމާ ދެކޮޅު ހަދަމުންނެވެ. މިއީ ޤައުމުގެ ތާރީޚުގައިވެސް ދެކެފައިވާ ބޮޑު މުޒާހަރާތަކުގެ ތެރެއިން މުޒާހަރާއެކެވެ. އިދިކޮޅު ޕާޓީތަކުގެ އިތުރުން އެތަކެއް ޖަމްޢިއްޔާ ޖަމާޢަތްތަކެއް ވަނީ ބައިވެރިވެލައްވާފައެވެ. އަދި ސަރުކާރު ކޯލިޝަންގެ ޢަދާލަތު ޕާޓީ އެންމެ މަތީ ދަރަޖާގައި މިކަމުގައި ބައިވެރިވެލެއްވިއެވެ. ޚުދު އެމްޑީޕީގެ ތެރެއިން ބޮޑެތި ވެރިންވެސް ރާއްޖެތެރެއިން ޖެއްސި މުޒާހަރާތަކުގައި ބައިވެރިވެލައްވާފައި އެބަހުއްޓެވެ. އަދި އިސްލާމިކް މިނިސްޓަރ ޑރ. މަޖީދާއި ސްޓޭޓް މިނިސްޓަރ ޝެއިޚް ޝަހީމްވެސް ބައިވެރިވެލެއްވި ތަން މުޅި ދުނިޔެވަނީ ދެކެފައެވެ. ނަމަވެސް، ސަރުކާރުން ބަޔަކު އެއްވި ކަމަށްވެސް ވަނީ އިންކާރު ކުރައްވާފައެވެ. ޑރ. ޝަހީދު ބޭރުގެ ނޫސްތަކަށް ދެއްވި ބަސްދީގަތުމުގައި ވިދާޅުވީ އެއްވީ މަދު މީސްކޮޅެއް ކަމަށެވެ. އެހެންކަމުން، ސަރުކާރުން މިކަމަށްވެސް ދިނީ ބީރު ކަންފަތަކާއި ކަނު ލޮލެކެވެ.\nސުވާލަކީ، މިކަމުގެ ސަބަބުން، އެއްކަލަ ދެވަނަ ބުރުގައި ލިބުނު ސަޕޯޓުން މިންވަރެއް މަދު ނުވާނެބާއެވެ؟ ޖަވާބު ރައްޔިތުންނަށް ދޫކޮށްލަމެވެ.\nމިދެންނެވީ، ސަރުކާރާއި ދެކޮޅަށް ރައްޔިތުންގެ ގިނަ ބަޔަކު އެއްވެ ނުރުހުމުގެ ބަސްތައް ބުނެ، ޚިޔާލު ފާޅުކޮށްފައިވާ ބައެއް ޙާލަތްތަކުގެ ވާހަކައެވެ. ރަލުގެ މުޒާހަރާވެސް ދިވެހި ރައްޔިތުންވަނީ ދެކެފައެވެ. ޑރ. ހަސަނާއި ޤާސިމްވަނީ އައްނި ސަރުކާރުގެ ހަތުރުންނަށްވެފައެވެ. ޢަދާލަތު އޮތީ ކިރި ކިރިއެވެ. ދެވަނަ ދައުރަކަށް އައްނި ކުރިމަތިލައްވާ އިރު، ޢަދާލަތުން ބައިޢަތު ހިފާނެކަމުގެ އެއްވެސް އުއްމީދެއް ނެތެވެ. އަދިވެސް، ސިޔާސީ މަޞްރަޙުގައި މައުމޫނު ވެސް އެބައުޅުއްވައެވެ.\nނިންމާލަމުން، އަޅުގަނޑު ދަންނަވާލާނީ، މިހުރިހާ ކަމެއް މިގޮތަށް ހުރުމުން، އައްނިގެ ދެވަނަ ދައުރުގެ “ހުވަފެން” ހަޤީޤަތަކަށް ވެދާނެބާއެވެ؟ މިކަމުގެ ފައިސިލާ ކުރައްވާނީ ދިވެހި ރައްޔިތުންނެވެ.\nރައީސް ނަޝީދުރިޔާސީ އިންތިޚާބުއެމްޑީޕީޢަދާލަތު ޕާޓީޖުމްހޫރީ ޕާޓީ


Covid19 Ge Vilaagandu Thoofaanakah Badhaluvaane Ireh Bunedheykah Neyge: Ameen\nކޮވިޑް19 ގެ ވިލާގަނޑު ތޫފާނަކަށް ބަދަލުވާނެ އިރެއް ބުނާކަށް ނޭނގޭ: އަމީން\nދުނިޔޭގެ އެކި ކަންކޮޅުތަކުގައި ހަލުވިކަމާއި އެކުގައި މިހާރު ފެތުރެމުން އަންނަ ކޮވިޑް19 ގެ ނުރައްކާތެރިކަން އަދިވެސް ކުޑަ ނުވާ ކަމަށާއި އެ ވިލާގަނޑު ތޫފާނަކަށް ބަދަލުވާނެ އިރު ދަންނަވަން ނޭނގޭ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެއެވެ.\nދުނިޔޭގެ ސިއްހަތު ޖަމިއްޔާއިން ރާއްޖެއަށް ކޮވިޑް19 ގެ ޓެސްޓު ހެދުމަށް ހަދިޔާ ކުރި އިތުރު 5،000 ކިޓު ހަވާލު ކުރުމަށް މިއަދު ދަރުބާރުގޭގައި ބޭއްވި ރަސްމިއްޔާތުގައި ވާހަކަދައްކަވަމުން ހެލްތު މިނިސްޓަރު އަމީން ވަނީ ކަމާބެހޭ އިދާރާތަކުން ދެމުން އަންނަ އިރުޝާދުތަކަށް ބޯލެނބުމަށް އާއްމުންނަށް އިލްތިމާސް ކުރައްވާފައެވެ. އެމަނިކުފާނު ވިދާޅުވީ އެ އިރުޝާދުތަކަށް ބޯ ނުލަނބައިފި ނަމަ ރާއްޖޭ ހޯދާ ނުފެންނާނެ ކަމަށް ވިދާޅުވެފައެވެ.\n"ވިލާގަނޑު އެއްވެސް ފަރާތަކަށް ސޮއްސާލައިގެނެއް ނުދޭ. އޭގެ ނާމާން ކަމާއި ބިރުވެރިކަން އަޅުގަނޑުމެން ބޯމަތީގައި އޮތް ވަރަށް އެބައޮތް. އެ ވިލާގަނޑު ކޮޅިގަނޑަކަށް ނޫނީ ތޫފާނަކަށް ބަދަލުވާނީ ކޮން އިރަކުކަން ނޭނގޭ ހާލަތުގައި އަޅުގަނޑުމެން މިތިބީ." އަމީން ވިދާޅުވިއެވެ.\nއަމީން ވިދާޅުވީ ކޮވިޑް19 އާ ގުޅިގެން މި މަހުގެ ދެވަނަ ދުވަހުން ފެށިގެން ހަވީރު 17:00 އިން ރޭގަނޑު 20:00އަށް ކާފިއު ހިންގާއިރު ގިނަ އަދަދެއްގެ މީހުން ގެއިން ބޭރަށް ނުގޮސް ތިބޭ ތިބުމުގެ ހަގީގީ މަންޒަރު ކާފިއުގެ ވަގުތު ނިމުން ފެންނަމުން އަންނަ ކަމަށެވެ. އެމަނިކުފާނު ފާހަގަކުރެއްވީ ކާފިއުގެ ވަގުތު ނިމުމުން މީހުން މަގުތަކަށް ނިކުންނަ ވާހަކައެވެ.\nނޭޝަނަލް އިމަޖެންސީ ރެސްޕޮންސް ސެންޓަރުގައި މިއަދު ބޭއްވި ރަސްމިއްޔާތެއްގައި ޑަބްލިއުއެޗްއޯގެ ފަރާތުން ވަނީ ރާއްޖެއަށް 5،000 އިތުރު ޓެސްޓު ކިޓު ހަދިޔާ ކޮށްފައެވެ. މި ކިޓުތަކާއި އެކު މިހާތަނަށް ޑަބްލިއުއެޗްއޯ އިން ވަނީ ރާއްޖެއަށް 11،000 ޓެސްޓު ކިޓު ހަދިޔާކޮށްފައެވެ.\nޑަބްލިއެޗްއޯއިން ރާއްޖެ އަށް 5000 ޓެސްޓްކިޓް ހަދިޔާކޮށްފައިވައިރު، މި އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ހެލްތު މިނިސްޓަރު އަބްދުﷲ އަމީނެވެ. އަދި ޑަބްލިއެޗްއޯގެ ފަރާތުން ސޮއިކުރެއްވީ ރާއްޖޭގައި ހުންނަވާ އެޖަމާއަތުގެ މަންދޫބު ޑރ. އަރުވިންދު މާތޫރުއެވެ.\nމިރަސްމިއްޔާތުގައި ވާހަކަދައްކަވަމުން ހެލްތު މިނިސްޓަރު އަބްދުﷲ އަމީން ވިދާޅުވީ ބަލިން ރައްކާތެރުވުމަށް އަޅާ ފިޔަވަޅުގައި ރާއްޖެއިން މިހާރު އެންމެ ބޮޑަށް އަމާޒުކުރަނީ ޓެސްޓް ކުރެވޭނެ އިންތިޒާމްތައް ހަރުދަނާކޮށް، ކިރިޔާވެސް ބައްޔަށް ޝައްކުވާ މީހެއް ހުރިނަމަ އެމީހަކު އަވަހަށް ޓެސްޓްކުރުމަށް ކަމަށެވެ. އެގޮތުން މިހާރު މާލޭ ސަރަޙައްދުގައި އެކަނި ޓެސްޓް ކުރުން ކުރިއަށް ގެންދިޔަ ނަމަވެސް، އަތޮޅުތަކުގައިވެސް ޓެސްޓް ކުރެވޭނެ ގޮތް ހަމަޖެއްސުމަށް ޑަބްލިޔުއެޗްއޯއާ އެކު މަސައްކަތް ކުރައްވަމުންދާ ކަމަށް މިނިސްޓަރު އަމީން ވިދާޅުވިއެވެ.\nޑަބްލިއުއެޗްއޯއިން ދިވެހިރާއްޖެއަށް ކަނޑައަޅުއްވާފައި ހުންނަވާ ރެޕްރެޒެންޓޭޓިވް ޑރ.އަރްވިންދް މާތުރު ދެއްކެވި ވާހަކަފުޅުގައި ކޮވިޑް19 އިން ރައްކާތެރިވުމަށް ދިވެހިރާއްޖެއިން ދުރާލާ އެޅި ފިޔަވަޅުތައް ފާހަގަކޮށް، އެކަމަށް ވަނީ ތައުރީފްކުރައްވާފައެވެ. އަދި ވަގުތުން ވަގުތަށް އާއްމުންނަށް މައުލޫމާތު ހިއްސާކުރުމާއި އަދި ރައްޔިތުންވެސް އެކަމުގައި ދޭ އެއްބާރުލުން ޑރ. އަރްވިންދު ފާހަގަކުރެއްވިއެވެ.


Hulhule' falhutherein baeh hikaigen, bodu parking area eh hadhany | Mihaaru\nބްރިޖް ހުޅުލެ އަށް ގުޅޭ ކޮޅު، ޕާކިން އޭރިއާ އަށް ހިއްކާނީ މިހާރު ފެރީތައް ވަންނަ ސަރަހައްދު.\nފަޅުތެރެއިން ބައެއް ހިއްކައިގެން، ބޮޑު ޕާކިން އޭރިއާއެއް ހަދަނީ\n19 ޖޫން 2018 - 14:527comments\nޕާކިން އޭރިއާ އަށް ހިއްކަން ހަމަޖެހިފައި ވަނީ، ހުޅުލޭ ފަޅަށް ފެރީތައް ވަންނަ ދިމާލެވެ. އެ ދިމާ ހިއްކުމުގެ މަސައްކަތް ފެށުމަށް، ހުޅުލޭ ފަޅަށް ވަދެވޭ ގޮތަށް އާ ނެރެއް ކެނޑުމުގެ މަސައްކަތް މިހާރު އަންނަނީ ކުރަމުންނެވެ.\n"އަޅުގަނޑުމެން މިހާރު ބޭނުންކުރާ ހުޅަނގުފަރާތު ނެރު މި ބަންދު ކުރަނީ. މިހާރު އެހެން ނެރެއް ކެނޑުމުގެ މަސައްކަތް މި ކުރަނީ. އެ ނެރުގެ މަސައްކަތް ނިމުމާ އެކު ޕާކިން އޭރިއާ ސަރަހައްދު ހިއްކަން ފަށާނެ،" ވެލާނާ އިންޓަނޭޝަނަލް އެއާޕޯޓު ހިންގާ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ މެނޭޖިން ޑިރެކްޓަރު އާދިލް މޫސާ ވިދާޅުވި އެވެ.\nއާދިލް ވިދާޅުވީ ބްރިޖް ހުޅުވަން ވާއިރު، ޕާކިން އޭރިއާގެ މަސައްކަތް ނިންމާލެވޭނެ ކަމަށެވެ. އަދި ޕާކިން އޭރިއާގެ މަސައްކަތް ކުރިއަށް ގެންދާނީ، އައިއެންއައިއޭގެ ދެވަނަ ރަންވޭގެ ބިން ހިއްކުމުގެ މަސައްކަތުގެ ސަބްކޮންޓްރެކްޓަރު ކަމަށްވާ ޔޫއޭއީގެ ގަލްފް ކޮބްލާ އިން ކަމަށް ވެސް އާދިލް ވިދާޅުވި އެވެ.\n"މި ހަދަނީ އޯޕަން ޕާކިން އޭރިއާއެއް. ޕާކިން ބިލްޑިންގެއް ނޫން. ޕާކިން ބިލްޑިން ހަދަން ހަމަޖެހިފައިވަނީ މިހާރު މަސައްކަތް ކުރާ ސައިޓްގައި. އެ ސައިޓް ނެގީމަ ފަހުން އެތާ ޕާކިން ބިލްޑިންގެއް ހަދާނެ،" އާދިލް ވިދާޅުވި އެވެ.\nއޭނާ ވިދާޅުވީ ބްރިޖް މަތިން އެއާޕޯޓަށް ދަތުރުކުރާ މީހުން އުފުލާ ވެހިކަލްތަކުގައި ޓާމިނަލް ސަރަހައްދަށް ދެވޭނެ ކަމަށެވެ. ނަމަވެސް އެ ސަރަހައްދުގައި އެއްވެސް ވެހިކަލަކަށް މަޑުކޮށްގެން ނޯވެވޭނެ ކަމަށް ވެސް އާދިލް ވިދާޅުވި އެވެ.\n"(ޓާމިނަލް ސަރަހައްދުގައި) ޕާކެއް ނުކުރެވޭނެ. ޕާކް ކުރަންޏާ ޖެހޭނީ ޕާކިން އޭރިއާ އަށް ދާން،" އާދިލް ވިދާޅުވި އެވެ. އަންނަ މަހުގެ 26 ގައި ބްރިޖް ހުޅުވާނެ ކަމަށް ސަރުކާރުން ވަނީ ބުނެފަ އެވެ.\nއިތުރު ލިޔުންތައް ބިން ހިއްކުން އެމްއޭސީއެލް ހުޅުލެ ސިނަމާލެ ބްރިޖު އާދިލް މޫސާ (ކުރީގެ އެމްޑީ، އެމްއޭސީއެލް) ވެލާނާ އިންޓަނޭޝަނަލް އެއާޕޯޓް


ސަރުކާރުން އައު އާންމު ހާލަތު އިއުލާންކުރުމުން، ކޯވިޑް-19 އާ ގުޅިގެން މި ސަރވިސްގެ ބެލުމުގެ ދަށުގައިވާ ޤައިދީންނާއި ބަންދުމީހުން އަދި އޮފިސަރުންނާއި މުވައްޒަފުންގެ ރައްކާތެރިކަމަށްޓަކައި އަޅާފައިވާ ފިޔަވަޅުތަކަށް ލުއިތަކެއް ދިނުމަށް ހަމަޖައްސާފިއެވެ.\nމިސަރވިސްގެ ޢާންމު ޢުޞޫލު ނަންބަރު AU-2020/08 (އައު އާންމު ހާލަތުގައި ޢަމަލުކުރަންވީ ގޮތުގެ އުސޫލު) އަށް މާދަމާ ޢަމަލުކުރަން ފަށައި، މި ސަރވިސްގެ ވެބްސައިޓްގައި އެ އުސޫލު ވަނީ ޝާއިޢުކޮށްފައެވެ.\nމި އުސޫލުގެ ދަށުން ޖަލުތަކަށް ދެވޭ ލުއިތައް ވަނީ3މަރުހަލާއަކަށް ބަހާލެވިފައެވެ. ފުރަތަމަ މަރުހަލާ ފެށިގެން ދާނީ މާލެ ފުރަބަންދު ކޮށްފައި އޮތްއޮތުމަށް ނިމުމަކަށް އައުމުން ނުވަތަ އެކަމަށް ލުއިތަކެއް ދިނުމަށް ނިންމާ ހިސާބުންނެވެ. ދެވަނަ މަރުހަލާ ފެށިގެންދާނީ އެއް ރަށުން އަނެއް ރަށަށް ދަތުރުކުރުން ހުޅުވާލާ ހިސާބުންނެވެ. އަދި ތިން ވަނަ މަރުހަލާ ފެށިގެން ދާނީ މިހާރު އިޢުލާންކޮށްފައިވާ ސިއްހީ ކުއްލި ނުރައްކަލުގެ ހާލަތު ނިމުމަކަށް ގެންނަ ހިސާބުންނެވެ.\nފުރަތަމަ މަރުހަލާގެ ދަށުން ޖަލުތަކުގެ އެތެރޭގައި ހުއްޓިފައިވާ ކަންތައްތައް އަލުން ފެށޭނެއެވެ. އަދި ދެވަނަ މަރުހަލާގައި ޖަލުގެ ބޭރުން ކުރެވޭ ބައެއް ކަންތައްތައް ފެށިގެންދާއިރު، ތިން ވަނަ މަރުހަލާގައި އިތުރު ލުއިތައް ލިބިގެންދާނެއެވެ. އެހެން ނަމަވެސް ޖަލުން ނުވަތަ ޖަލު ހުރި ރަށަކުން ކޯވިޑް-19 އަށް ފައްސި ވެފައިވާ ފަރާތެއް ފެނިއްޖެ ނަމަ ނޫނީ އެ ރަށެއް މޮނީޓަރިންގ ހާލަތަށް ގެނެވިއްޖެ ނަމަ، ސަރުކާރުން އަޅުއްވާ ފިޔަވަޅުތައް ރިއާޔަތްކޮށް، ޖަލުގެ އެލަރޓް ލެވެލް އަށް ބަދަލުގެނެވި ލުއި ދިނުމުގެ މަރުހަލާތައް މެދު ކަނޑާލެވޭނެއެވެ.\nޖަލުގައި ތިބި ފަރާތްތަކުގެ ރައްކާތެރިކަން ކަށަވަރުކުރުމަށްޓަކައި މިހާރުވެސް އަޅަމުންދާ ގިނަ ފިޔަވަޅުތައް މެދު ކެނޑުމެއްނެތި ކުރިއަށް ގެންދެވޭނެއެވެ. ހާއްސަކޮށް އަތް ދޮވުމާއި ޑިސްއިންފެކްޓްކުރުމަށާއި ސާފުތާހިރުކަމަށް އިސްކުރުމުގެ އިތުރުން ހުރިހާ ފަރާތެއްވެސް ކޯވިޑް-19 އަށް ޝައްކުކުރެވޭ އަލާމަތްތައް ހުރިތޯ ކޮންމެ ދުވަހަކު ޗެކްކުރުމާއި، އެފަދަ އަލާމާތެއް ފެނިއްޖެ ހާލަތެއްގައި އަޅާނެ ފިޔަވަޅުތައް ވަނީ ހަމަޖައްސާފައެވެ. އަދި ޤައިދީންނާއި ބަންދުމީހުންނަށް ޝަކުވާ އީމެއިލް މެދުވެރިކޮށް ފޮނުވޭނެ އިންތިޒާމް ހުރިހާ މަރުހަލާއެއްގައިވެސް ކުރިއަށް ދާނެއެވެ.\nމި މަރުހަލާތަކާއި ދެވޭ ލުއި ތަކުގެ ތަފްސީލު މި އުސޫލުގައި ބަޔާންކުރެވިފައިވާނެއެވެ. އަދި މި އުސޫލު، މި ސަރވިސްގެ ވެބްސައިޓް https://corrections.gov.mv/aanmu-usoolu އިން ޑައުންލޯޑްކުރެވޭނެއެވެ.


05 ޖެނުއަރީ 2021 - 08:35\nމިހާރު ޝޫޓިން ފަށަން ތައްޔާރުވަމުން އަންނަ ކަންގަނާ ރަނާވަތުގެ ސްޕައި ތުރިލާ "ދާކަޅް" އަށް އަރުޖުން ރާމްޕާލް ވެސް ސޮއިކޮށްފި އެވެ.\nފިލްމުގެ ޓީމުގައި ހިމެނޭ ބައެއް މީހުންނާ އެކު ނަގާފައިވާ ފޮޓޯއަކާ އެކު ކަންގަނާ ބުނީ "ދާކަޅް" ގެ ޑައިރެކްޓަރު ރަޖްނީޝް (ރާޒީ) ގާއީގެ އަމާޒަކީ ދުނިޔޭގެ ފެންވަރުގެ ތުރިލާއެއް ހެދުން ކަމަށެވެ. މި ފިލްމުގެ ސިނަމަޓޯގްރަފީ ހަވާލުކޮށްފައި ވަނީ އޮސްކާ އެވޯޑް ވެސް ހާސިލުކޮށްފައިވާ ފްރާންސްގެ ޓެޓްސޯ ނަގާޓާއާ އެވެ.\n"ދާކަޅް" ވާނީ ކަންގަނާ އާއި އަރުޖުން އެކީގައި މަސައްކަތްކުރާ ފުރަތަމަ ފިލްމަށެވެ. އަދި މިއީ ކަންގަނާގެ ވަރުގަދަ އެކްޝަން ރޯލެއް ވެސް ފެންނާނެ ފިލްމެކެވެ.\nރިޕޯޓްތައް ބުނާގޮތުން "ދާކަޅް" ގެ ކާސްޓްގައި ތައްބޫ ވެސް ހިމެނެ އެވެ.\nމަސްތުވާތަކެތީގެ ތުހުމަތުތަކެއްގައި ދާދި ފަހުން ނާކޮޓިކްސް ކޮންޓްރޯލް ބިއުރޯ (އެންސީބީ) އިން ދެ ފަހަރެއްގެ މަތިން ސުވާލުކޮށްފައިވާ އަރުޖުންގެ ކުރިއަށް އޮތް ފިލްމަކީ "ދަ ބެޓްލް އޮފް ބީމާ ކޮރެގާއޯން" އެވެ.\nސޯނޫ އަށް "ކިސާން"\nސޯނޫ ސޫދު "ކިސާން" ކިޔާ ފިލްމަކަށް ސޮއިކޮށްފި އެވެ.\nމި ފިލްމަކީ "ޓޯޓަލް ސިޔާޕާ" އާއި "ޝޫލް" އަދި "ލަވް ކޭ ލިޔޭ ކުޗް ބީ ކަރޭގާ" ފަދަ ފިލްމުތައް ގެނެސްދިން އީ ނިވާސް ޑައިރެކްޓްކުރާ ފިލްމެކެވެ. "ކިސާން" އަކީ 2019 ގައި "ޑްރީމްގާލް" ގެނެސްދިން ޑައިރެކްޓަރު ރާޖް ޝާންޑަލިޔާ ޕްރޮޑިއުސްކުރާ ފިލްމެކެވެ.\n"ކިސާން" ގެ އިތުރު ކާސްޓުން ވަރަށް އަވަހަށް އިއުލާންކުރާނެ އެވެ.\n"މެޑަމް ޗީފް މިނިސްޓަރު" 22 ގައި\nބަތަލާ ރިޗާ ޗައްޑާ ޓައިޓްލް ރޯލް ކުޅެފައިވާ ފިލްމު "މެޑަމް ޗީފް މިނިސްޓަރު" މި މަހުގެ 22 ގައި ސިނަމާތަކަށް ގެންނަން ނިންމައި ފިލްމުގެ ޕޯސްޓަރު ވެސް ދައްކާލައިފި އެވެ.\nމި ޕޮލިޓިކަލް ޑްރާމާ އަކީ "ޖޯލީ އެލްއެލްބީ" އާއި އޭގެ ދެވަނަ ބައި ގެނެސްދިން ސުބާޝް ކަޕޫރް ޑައިރެކްޓްކޮށްފައިވާ ފިލްމެކެވެ. ބުޝަން ކުމާރުގެ ޓީ ސީރީޒުން ޕްރޮޑިއުސްކޮށްފައިވާ "މެޑަމް ޗީފް މިނިސްޓަރު" ގެ ކާސްޓްގައި ސޯރަބް ޝުކްލާ އާއި އަކްޝޭ އޮބެރޯއީ އާއި މާނަވް ކޯލް އަދި ޝުބްރަޖިއޯތީ ހިމެނެ އެވެ.\nރިޗާ އެންމެ ފަހުން ފެނިފައި ވަނީ މިދިޔަ މަހު ރިލީޒްކުރި "ޝަކީލާ" އިންނެވެ.\n"ބައްޗަން ޕާންޑޭ" ގެ ޓީމް ޖައިސަލްމާރަށް\nމާދަމާ ޝޫޓިން ފަށާ ފިލްމު "ބައްޗަން ޕާންޑޭ" ގެ ޓީމް ޖައިސަލްމާރަށް ހިނގައްޖެ އެވެ.\nއަކްޝޭ ކުމާރު ޓައިޓްލް ރޯލް ކުޅޭ ފިލްމުގެ ކްރޫ އާއި ކާސްޓްގެ ބައެއް މެމްބަރުން އެތަނަށް ދިޔައީ ޕްރޮޑިއުސަރު ސާޖިދު ނަދިއަދްވާލާއާ އެކީ ޗާޓަރު ފްލައިޓެއްގައި އާދީއްތަ ދުވަހު އެވެ. އެ ޓީމްގައި ފިލްމުގެ އެއް ބަތަލާ ކްރިތީ ސެނަންގެ އިތުރުން އަރުޝަދު ވަރްސީ އަދި ޕްރަތީކް ބައްބަރް ހިމެނެ އެވެ.\nދެހާސް ނަވާރައިގައި "ހައުސްފުލް 4" ގެނެސްދިން ފަރުހާދު ސަމްޖީ ޑައިރެކްޓްކުރާ ފިލްމުގެ "ބައްޗަން ޕާންޑޭ" ގެ ކާސްޓްގައި ޖެކްލިން ފެނަންޑޭޒް ވެސް ހިމެނެ އެވެ.\nބޮލީވުޑް އަކްޝޭ ކުމާރު ޖެކްލީން ފެނާންޑެޒް ބޮލީވުޑް ފިލްމު އަރްޖުން ރާމްޕާލް


Kaadu ge agu heyomivee kihaa varakah?\nކާޑުގެ އަގު ހެޔޮ މިވީ ކިހާވަރަކަށް؟\nހަނޑޫ، ހަކުރު ބަސްތާއަކުން 60ރ. ހެޔޮވި\nފުށް ބަސްތާއަކުން 35ރ. ހެޔޮކޮށްފައިވޭ\nޒޯންތަކަށް އަގު ކަނޑައެޅުމުގައި ނާލު ހިމެނޭ\nއެސްޓީއޯ ގުދަނަކަށް ފުއް ބަސްތާތަކެއް ވައްދަނީ- ފޮޓޯ:ވީ\nކާޑަށް ކުރިން ދެމުން ދިޔަ ސަބްސިޓީ ކަނޑާލާފައި ވަނީ މިދިޔަ އަހަރު ނިމެން އުޅެނިކޮށެވެ. މި ބަދަލުގެ، ބޭނުމެއް ކަމަށް ސަރުކާރުން ބުނީ، ސަބްސިޑީ އަށް އެންމެ ބޭނުންވާ މީހުންނަށް އެ ދިނުމެވެ. މި ބަދަލާއެކު ކާޑުގެ އަގުތަކަށް ބަދަލު އައިތަން ފެނުމެވެ. ނަމަވެސް މި ބަދަލާއެކު، ރާއްޖެއަށް ކާޑު އެތެރެކުރާ ސަރުކާރު ކުންފުނިން ވައުދެއްވި އެވެ. އެ ވައުދަކީ ކާޑުގެ އަގު ހެޔޮކުރުމުގެ ވައުދެވެ. އެގޮތުން، އެ ކުންފުނިން ވަނީ މިދިޔަ މަހުގެ 20 ވަނަ ދުވަހުން ފެށިގެން ކާޑު ވިއްކާ އަގަށް ބަދަލު ގެނެސްފަ އެވެ. ސުވާލަކީ މި ބަދަލާއެކު ހެޔޮވެގެން ދިޔައީ ކިތަށް ރުފިޔާ ހެއްޔެވެ؟\nއެސްޓީއޯ އިން އިއުލާނުކޮށްފައިވާ ގޮތުގައި، ކާޑުގެ ބާވަތްތަކުގެ އަގު ވަނީ 15 ޕަސެންޓް ހެޔޮފަ އެވެ. މި ބަދަލު ގެނެސްފައިވަނީ ބައެއް ހަރަދުތައް ކުޑަކޮށް ސަރުކާރުން ދޭ ޕޭމަންޓު ތަކަށް ބަދަލު ގެނެސްގެން ކަމަށް އެ ކުންފުނިން ބުނެފައިވެ އެވެ.\n"ކާޑުގެ އަގުތައް ކުޑަ ކުރުމަށް ލޮޖިސްޓިކްސް އާއި ޕޭމަންޓް ޓާމްސް އަދި ސޯސް ކުރުމަށް ބަދަލުތަކެއް ގެނެސް ކާޑުގެ އަގުތައް ކުޑަ ކުރުމަށް ބަލަމުން ދިޔައިން. މިގޮތުން މިހާރަށް ވުރެ ރަނގަޅަށް ސޯސް ކުރުމާއި ލޮޖިސްޓިކް ހަރަދުތައް ކުޑަކުރުމާއި މިހާރު އެއްބަސްވެފައިވާ ޕޭމަންޓް ޓާމްސްތައް އަވަސް ކުރުން،" އެސްޓީއޯގެ މެނޭޖިން ޑިރެކްޓަރު އަހުމަދު ޝަހީރު ވިދާޅުވެފައިވެ އެވެ.\nކާޑު މިހާރު ވިއްކާ އަގު\nހަނޑޫ ބަސްތާއެއް 338ރ. އަށް، ކިލޯއެއް 6.7ރ. އަށް\nހަކުރު ބަސްތާއެއް 340ރ.އަށް، ކިލޯއެއް 6.8ރ. އަށް\nފުއް ބަސްތާއެއް 298ރ. އަށް، ވަކިން ކިލޯއެއް 5.26ރ. އަށް\nނަމަވެސް، ކާޑުގެ އަގު އެސްޓީއޯ އިން ހެޔޮ ކުރުމުން، ހަނޑުލާއި ހަކުރު ބަސްތާއަކުން 15 ޕަސެންޓް ވަނީ ދަށްވެފަ އެވެ. މި ބަދަލާއެކު ހަނޑުލާއި ހަކުރު ބަސްތާއަކުން 60ރ. ހެޔޮވެފައިވެ އެވެ. އަދި ފުއް ބަސްތާއަކުން 12 ޕަސެންޓް ހެޔޮކޮށްފައިވެ އެވެ. މި ބަދަލުގެ ސަބަބުން ފުއް ބަސްތާ އަކުން 35ރ. ހެޔޮވި އެވެ.\nއަގަށް އެސްޓީއޯއިން ގެންނައި ބަދަލާއެކު ކުރިން 398ރ. އަށް ވިއްކި ހަނޑޫ ބަސްތާއެއް މިހާރު ވިއްކަނީ 338ރ. އަށެވެ. އަދި ކުރިން 400ރ. އަށް ވިއްކި ހަކުރު ބަސްތާއެއްގެ މިހާރުގެ އަގަކީ 340ރ. އެވެ. އަދި ކުރިން 298ރ. އަށް ވިއްކި ފުއް ބަސްތާއެއްގެ އަގު ވަނީ 263ރ. އަށް ވެއްޓިފަ އެވެ.\nއެސްޓީއޯގެ މި ބަދަލާއެކު، ކުރިން ކާޑު ވިއްކި އަގުތައް ވަނީ ބަދަލުވެފަ އެވެ. މި ބަދަލާއެކު، ކާޑުގެ ބާވަތްތައް ރަށްރަށުގައި ވެސް ވިއްކޭނެ އެންމެ މަތީއަގު ވަނީ އިކޮނޮމިކް މިނިސްޓްރީން ކަނޑައަޅާފަ އެވެ.\nޒޯން އެކެއް (ހއ، ހދ، ށ)\nހަނޑޫ ކިލޯއެއް: 7.78 ރުފިޔާ\nހަކުރު ކިލޯއެއް: 7.82 ރުފިޔާ\nފުށް ކިލޯއެއް: 6.28 ރުފިޔާ\nޒޯން ދެއެއް (ނ، ރ، ބ، ޅ، ކ، އއ، އދ، ވ، މ، ފ ދ، ތ)\nހަނޑޫ ކިލޯއެއް: 7.58 ރުފިޔާ\nހަކުރު ކިލޯއެއް: 7.62 ރުފިޔާ\nފުށް ކިލޯއެއް: 6.08 ރުފިޔާ\nޒޯން ތިނެއް (ލ، ގއ، ގދ، ޏ، ސ\nހަނޑޫ ކިލޯއެއް: 7.97 ރުފިޔާ\nހަކުރު ކިލޯއެއް: 8.01 ރުފިޔާ\nފުށް ކިލޯއެއް:6.47 ރުފިޔާ\nމި ބަދަލު ގެނައުމުގައި ރާއްޖެ ތިން ޒޯންއަށް ވަނީ ބަހާލާފަ އެވެ. އަގުތައް ހިމެނުމުގައި މަޖޫރީންގެ އަގާއި ކާޑު އުފުލާ ބޯޓު ފަހަރަށް ނަގާ ނާލު އަދި އެހެނިހެން ހަރަދުތައް ވެސް ހިމަނާފައިވެ އެވެ.\nއެސްޓީއޯ މިނިސްޓްރީ އޮފް އިކޮނޮމިކް ޑިވެލޮޕްެމަންޓް


ހަގީގަތުގައި މި އަޑަކީ ކޮންއެއްޗެއްހެއްޔެވެ؟\nގިނަފަހަރަށް އަހަރެމެންނަށް ހީވެފައި އޮންނަނީ މިއަޑަކީ އަހަރެމެންގެ ޙިޔާލުތަކެވެ. އަހަރުމެންގެ ވިސްނުމެވެ. އަހަރުމެންގެ ހަޤީޤީ ޝަހުސިއްޔަތެވެ. މިއީ މުޅިން ގޯސް ހިޔެއްނޫނެވެ. އަހަރެމެންގެ ސިކުނޑި އަހަރެމެންނާ ދައްކާ ވާހަކަތަކަކީ ހަޤީޤަތުގައި އަހަރުމެންގެ އަމިއްލަ އަޑުކަމަށް ހީކުރުމަކީ ގޯހެއް ނޫނެވެ. ނަމަވެސް މިއަޑަކީ ގިނަފަހަރަށް އަހަރުމެންގެ ޙަޔާތުގައި ލިބިފައިވާ ތަޖުރިބާތަކާއި، ފިލާވަޅުތަކުގެ ޢަލީގައި ތިމާގެ ސިކުނޑި ތިމާއަށް ބުނެދޭ ވާހަކަތަކެވެ.\nލިޔުނީ: ޒީނިޔާ at 12:04 AM ކޮމެންޓްސް\nއަހަރުމެން އިންސާނުން އަބަދުވެސް އެއްކަމެއް ފުރިހަމަވާއިރަށް އަނެއްކަމެއް ފުރިހަމަ ނުވެގެން ވިސްނަމެވެ. ވިއްސާރަމޫސުމެއް އަތުވެއްޖެނަމަ އަވިނުދީގެން ...... ނުވަތަ ގަދައަށް އަވިދޭ މޫސުމެއްއައިއްސިނަމަ ވިއްސާރަ ނުވެހިގެންނެވެ. ކުޑައިރު އަވަހަށް ބޮޑުވާނީ ކޮންއިރަކުންތޯ ވިސްނާ ބޮޑުވުމުން ކުޑައިރުގެ ހަނދާންތައްކޮށް އެދުވަސްތައް އަލުން ގެންނަށް ބޭނުންވެއެވެ.\nލިޔުނީ: ޒީނިޔާ at 11:54 PM ކޮމެންޓްސް\nލިޔުނީ: ޒީނިޔާ at 2:34 AM ކޮމެންޓްސް


Emme fahun Vaavu atholhu Wow Atoll ah! | Mihaaru\nވ. ތިނަދޫ: މި އަހަރުގެ ޓޫރިޒަމް ދުވަހުގެ ބައެއް ހަރަކާތްތައް ބޭއްވި --. ފޮޓޯ: ނިޝާން އަލީ/މިހާރު\n28 ސެޕްޓެމްބަރ 2019 - 09:18\nވާވު އަތޮޅަކީ ރާއްޖޭގައި އެންމެ ކުޑަ އާބާދީ އޮތް އަތޮޅެވެ. އެކަމަކު ފަސް ރަށުގައި ގާތްގަނޑަކަށް 2،000 މީހުން އުޅުނަސް މިއީ ރާއްޖޭގެ ރީތިކަން އެންމެ ފުރިހަމައަށް ފެންނާނެ އެއް އަތޮޅެވެ. އެ ރީތިކަން، ސޯޝަލް މީޑިއާ މެދުވެރިކޮށް ހިއްސާ ކުރަން "ވާވު"ގެ ނަން ވެސް ވަނީ ބަދަލުވެފަ އެވެ. ހޭޝްޓެގެއްގެ ގޮތުގައި "ވާއުއެޓޯލް" ބޭނުންކުރާތާ އެތައް ދުވަހެކެވެ. އެކަމަކު ޓޫރިޒަމް ދުވަހުގެ ރަސްމިއްޔާތެއްގެ ތެރޭގައި އެ ނަމަށް ސަމާލުކަން ލިބުނީ އަދި ކިރިޔާ އެވެ.\n"އެ ދަމައިގަތީ މިފަދަ އިވެންޓެއް ބޭއްވުމުގެ ބޭނުން. އެބޭފުޅުން އެނެގީ ޓެގްލައިން. އެއީ ޖަޒީރާވަންތަކަމަކީ،" ޓޫރިޒަމް ދުވަސް ފާހަގަކުރަން ވ. ކެޔޮދޫގައި އޮތް ރަސްމިއްޔާތެއްގައި ޓޫރިޒަމް މިނިސްޓަރު އަލީ ވަހީދު ވިދާޅުވި އެވެ.\n"ޓޫރިޒަމް ދުވަހުގެ ހަރަކާތްތައް ފަށަމުން ވ އަތޮޅު ދަމައިގަނެވި މި އަތޮޅުގެ ޓެގްލައިން."\n🏕 Totally in sync with the nature! I've been enjoying my meditative walks in this island. So beautiful #islandlife #wowatoll #camping.\n— Naaisha Haneef (@aarcturuss) March 13, 2016\nސޯޝަލް މީޑިއާގައި ވ. އަތޮޅާ ބެހޭ ގޮތުން "ވާއުއެޓޯލް" ބޭނުންކޮށްފައި\nއަލީ ވަހީދު އެކަން ފާހަގަކުރެއްވުމާ އެކު ޓޫރިޒަމް ދުވަހުގެ ހަރަކާތްތަކުގައި އެންމެން ވެސް ދެން ސޯޝަލް މީޑިއާގައި ބޭނުންކުރަމުން ގެންދިޔައީ "ވާއުއެޓޯލް" އެވެ.\nވ. އަތޮޅަށް ދާ ޓޫރިސްޓުންނާއި އެ އަތޮޅުގެ ގެސްޓްހައުސްތަކުން "ވާއުއެޓޯލް" ޓެގްލައިން ބޭނުން ކުރާތާ ފުދޭވަރަކަށް ދުވަސް ވެއްޖެ އެވެ. އެގޮތުން 2016 ވަނަ އަހަރުން ފެށިގެން މި ޓެގް ބޭނުން ކޮށްފައި ހުރިކަން ޓްވިޓާއިން ވެސް އެނގެ އެވެ.\nމިކަން އެންމެ ފުރަތަމަ ފެށުނީ ގެސްޓްހައުސް ވިޔަފާރީގެ ތެރެއިންނެވެ. ބޭރު ގައުމުތަކުން އަންނަ ޓޫރިސްޓުންނަށް "ވާވު އެޓޯލް" ކިޔަން އުޅޭ އިރު ބުނެވެނީ "ވާއު އަޓޯލް"ގެ އަޑާ އެކު އެވެ. އެގޮތުން ވާވު އަތޮޅަށް އައިސް ނަގާ ފޮޓޯތައް ޓެގްކޮށްލަނީ "ވާއުއެޓޯލް" ޖަހައިގެންނެވެ. ސޯޝަލް މީޑިޔާގެ ޕްލެޓްފޯމުތައް ބޭނުންކޮށްގެން މި ޓެގްލައިން ގިނަ ބަޔަކު ބޭނުން ކުރާތާ ދުވަސްކޮޅެއް ވެއްޖެ އެވެ.\nMy favorite atoll too! #WowAtoll https://t.co/vibLldnCZD\n— ExtreMyst (@AzMyst) April 8, 2016\n"ވާއުއެޓޯލް" ޖަހައިގެން 2016 ގައި މީހަކު ކޮށްފައިވާ ޓްވީޓެއް\nމީގެ ކުރިން މި ޓެގްލައިން މަޝްހޫރުވީ ވ. އަތޮޅު މީހުންނާއި އެ އަތޮޅަށް ޗުއްޓީއަށް ދާ ޓޫރިސްޓުންގެ މެދުގަ އެވެ. ނަމަވެސް ޓޫރިޒަމް ދުވަސް ފާހަގަކުރަން މި ބޭއްވި ހަރަކާތާ އެކު މުޅި ރާއްޖެއަށް ވާވު އަތޮޅަކީ، ސޯޝަލް މީޑިއާގައި، "ވާއުއެޓޯލް" އަށް ވުން ކައިރި އެވެ.\nWowatoll beautiful Rakeedhoo 🌴💙 pic.twitter.com/D6mNVrH9cP\n— Rabeeu19® (@rabeeu53) August 27, 2018\nވ. ރަކީދުއާ ގުޅޭ ގޮތުން މީހަކު ކުރި ޓްވީޓެއް\nޓޫރިޒަމް ދުވަހުގެ ހަރަކާތްތަކުގެ ފޮޓޯތައް ވެސް ގިނަ ބަޔަކު "ވާއުއެޓޯލް" ޓެގްކޮށް ސޯޝަލް މީޑިޔާގައި ހިއްސާކޮށްފަ އެވެ. ވާވު އަތޮޅުގައި އެ ދުވަހުގެ ހުރިހާ ކަމެއް ވެސް ދިޔައީ ވަރަށް ފުރިހަމައަށެވެ.\nބޮޑު އިވެންޓުން ރައްޔިތުންގެ އެއްބައިވަންތަކަށް\nޓޫރިޒަމް ދުވަހުގެ ގިނަ ހަރަކާތްތައް އޮތީ ވ. ކެޔޮދޫގަ އެވެ. އެ އަތޮޅުގެ އެންމެ އާބާދީ ބޮޑު ރަށުގެ ކައުންސިލްގެ ރައީސް އަހުމަދު ޔޫސުފް ވިދާޅުވީ މިފަދަ ބޮޑު ހަރަކާތެއް ބޭއްވުމުގައި ރަށުގެ ކުދި ބޮޑު އެންމެން ބައިވެރިވި ކަމަށެވެ.\n"ހަފްތާއެއްހާ ދުވަސް ލިބުނީ ތައްޔާރުވާން. މޫސުން ގޯސްވުމާ އެކު ގޮންޖެހުންތައް ދިމާވި. އެކަމަކު ވެސް މަސައްކަތް ކުރީ ރަށަށް އެރި އެންމެން ވެސް ހިނިތުންވުމާ އެކު ފައިބައިގެން ދާން،" ޔޫސުފް ވިދާޅުވި އެވެ.\nކެޔޮދޫގައި އޮތް ހުރިހާ ހަރަކާތެއްގައި ވެސް ދިވެހިވަންތަކަން ދައްކައިދޭން މަސައްކަތްކުރި އެވެ.\nނައިބު ރައީސް ފައިސަލް ކެޔޮދުއަށް ފައިބައިވަޑައިގެންނެވި އިރު އެރަށު ރައްޔިތުން ތައްޔާރު ތައްޔާރުކުރި ހާއްސަ ހަދިޔާ ހިފައިގެން ކުޑަކުދިން -- ފޮޓޯ: ނިޝާން އަލީ/މިހާރު\nމިކަން އެރަށަށް އެރި މެހެމާނުންނަށް ދިން މަރުހަބަގެ "މާބޮނޑިތަކުން" ވެސް ފެނުނެވެ. އެކަމަކު އެއީ މާބޮނޑިއެއް ނޫނެވެ. އެ ހަދާފައި ހުރީ ފުޅައްޕާއި އިހަލުގެ ވައްޕައިގެ އިތުރުން ރޯނު ބޭނުންކޮށްގެނެވެ. މި މަސައްކަތް ކުރީ އެރަށު ސްކޫލު ޓީޗަރުންނެވެ. މެހެމާނުންނަށް އެރުވި މި ހަދިޔާ އަކީ އެރަށުން ލިބުނު ސުވެނިއާއެކެވެ.\nމީގެ އިތުރުން އެރަށުގައި ބޭއްވި ދިވެހި ބޮޑު ކެޔުމަށް 60 އަށް ވުރެ ގިނަ ބާވަތް ތައްޔާރުކުރީ ވެސް ރަށުގެ ރައްޔިތުންނެވެ. މި ހުރިހާ ކަމެއް ކުރީ އެރަށުގެ 11 ގެސްޓްހައުސް ވެސް ބައިވެރިވެގެންނެވެ. ކެޔޮދުއަކީ ގެސްޓްހައުސް ވިޔަފާރި ވަރަށް ބޮޑަށް ފުޅާވަމުން އަންނަ ރަށެކެވެ. އެރަށުގައި މިހާރު ވެސް 170 އެނދު އެބަ ހުއްޓެވެ.\nވ. ކެޔޮދޫގައި ބޭއްވި ދިވެހި ކެޔުން: މި ކެއުމަށް 60 އަށް ވުރެ ގިނަ އައިޓަމް ތައްޔާރުކުރި -- ފޮޓޯ: ނިޝާން އަލީ/ މިހާރު\nޓޫރިޒަމް ދުވަހުގެ ބައެއް ހަރަކާތްތައް އެ އަތޮޅު ތިނަދޫގައި ވެސް ކުރިއަށްދިޔަ އެވެ. ތިނަދޫ ކައުންސިލްގެ ނައިބު ރައީސް ޝިފާގު ހުސައިން ވިދާޅުވީ އެރަށުގައި ޓޫރިޒަމް ދުވަހަށް އައި މެހެމާނުންނަށް، ރަށު ފެންވަރުން އެންމެ ފުރިހަމައަށް ކަންކަން ކޮށްދިނެވެ.\n"މިހާރު އެނގޭނެ މިކަމަކީ ކިތަންމެ މަދު ބަޔަކަށް ވެސް ވާނެ ކަމެއްކަން. ރަށް ތައްޔާރު ކުރުމުގައި ރަށުގެ ރައްޔިތުންގެ ވަރަށް ބޮޑު އެއްބާރުލުމެއް ލިބުނު،" ޝިފާގު ވިދާޅުވި އެވެ.\nތިނަދުއަކީ ވ. އަތޮޅުގައި އެންމެ ފުޅާ ދާއިރާއެއްގައި ގެސްޓްހައުސް ހިންގާ އެއް ރަށެވެ. ހަ ގެސްޓްހައުސްގައި ގާތްގަނޑަކަށް 200 އެނދު އޮޕަރޭޓްކުރެ އެވެ.\nދުނިޔޭގެ ޓޫރިޒަމް ދުވަސް ފާހަގަކުރަން ބޭއްވި ކެނޯ ރޭސް ފަށަން ނައިބު ރައީސް ފައިސަލް ނަސީމް ކެޔޮދުއަށް ވަޑައިގަތުމުން އެރަށު ސްކޫލް ދަރިވަރުން އައިޓަމެއް ހުށަހަޅައި ދެނީ--. ފޮޓޯ:ނިޝާން އަލީ/މިހާރު\nޓޫރިޒަމްގެ އެންމެ ބޮޑު އިވެންޓް ރާއްޖޭގެ އެންމެ ކުޑަ އަތޮޅުގައި ބޭއްވުމުގެ ސަބަބުތައް ވަރަށް ގިނަ އެވެ. މިއީ މާލެ އަތޮޅު ނެގުމަށް ފަހު ގެސްޓްހައުސްތަކުން އެންމެ ބޮޑު އާމްދަނީއެއް ލިބޭ އަތޮޅެވެ. އެވްރެޖުކޮށް ކޮންމެ މަހަކު އެ އަތޮޅުން ގްރީން ޓެކްސްގެ ގޮތުގައި 200،000ރ ދައުލަތަށް ދައްކަ އެވެ. އެގޮތުން މި އަހަރުގެ ފުރަތަމަ ހަތް މަހު ވ. އަތޮޅުން 1.7 މިލިއަން ރުފިޔާ ވަނީ ދައުލަތުގެ އާމްދަނީއަށް ވައްދައިފަ އެވެ.\nރާއްޖޭގެ އެންމެ ކުޑަ އަތޮޅުގެ މަންޒަރު ބަދަލުކޮށްލީ ގެސްޓްހައުސް ވިޔަފާރިންނެވެ. އެހެންކަމުން "ވާއުއެޓޯލް"ގެ ގޮތުގައި ޓެގްލައިންތައް ބޭނުންކުރުމަކުން މައްސަލައެއް ނެތެވެ. އެހާ ވެސް ބޮޑަށް އެ އަތޮޅުން ދުނިޔޭގެ އެކި ގައުމުތަކުގެ ގެސްޓުންނަށް ރާއްޖޭގެ ރީތިކަމުން ހައިރާންކަން ގެނެސްދީފި އެވެ. އާޝޯހުކޮށްދީފި އެވެ.\nޓޫރިޒަމް ޓޫރިޒަމް މިނިސްޓްރީ ވ. އަތޮޅު ގެސްޓް ހައުސް\n14 ކޮމެންޓް, 68 ރިއެކްޝަންސް\nރަނގަޅު ގޮތަކީ ވ. އަތޮޅު، ފ. އަތޮޅު، ހުވަދު އަތޮޅު ދިވެހިބަހުން ނަމަ މިހެން ލިޔުއްވާ! ްއަދި ކިޔުއްވާ!\nޖަޒީރާވަންތަ އަދި ސަޤާފީ ގޮތަކީވެސް ތިއީ.\nދެން ދުވަސް ކޮޅަކުން ބާ އަތޮޅު “ބަރ އަޓޯލް”އަށް ބަދަލުވާނެ.\nދެން އަތްޖަހާ ކިތަންމެ ވާހަކައެއް ސޯސަލް މީޑިޔާ މެދުވެރިކޮށް ދެއްކިނަމަވެސް ހަގީ ގަތަކީ ވ. ޢަތޮޅުގެ ރައްޔަތުން ވަރަށް ނިކަން ވަކިން ޚާއއސަކޯސް ރަކީދޫ މީހުންނަކީ މިއަދު އެންއ ނިކަެތިކޮށް އުޅޭ މީހުންތިބިރަށް މައުމޫން ސަރުކާރާއި ނަސީދުގެ ސަރުކާރާއި ޔާމީންގެ ސަރުކާރާއި އިބޫ ގެ ސަރުކާތުންެސް އަޅާނުލާ ރަށަކީ ރަކީދޫ އަތޮޅަކީ ވ. ޢަތޮޅު\nވ. ރަގަނޅު ވާހަކައެއް. ވ އަތޮޅު ރަކީދޫ މީހޫން އެންމެ ހާލުގައި ދިރިއުޅެނީ.. އެ ކަމަށް އަޅާލާނެ ހަމަ އެއްވެސް ބަޔަކު ނެތް.. ކޮންމެ ސަރުކާރެއް ގަޢީ ވެސް ރަކީދޫ މީހުން ތިބެން ޖެހޭނީ މިހެން.. ވޯޓް ލަާއިރު އަބަދުވެސް ބަދަލަކަށް ވޯޓް ލައިލައި ތިބެން ޖެހެނީ.. އަމަލީ ގޮތުން އެއްވެސް ކަމެއް ނުވޭ.. ވވވ ދެރަ މައްސަލައެއް މީ..\nތިއަތޮޅު މީހުން ބަދަލު ކުރުމަށް ގޮވާލަން ވޭވަށުގަ އުޅެނީ 350 މީހުން ތިނަދޫގަ އެޔަށްވުރެ މަދު އަތޮޅު ޖުންލަ 1800 ހަމަނުވޭ އޭގެP މީހުން އުޅެނީ މާލެގަ, ރައްޔިތުން އުޅެނީ ވަރަށް ހާލުގަ ވިޔަފާރި ކުރާނެ މީހަކުނެތް, ސްކޫލްގަ 20 ކުދިން. މީހަމަ އަނިޔާއެއް. މިކަމުން ސަލާމަތް ކޮދީ ނޫނީ ގިނަ ކުދީން ލިބޭނޭގޮތް ސަރުކާރުން ހަދާދީ.\nވޭވަށޭ! ނާތެދެއް! އެއީ ކޮންއަތޮޅެއްގެ ރަށެއްބާ\nފެލިދޫގެ އާބާދީ އަކީ ގާތްގަޑަކަށް 670. ޜަށުގައި އުޅޭނެކަމަށް ލަފާކުރަނީ 500. ކަންމަތީ ފިހާރައިގެ7ފިހާރަ ހިންގާ. އެއްޗެއް އެނގިން ނޫން ދޯ ކޮމެންޓ ކުރަނީ.\nދެން އެންމެ އަވަހަށް ސީނު އަތޮޅު ސީ އަތޮޅަށް ބަދަލުކުރާނީ.\nއަތޮޅު ތަކަށް ހށ ގެ އަކުރުތަށް ދީފަވަނީ އިދާރީގޮތުން ފަސޭހަކުރަން.ނަމަވެސް މިހާރު އަތޮޅުތަކުގެ އަސްލުނަށް ފޮރުވޭގޮތަށް އަކުރުތަކުން ކިޔާ.އަސްލު ތިލަދުންމަތި،މިލަދުންމަޑުލު،އަރިއަދޫ އަތޮޅު،ވ.އަތޮޅަށް ނަމަ ފެލިދެއަތޮޅު މިނަން ތަކަކީ ދިވެހި ބަހުގެ ތަރިކައެއް.މިނަން ތަކަކީ ދެން އަންނާއޮތް ޖީލަށް ފޯރުކޮށްދޭންޖެހޭ އެއްޗެއް.\nމިހާރުގެ ޓޫރިޒަމް މިނިސްޓަރަށްވެސް ނޭނގޭނެ ތިޔަ ނަންތަކެއް. ޖަޒީރާވެރިކަން ކުރަން ބޭނުންވާ މީހުން ދަސްކޮށް އުޅޭ ކަހަލަ ނަންނަމެއް ނޫން ތިއީކީ.\nމި ދުވަސް ފާހަގަކުރުން ތަންކޮޅެއް ދުރު އަތޮޅުތަކަށް ގެންދަން ޖެހޭ އަބަދުވެސް އުނގުތެރޭގަ\nރައްޔިތުން ވިސްނުން ބަދަލުކޮށްފި ނަމަ ކުރިއަރާނެކަން އިނގޭ ވާވުއަތޮޅުގެ ގެސްޓުހައުސް ހިންގާ ރަށްރަށަށް ބަލާލީމާ. އެހެން ހިސާބުތަކުގެ ރައްޔިތުންވެސް ވިސްނުން ބަދަލުކުރަންވީ


"American Idol 16" premier kuraany March 11 gai | Mihaaru\n"އެމެރިކަން އައިޑޮލް" ގެ އެޕިސޯޑެއްގައި ރަޔަން: ސީޒަން 16 ފަށާނީ އަންނަ އަހަރުގެ މާޗް 11 ގައި.\nއެމެރިކަން އައިޑޮލް ސީޒަން 16 ޕްރިމިއާ ކުރާނީ މާޗް 11 ގައި\n08 ނޮވެމްބަރ 2017 - 11:12\nމި ފަހަރު ޖަޖުންގެ ތެރޭގައި ހިމެނެނީ ކޭޓީ، ލައިނަލް ރިޗީ އަދި ލޫކް ބްރަޔަން.\nއާންމުންގެ މެދުގައި ވަރަށް މަގުބޫލު ޝޯއެއް ކަމަށްވާ އެމެރިކަން އައިޑޮލްގެ ސީޒަން 16 މާޗް މަހުގެ 11 ގައި ފަށާނެކަން އިއުލާނުކޮށްފި އެވެ.\nޝޯގެ ހޯސްޓް ރަޔަން ސީކްރެސްޓް ބުނީ މާޗް 11 ގައި ޝޯ ދައްކަން ފެށުމުގެ އެންމެ ފަހުގެ ތައްޔާރީތައް މިހާރުވަމުން އަންނަ ކަމަށާއި ޝޯއާ އެކު އަނެއްކާ ވެސް ބެލުންތެރިންނާ ބައްދަލު ކުރެވޭތީ ވަރަށް އުފަލުން ހުރި ކަމަށެވެ.\nފްރެމެންޓަލް މީޑިއާގެ ރިއަލިޓީ ޝޯ އެމެރިކަން އައިޑޮލް މިހާތަނަށް ގެނެސް ދިނީ ފޮކްސް އިން ކަމަށް ވިޔަސް 16 ވަނަ ސީޒަނާ އެކު ކުރިއަށް އޮތް އަނެއް ސީޒަން ވެސް ބެލުންތެރިންނާ ހަމައަށް ގެނެސް ދޭނީ އޭބީސީ ނެޓްވާކުންނެވެ. އެހެންވެ ކުރިއާ ހިލާފަށް ޝޯއިން ބެލުންތެރިން ގަޔާވާނެ ކަހަލަ ބައެއް ބަދަލުތައް ފެންނާނެ ކަމަށް ގަބޫލުކުރެވެ އެވެ.\n"American Idol" ABC ah\n"އެމެރިކަން އައިޑޮލް" ވަނީ ފޮކްސް އިން އޭބީސީ އަށް ހިޖުރަކޮށްފައި.\nއެމެރިކަން އައިޑޮލް 16 ގަ ޖަޖުންގެ ތެރޭގައި ހިމެނެނީ ކޭޓީ ޕެރީ، ލައިނަލް ރިޗީ އަދ ލޫކް ބްރަޔަން އެވެ. މިދިޔަ އަހަރު ބޭއްވި ސީޒަން 15 ގެ ޖަޖުންނަކީ ޖެނިފާ ލޮޕޭޒް، ކެއިތު އާބަން އަދި ހެރީ ކޮނިކް ޖޫނިއާ އެވެ.\nއެމެރިކަން އައިޑޮލްގެ ސީޒަން 15 ކާމިޔާބުކޮށްފައި ވަނީ ޓްރެންޓް ހާމަން އެވެ.\nއައިޑޮލް ފްރެންޗައިޒް މިހާރު ދުނިޔޭގެ ވަރަށް ގިނަ ގައުމުތަކުގައި ބާއްވާ އިރު، އޭގެ ތެރޭގައި ރާއްޖެ ވެސް ހިމެނެ އެވެ. ރާއްޖޭން މިހާރު ތައްޔާރުވަމުން އަންނަނީ މޯލްޑިވިއަން އައިޑޮލް ސީޒަން ތިނެކަށެވެ.\nއިތުރު ލިޔުންތައް އެމެރިކަން އައިޑޮލް


18 އޭޕްރިލް 2021\nކޯވިޑް-19ން ރައްކާތެރިވުމުގެ ގޮތުން ބޭރުގައި މާސްކު އަޅަންޖެހޭގޮތަށް އިސްރާއީލުގައި ޢަމަލުކުރަމުންދިޔަ ޤަވާއިދު އުވާލައިފިއެވެ. އިސްރާއީލުގައި މާސްކު ބޭނުންކުރުން ހުއްޓާލާފައިވަނީ އެ ޤައުމުގައި ކާމިޔާބުކަމާއެކު ވެކްސިން ޖަހަމުންދާ ދަނޑިވަޅެއްގައެވެ.\nއާބާދީގެ ނިޞްބަތުން އެންމެ ގިނަ ޢަދަދެއްގެ މީހުންނަށް ވެކްސިން ދީފައިވަނީ 9.3 މިލިއަން މީހުންގެ އާބާދީއެއް އޮންނަ އިސްރާއީލުގައެވެ. އެ ޤައުމުގައި އުމުރުން 16 އަހަރުން މަތީގެ 81 އިންސައްތަ މީހުންވަނީ ކޯވިޑް-19ގެ ވެކްސިންގެ ދެ ޑޯޒު ފުރިހަމަކޮށްފައެވެ. އެއާއެކު އެ ޤައުމުގައި ބަލިޖެހޭ މީހުންގެ ޢަދަދާއި ހަސްފަތާލުގައި ފަރުވާ ދޭންޖެހޭ މީހުންގެ ޢަދަދުވަނީ ވަރަށް ބޮޑަށް ދަށަށް ގޮސްފައެވެ.\nއިސްރާއީލުގައި މާސްކު އެޅުން މަޖުބޫރުކޮށްފައިވަނީ މިދިޔަ އަހަރުގެ ތެރޭގައެވެ. އެ ޤަވާއިދު ބާޠިލްކުރި ނަމަވެސް އާންމުން އެއްވެ އުޅޭ އެތެރޭގެ މާޙައުލުތަކުގައި އަދިވެސް މާސްކު އަޅަންޖެހޭނެއެވެ. އިސްރާއީލުގެ ޞިއްޙަތާބެހޭ ވުޒާރާއިން ބުނެފައިވަނީ ފަސޭހައިން އަތުޖެހޭގޮތަށް މާސްކެއް ބޭއްވުން އަދިވެސް މުހިންމުކަމަށެވެ.\nޤައުމުން ބޭރުގެ މީހުން އިސްރާއީލަށް އެތެރެވުން އަދިވެސް އޮތީ މަނާކޮށްފައެވެ. އަދި ބޭރު ޤައުމުތަކުން އިސްރާއީލަށް އަންނަ އެ ޤައުމުގެ ރައްޔިތުން ވެކްސިން ޖަހާފައިނުވާނަމަ އެ މީހުން އެކަހެރިވާން ޖެހޭނެއެވެ. އެގޮތަށް ނިންމާފައިވަނީ ކޯވިޑް-19ގެ އައު ވައްތަރުތައް އެ ޤައުމުގައި ފެތުރުނަ ނުދިނުމަށެވެ. އިސްރާއީލުން ބުނީ އާބާދީގެ ބޮޑު ބަޔަކަށް ވެކްސިން ދިން ނަމަވެސް އުމުރުން 16 އަހަރުން ދަށުގެ ކުޑަކުދިންނަށް ވެކްސިން ދީފައިނުވާކަމަށާއި އެއީ ރައްކާތެރިކުރަންޖެހޭ އުމުރުފުރައެއްކަމަށެވެ.\nގިނަ ޢަދަދެއްގެ މީހުންނަށް ވެކްސިން ދީފައިވާ އިސްރާއީލުން ފަލަސްޠީނުގެ ރައްޔިތުންނަށް ކޯވިޑް-19ގެ ވެކްސިން ދިނުމަށް އެހީތެރިނުވުމުން އެ ޤައުމަށްވަނީ ބޮޑެތި ފާޑުކިޔުންތަކެއް އަމާޒުވެފައެވެ. އިސްރާއީލުގައި ބާކީވެފައިވާ ވެކްސިންގެ ޑޯޒުތައް ފަލަސްޠީނުގެ ރައްޔިތުންނަށް ދިނުމުގެ ބަދަލުގައި އެ ޤައުމުންވަނީ އެހެން ޤައުމުތަކަށް ފޮނުވައިފައެވެ.\nއަރުޝީފަށް ނެގީ 18/04/2021 20:10\nއެންމެފަހުން އަޕްޑޭޓްކުރީ 18/04/2021 20:10\nއަޙްމަދު ރިޟުވާން 20 މިނެޓު ކުރިން\nމޫސާ ވަހީދު 30 މިނެޓު ކުރިން


SunOnline: Iraq alun aaraasthukurumah beynunvaa 88 Billion dollar hoadhumuge badhdhaluvun fashaifi\nއިރާގު އަލުން އާރާސްތުކުރުމަށް ބޭނުންވާ 88 ބިލިޔަން ޑޮލަރު ހޯދުމުގެ ބައްދަލުވުން ފަށައިފި\nމުހައްމަދު ޖަވާދު ޔޫސުފު 13 Feb 2018, 22:42\nކުވައިތުގައި ކުރިއަށްދާ އިރާގު އާރާސްތު ކުރުމާ ގުޅޭ ބައިނަލްއަގްވާމީ މަހާސިންތާގެ ތެރޭން -- ފޮޓޯ: ރޮއިޓަސް\nކުވައިތު (13 ފެބްރުއަރީ): އިރާގު އަލުން ބިނާކޮށް އާރާސްތުކުރުމަށް ބޭނުންވާ ފައިސާގެ ތެރެއިން އަށްޑިހަ އަށް ބިލިޔަން ޑޮލަރު ހޯދުމަށް ބާއްވާ ބައިނަލްއަގްވާމީ ބައްދަލުވުމެއް ކުވައިތުގައި ފެށިއްޖެއެވެ.\nކުވައިތު ފަންޑުގެ ހިލޭ އެހީގައި އިރާގާއި އދ. އާއި ޔޫރަޕްގެ އިއްތިޙާދާއި ވޯލްޑް ބޭންކް އިސް ނަގައިގެން ކުވައިތުގައި ބާއްވާ މި ބައްދަލުވުމުގައި ހަތްދިހަ ގައުމާއި އެއްހާސް އެއްސަތޭކަ ފަންސާސް ހަތް ކުންފުންޏާ އަދި ބައިނަލްއަގްވާމީ ބޮޑެތި މާލީ މުއައްސަސާތައް ބައިވެރިވެއެވެ.\nމިބައްދަލުވުމަށް އިރާގުގެ ޕްލޭނިންގް މިމިނިސްޓްރީން ހުށަހެޅި ފަންނީ ރިޕޯޓްގައި އައިއެސް އާ ދެކޮޅަށް ކުރި ހަނގުރާމައިގާ ހަލާކުވެ ވީރާނާވެފައިވާ އިރާގުގެ ރަށްތަކާއި އަވަށްތަކާއި ވިލެޖްތަށް އަލުން ބިނާކޮށް އާރާސްތުކުރުމަށް މަދުވެގެން ސަތޭކަ ބިލިޔަން ޑޮލަރު ބޭނުންވާކަން ބަޔާންކޮށްފައިވެއެވެ.\nއައިއެސް އާ ދެކޮޅަށް ފާއިތުވި ހަތަރު އަހަރުގައި އިރާގުން ކުރި ހަނގުރާމައިގާ ހަލާކުވެ ވީރާނާވެފައިވާ އިރާގުގެ ސިޓީތަކުގެ ތެރޭގައި ފައްލޫޖާ، ރަމާދީ، މޫސަލް ފަދަ ބޮޑެތި ސިޓީތަކާއި ކުދި ދިހަ ސިޓީއާއި އެތަށް ސަތޭކަ ވިލެޖެއް ހިމެނެއެވެ. މީގެއިތުރުން އައިއެސްގެ ހަނގުރާމަވެރިން އަމިއްލައަށް މަރުވެގެންނާއި ކާރުބޮމުގެ ގިނަ ޙަމަލާތަކެއް ދީގެން ހަލާކުކޮށްފައިވާ އެތަށް ސަތޭކަ ތަނެއްވެސް އަލުން މަރާމާތުކޮށް އާރާސްތުކުރަން ޖެހިފައިވެއެވެ.\nހަނގުރާމައިގެ ސަބަބުން ހަލާކުވެފައިވާ މިތަންތަނުގައި އަލުންޖެހެނީ އިންފްރާސްޓްރަކްޗަރާ ގުޅޭ ގިނަ ކަންތައްތަކެއް ކުރާށެވެ. މީގެތެރޭގައި ފެނާއި ނަރުދަމާއާއި މަގުތަކާއި ޕާކްތަކާއި ބާޒާރުތަކާއި ސްކޫލްތަކާއި ހޮސްޕިޓަލްތަކާއި ސަރުކާރުގެ އިމާރާތްތަކާއި އާންމުންގެ ގެދޮރުވެސް ހިމެނެއެވެ. މިކަންކަމަށް މަދުވެގެން ސަތޭކަ ބިލިޔަން ޑޮލަރު ޚަރަދުވާނެ ކަމަށް އިރާގުން އަންދާޒާކުރާއިރު މީގެތެރެއިން ބާރަ ބިލިޔަން ޑޮލަރު އިރާގުގެ ސަރުކާރު ބަޖެޓުން މިއަހަރު ތެރޭގައި ޚަރަދުކުރުމަށްވަނީ ހަމަޖެހިފައެވެ. ބާކީ އަށްޑިހަ އަށް ބިލިޔަން ޑޮލަރު ހޯދަން އިރާގުން ރާވާފައިވަނީ މި ބައްދަލުވުން މެދުވެރިކޮށެވެ.\nމިގޮތުން ހިލޭ އެހީގެ ގޮތުގައި ދިހަ ބިލިޔަން ޑޮލަރު އަދި ދިގުމުއްދަތުގެ ލޯންގެ ގޮތުގައި ހަތްދިހަ އަށް ބިލިޔަން ބިލިޔަން ޑޮލަރު ހޯދުމަށް އިރާގުން ޕްލޭންކޮށްފައިވެއެވެ. އިރާގުގެ މަސްއޫލުވެރިން ވަނީ މިދެންނެވި ސިޓީތަކާއި ވިލެޖްތައް މަރާމާތުކުރުމުގެ މަސައްކަތް ފެށުމަށް އަވަސްގޮތަކަށް ބާވީސް މިލިޔަން ޑޮލަރު ފޯރުކޮށްދިނުމަށް ހުށަހަޅާފައެވެ. އެއީ ކޮންމެހެން ބޭނުންވާ ކަންތައްތައް ކަމަށްވާ ފެނާއި ނަރުދަމާގެ ނިޒާމުތަކާއި ސްކޫލްތަކާއި ހޮސްޕިޓަލްތައް މަރާމާތު ކުރުމަށެވެ.\nއައިއެސް އާ ދެކޮޅަށް ފާއިތުވި ހަތަރު އަހަރު އިރާގުން ކުރި ހަނގުރާމައިގާ އެގައުމުގެ ސިޓީތަކާއި ވިލެޖްތަކުން ދެލައްކަ ހައުސިން ޔުނިޓް މުޅިން ހަލާކުވެފައިވާއިރު އަވަސްގޮތަކަށް މަރާމާތުކޮށްގެން ބޭނުން ކުރެވޭ ހާލަތުގައި ތިން ލައްކަ ހައުސިންގް ޔުނިޓް ހުރިކަމަށްވެއެވެ. ޢިރާގު ސަރުކާރުންވަނީ މި ސިޓީތަކާއި ވިލެޖްތަށް އާރާސްތުކުރުމަށްޓަކައި ބޮޑެތި މަޝްރޫއުގެ ސަތޭކަ ފަންސާސް ހަތްމަޝްރޫޢު މިބައްދަލުވުމަށް ހުށަހަޅާފައެވެ. މީގެތެރޭގައި ގިނައީ އިންފްރަސްޓްރަކްޗަރ މަޝްރޫޢުތަކެވެ.\nއައިއެސް އާ ދެކޮޅަށް ކުރި ހަނގުރާމައިގެ އިތުރުން އެމެރިކާ އިރާގާ ދެކޮޅަށް ކުރި ހަނގުރާމައިގާވެސް އިރާގުގެ ބޮޑުބައެއް ހަލާކުވެ ވީރާނާވެގެން ދިޔައެވެ. ނަމަވެސް ފާއިތުވި ދިހަވަރަކަށް އަހަރު ތެރޭގައި އިރާގުންވަނީ އެތަންތަން އަލުން ބިނާކޮށް އާރާސްތުކޮށްފައެވެ. އިރާގު އަލުން ބިނާކޮށް އާރާސްތުކުރުމަށް ބޭނުންވާ ސަތޭކަ ބިލިޔަން ޑޮލަރުގެ ތެރެއިން ދެބިލިޔަން ޑޮލަރު މިއަހަރު ތެރޭގައި ހިލޭ އެހީގެ ގޮތުގައި ލިބޭނެކަމުގެ ޔަގީންކަން މުއްސަނދި ބައެއް ގައުމުތަކުން ވަނީ ދީފައެވެ. އަދި ލޯންގެ ގޮތުގައިވެސް ވިހި ބިލިޔަން ޑޮލަރު މިއަހަރު ތެރޭގައި ދޭނެކަމުގެ ޔަގީންކަން ދުނިޔޭގެ މާލީ މުއައްސަސާތަކާއި ބޭންކްތަކުން ދީފައިވެއެވެ.\nނަމަވެސް އިރާގަށް ބޭނުންވާ ސަތޭކަ ބިލިޔަން ޑޮލަރު ލިބޭނެ ކަމަށް ބެލެވެނީ ކުރިޔަށް އޮތް ފަސްއަހަރު ތެރޭގައެވެ. އިރާގަކީ ތެލުގެ މުއްސަނދިކަން ލިބިފައިވާ ގައުމެއް ނަމަވެސް އިރާގުގެ ތެލުގެ އިންޑަސްޓްރީގެ ބޮޑު ބައެއް ހަލާކުވެފައި ވުމުގެ ސަބަބުން އެގައުމަށް އުފެއްދެނީ އުފައްދަން ޖެހޭ މިންވަރުގެ ދެބައިކުޅަ އެއްބައެވެ. އިރާގަކީ ދުވާލެއްގެ މައްޗަށް ހަތް މިލިޔަން ފީފާގެ ތެޔޮ އުފެއްދޭ ފެންވަރަށް ތެލުގެ ރިޒާވް ހުރި ގައުމެކެވެ. ނަމަވެސް އެގައުމަށް މިހާރު އުފެއްދެނީ ދުވާލެއްގެ މައްޗަށް ތިނެއް ޕޮއިންޓް ފަހެއް މިލިޔަން ފީފާގެ ތެލެވެ. (ނޫސްއެޖެންސީތައް)


PPM fiyavai ehen party thakah faisaa dhookoffi | Mihaaru\nޕީޕީއެމުން ބޭއްވި ކުއްލި ކޮންގްރެސްގައި ރައީސް ޔާމީނާއި އެ ޕާޓީގެ އިސް ބައެއް ބޭފުޅުން ބައިވެރިވެވަޑައިގަންނަވަނީ. --ފޮޓޯ/މިހާރު\n01 ނޮވެމްބަރ 2018 - 13:35 10 comments\nއިލެކްޝަންސް ކޮމިޝަން (އީސީ) އިން މިއަދު ބުނީ ސިޔާސީ ޕާޓީތަކަށް މި އަހަރު ކަނޑައެޅި 24.2 މިލިއަން ރުފިޔާގެ ތެރެއިން އިއްޔެ ޖަމާކުރީ، ބާކީ ހުރި ފައިސާ ކަމަށެވެ. މިފަހަރު، ފައިސާ ދެ ބަޔަކަށް ބަހާލައިގެން ޖަމާކުރިއިރު ފުރަތަމަ ބުރުގައި ފައިސާ ދޫކުރީ މިދިޔަ މެއި މަހުގެ ތެރޭގަ އެވެ.\nދެ ވަނަ ބުރުގައި ދޫކުރަން ކަނޑައެޅި ފައިސާގެ ތެރެއިން ވެސް އެންމެ ގިނަ ފައިސާ ލިބެނީ ޕީޕީއެމަށެވެ. އެއީ އަށް މިލިއަން ރުފިޔާ އެވެ. އެ ޕާޓީގެ ލީޑަޝިޕާ މެދު ގާނޫނީ ސުވާލުތަކެއް އުފެދި ސުޕްރީމް ކޯޓުގައި މައްސަލަ އޮތުމުން، އެ ޕާޓީގެ ފައިސާ ވަނީ ހިފަހައްޓައިފަ އެވެ.\nމެމްބަރުން ތިބި ނިސްބަތަށް ބަލައި ދެ ވަނަ އަށް އެންމެ ގިނަ ފައިސާ ދޫކުރީ އެމްޑީޕީ އަށެވެ. އެ ޕާޓީ އަށް، 5.6 މިލިއަން ރުފިޔާ ދޫކޮށްފައިވެ އެވެ. ޖުމްހޫރީ ޕާޓީ އާއި އެމްޑީއޭ އަށް މި ބުރުގައި ދޫކޮށްފައި ވަނީ 1.9 މިލިއަން ރުފިޔާ އެވެ.\nރާއްޖޭގައި ރަޖިސްޓްރީކޮށްފައިވާ ސިޔާސީ ހަތް ޕާޓީގެ ތެރެއިން ފައިސާ ދޫކުރީ، 10،000 އަށް ވުރެ ގިނަ އިން މެމްބަރުން ހިމެނޭ ޕާޓީތަކަށެވެ. މެމްބަރުން އެންމެ ގިނައީ، ޕީޕީއެމްގަ އެވެ. އެ ޕާޓީގައި 45،865 މެމްބަރުން ތިބިއިރު، ދެ ވަނަ އަށް އެންމެ ގިނަ މެމްބަރުން ހިމެނޭ އެމްޑީޕީގައި ތިބީ 29،756 މެމްބަރުންނެވެ.\nއިތުރު ލިޔުންތައް އެމްޑީޕީ އަދާލަތު ޕާޓީ އިލެކްޝަންސް ކޮމިޝަން ޕީޕީއެމް އެމްޑީއޭ


SunOnline: RTL ferry: Heyo agehgai rahthah gulhaalaifi\nޢާއިޝަތު ފިރުޝަތު 20 Jun 2022, 10:15\nއާރުޓީއެލް ފެރީގެ ނިޒާމުގައި ބޭނުންކުރާ އުޅަނދުތަކުގެ ފޮޓޯއެއް --- ފޮޓޯ/ ޕްލޭނިން މިނިސްޓްރީ\nހަނދާނަށް އަންނަނީ އަހަރުތަކެއް ކުރިން އެއްރަށުން އަނެއް ރަށަށް ދަތުރުފަތުރު ކުރުމަށް އުފުލަން ޖެހުނު ބުރައެވެ. ހޭދަވި ވަގުތާއި ކިތަންމެ އަވަހަކަށް ތަނަކަށް ދާން ވިޔަސް ދަތުރުކުރާ އުޅަނދުގެ ދުވެލި ހުރި މިންވަރަކުން ދާން ޖެހޭ މަންޒިލަށް ދިޔުމަށް މަޖުބޫރުކަންމަތީ އިންތިޒާރު ކުރަން ޖެހުނު ދުވަސްތަކެވެ. ޒަމާން ބަދަލުވެ އެ ހާލަތު ބަދަލުކޮށް އެ ވޭނާއި ބުރައަށް ނިމުމެއް ގެނެސް މިދިނީ، ރާއްޖެ ޓްރާންސްޕޯޓު ލިންކު (އާރުޓީއެލް) ފެރީގެ ޚިދުމަތެވެ.\nއާރުޓީއެލް ފެރީގެ ނިޒާމަކީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ ރިޔާސީ ވައުދެކެވެ. އެގޮތުން ސްޓްރެޓެޖިކް އެކްޝަން ޕްލޭން 2019އިން، 2023ގައި މުޅި ރާއްޖެ ދަތުރުފަތުރުގެ ނިޒާމަކުން ގުޅުވާލުމަށް ޕަބްލިކް ފެރީގެ ނިޒާމެއް ގާއިމުކުރުމަށް ވަނީ ހިމަނާފައެވެ.\nރާއްޖެ އެންމެ ފުރިހަމަ ގޮތުގައި ލާމަރުކަޒު ކުރުމަށް ބޭނުންވާ ވަސީލަތަކީ ވެސް ގުޅިލާމެހިފައިވާ ދަތުރުފަތުރުގެ ނިޒާމެކެވެ.\nރާއްޖޭގެ އާބާދީ އޮތީ ކަނޑުގެ ބޮޑު ރާސްތާއެއްގައި، ކުދި ޖަޒީރާ ރަށްތަކަކަށް ބެހިފައެވެ. އެހެންކަމުން މީހުން ދިރިއުޅޭ 188 ރަށުގައި ގިނަ ޚިދުމަތްތަކާއި ވަސީލަތްތައް ގާއިމުކުރުމަކީ ދިގު މުއްދަތެއް ހޭދަވާނެ ކަމެކެވެ. އެއީ ޚަރަދު ބޮޑު ކަމެކެވެ. އަދި އެއީ ދެމެހެއްޓެނިވި ގޮތެއް ވެސް ނޫންކަމަށް ސަރުކާރުން ބުނެއެވެ.\nދެމެހެއްޓެނެވި ގޮތެއްގައި އެންމެހާ ރައްޔިތުންނަށް ފެންވަރު ރަނގަޅު ޚިދުމަތްތަކެއް ފޯރުކޮށްދިނުމަށްޓަކައި ދަތުރުފަތުރުގެ ނިޒާމަކުން ރަށްތައް ގުޅުވާލާ އެންމެންނަށްވެސް ލުއި ފަސޭހަކަމާއެކު ޚިދުމަތްތަކާ ހަމައަށް ވާސިލުވެވޭނެ އިންތިޒާމެއް އޮތުން މުހިންމު ކަމަށް ސަރުކާރުން ދެކެއެވެ. ރަށްރަށުގެ އިގްތިޞާދު އިތުރަށް ފުޅާކުރެވެން އޮތީ މީހުންނާއި ރަށްރަށުގެ އުފެއްދުންތައް އެއްރަށުން އަނެއް ރަށަށް ގެންދެވޭނެ ގޮތް މަގުފަހިވެގެންކަން ސަރުކާރުން ގަބޫލުކުރެއެވެ.\nއާރުޓީއެލް ފެރީގެ ޚިދުމަތް ފެށުމާއެކު ދަތުރުފަތުރުގެ ނިޒާމަކުން ރާއްޖެ ގުޅާލުމުގެ ރިޔާސީ ވައުދުގައި ކުލަ ޖެހެން ފެށީއެވެ. ހދ. އަތޮޅަށް މި މަހުގެ 12 ވަނަ ދުވަހު ވަނީ އެ ފެރީގެ ޚިދުމަތް ފަށައިފައެވެ.\nރަސްމީކޮށް އެ ޚިދުމަތް ދޭން ފެށީ މި މަހު 12 ވަނަ ދުވަހު ނަމަވެސް ޚިދުމަތް ދޭން ބޭނުންވާ 17 އުޅަނދުގެ ތެރެއިން ހދ. އަތޮޅަށް ބޭނުންވާ އުޅަނދުތައްވަނީ ނިންމާފައެވެ. ހަމައެއާއެކު މިދިޔަ މަހުގެ ދެވަނަ ދުވަހުން ފެށިގެން މި މަހުގެ 11 ވަނަ ދުވަހުގެ ނިޔަލަށް ވަނީ ޓެސްޓު ދަތުރުތަކެއްކޮށް ކާމިޔާބުކަމާއެކު ނިންމާލާފައެވެ. އެއްވެސް ކަހަލަ އުޖޫރައެއް ނުނަގައެވެ.\nނަމަވެސް މިހާރު ދަތުރުތަށް ރަސްމީކޮށް ފެށުމާއެކު ސަރުކާރުން ކަނޑައަޅާފައިވާ އަގުތަކުގައި ޓިކެޓު ނަގައެވެ. އަދި ފާސްކޮށްފައިވާ ޝެޑިއުލްއާ އެއްގޮތަށް ކޮންމެ ދުވަހަކުވެސް ދަތުރުތައް ކުރަމުން ގެންދާނެއެވެ.\nދަތުރުތަކުގެ ޝެޑިއުލް ރާވާފައިވަނީ އާންމުކޮށް ދިރިއުޅޭ ރަށުން، ޚިދުމަތް ހޯދުމަށްދާ ރަށްތަކަށް ހެނދުނު ގޮސް ހަވީރު އެނބުރި ރަށަށް ދެވޭ ގޮތަށެވެ. ޒޯން ވަން ގައި މުޅި ޖުމްލަ 19 ރޫޓު ހިމެނޭއިރު ހދ. އަތޮޅުގައި ހިމެނެނީ ހަތަރު ރޫޓެވެ.\nހެޔޮ އަގެއްގައި އަތޮޅުގެ ކޮންމެ ރަށަކަށް\nހުރިހާ ކަމެއްވެސް ރައްޔިތުންނަށް ފަސޭހަވާނެ ގޮތަކަށް ފަހިކޮށްދިނުމަށް ސަރުކާރުން އަބަދުވެސް މަސައްކަތް ކުރަމުންދާ ކަމަށް އަންނަނީ ބުނަމުންނެވެ. އާރުޓީއެލް ފެރީގެ ޓިކެޓު ވެސް ރައްޔިތުންނަށް އަތްފޯރާ އަގެއްގައި ލިބޭނެކަން ކަށަވަރު ކުރުމަށް ޓަކައި އެ ޚިދުމަތަށް އަގު ނެގޭނެ މިންގަނޑުތައް ސަރުކާރުން ވަނީ ކަނޑައަޅާފައެވެ.\nއާރުޓީއެލްއަށް މިހާރު ކަނޑައަޅާފައިވާ އަގުތަކަކީ ދަތުރުގެ ހަމަ އަގަށް ބަލައި އަގުހެޔޮކުރުމުގެ ގޮތުން ސަބްސިޑައިޒް ކޮށްފައިވާ އަގުތަކެކެވެ. އިތުރު ލުޔެއްގެ ގޮތުން އެންމެންނަށް ވެސް ފަސޭހަކަމާއެކު ޓިކެޓު ނެގޭނެ ގޮތް ހެދުމަށް އޮންލައިންކޮށް ވެބްސައިޓު އަދި އެޕްލިކޭޝަން މެދުވެރިކޮށް ޓިކެޓް ނެގޭނެ ގޮތް ވެސް މިހާރު ވަނީ ހަމަޖައްސާފައެވެ. އަދި ޒޯނު ޓާމިނަލްތަކުންނާއި ފެރީއިން ވެސް ޓިކެޓު ގަނެވެން ހުންނާނެއެވެ.\nޒޯނު ޓާމިނަލްތަކަކީ އާރުޓީއެލް ފެރީގެ ޚިދުމަތަށް ޚާއްސަކޮށްގެން މީހުން ދިރިއުޅޭ ހުރިހާ ރަށެއްގައި ހަދަން ހަމެޖެހިފައިވާ ފެރީ ސްޓޮޕްތަކެވެ. އެއީ ޓިކެޓުގެ ޚިދުމަތުގެ އިތުރުން ދަތުރުކުރާ ފަރާތްތަކަށް މަޑުކޮށްލުމުގެ ފުރުސަތުދީ ވާރެއާއި އަވިން ރައްކާތެރިވުމުގެ ބޭނުމުގައި ހަދާފައިވާ ޓާމިނަލްތަކެވެ.\nއާރުޓީއެލް ފެރީގެ ޚިދުމަތަށް ދަތުރުފަތުރުގެ ނިޒާމު ހަވާލުކޮށްފައިވަނީ މޯލްޑިވްސް ޓްރާންސްޕޯޓު އެންޑު ކޮންޓްރެކްޓިން ކޮންޕެނީ (އެމްޓީސީސީ)އާއެވެ.\nއެގޮތުން މިހާރު ރަސްމީކޮށް ހދ. އަތޮޅަށް ދަތުރުތައް ފަށާފައިވާއިރު އާރުޓީއެލްގެ ފެރީގެ ޚިދުމަތާމެދު އެ އަތޮޅުގެ ރައްޔިތުން ހިތްހަމަ ޖެހޭކަމަށް ޖުމްލަކޮށް އަތޮޅުގެ ހުރިހާ ހިސާބަކުންވެސް އަންނަނީ ބުނަމުންނެވެ.\nހދ. އަތޮޅު ކައުންސިލުގެ ރައީސް މުޙައްމަދު ސިރާޖު ވިދާޅުވީ ރައްޔިތުން އާރުޓީއެލް ފެރީގެ ޚިދުމަތާމެދު އިންތިހާއަށް ހިތްހަމަޖެހޭ ކަމަށެވެ. އެ ޚިދުމަތް ހުރިހާ ގޮތަކުން ފަސޭހަކަމަށާއި ޚިދުމަތް ރަސްމީކޮށް ފެށުން ވެގެން ދިޔައީ ބޮޑު ހެޔޮ ބަދަލެއްގެ ފެށުމަށް ކަމަށް އޭނާ ވިދާޅުވިއެވެ.\n"ފީޑްބެކްތައް ހަމަ ވަރަށް ރަނގަޅު. ހުރިހާ ކަމަކާ ބެހޭ ގޮތުން ވެސް. ތަފާތު ކަމެއް މިއީ. ކުރިއާ ޚިލާފަށް ހުރިހާ ގޮތަކުން ވެސް ފައިދާ ކުރަނިވި ކަމެއް. ރައްޔިތުން އުފާވޭ އަސްލު މިހާރު މިހާ ފަސޭހައިން ދަތުރުފަތުރު ކުރެވޭތީ،" ސިރާޖު ވިދާޅުވިއެވެ.\nހުރިހާ އެންމެންވެސް އެންމެ ބޮޑު ހިތްހަމަޖެހުމަކާއެކު ފާހަގަކުރާ ކަމަކީ އާރުޓީއެލް ފެރީގެ ޓިކެޓު ހެޔޮ އަގުގައި ލިބޭ ވާހަކައެވެ. ކުރީގައި އެންމެ ކައިރީގައި އޮންނަ ރަށްތަކަށް ވެސް ދެވެނީ މަދުވެގެން 200 ރުފިޔާ ޚަރަދު ކޮށްގެންނެވެ.\nނަމަވެސް މިހާރު އަތޮޅުގެ އެންމެ ދުރުގައި އޮންނަ ރަށަށްވެސް 200 ރުފިޔާއަށް ވުރެ ބޮޑު ނޫން އަގެއްގައި ދަތުރުކުރެވެއެވެ. އެވަރުވެސް ހޭދަވަނީ ދެކޮޅު ޓިކެޓު ނަގާނަމައެވެ. އެންމެ ކައިރީގައި އޮންނަ ރަށްރަށަށް ދިޔުމަށް އެއްކޮޅަށް ޚަރަދު ކުރަން ޖެހެނީ 35 ރުފިޔާއެވެ. އަދި ދުރު ރަށްރަށަށް 70 ރުފިޔާއާއި 100 ރުފިޔާއާ ދެމެދުގެ އަގުތަކެއްގައި ދަތުރުކުރެވެއެވެ.\nހދ. ހަނިމާދޫ ކައުންސިލުގެ ރައީސް ޢަބްދުލް ސައްތާރު ޙަސަން އާރުޓީއެލް ފެރީގެ ޚިދުމަތް ސިފަކުރެއްވީ ރައްޔިތުން އެތައް ދުވަހެއްވަންދެން ދެކެމުން އައި ހުވަފެންތަކުގައި ކުލަ ޖެހުމުގެ ގޮތުގައެވެ.\n"ރައްޔިތުން މިކަމާ ދެކޭ ގޮތް ވަރަށް ރަނގަޅު. ހުރިހާ ގޮތަކުންވެސް ފަސޭހަ. ފައިދާ ކުރޭ. ކޮންފޮޓަބަލް، ވަގުތު ސަލާމަތްވޭ. ޚާއްސަކޮށް ރައްޔިތުންނަށް އެފޯޑަބަލް ޕްރައިޒްގަ ދަތުރުތައް ކުރެވޭ. ރައްޔިތުންގެ ފަރާތުން އަންނަނީ ވަރަށް ރަނގަޅު ކޮމެންޓްސް ހަމަ،" ސައްތާރު ވިދާޅުވިއެވެ.\nއާރުޓީއެލް ފެރީގެ ޚިދުމަތާ ބެހޭ ގޮތުން ހދ. ފިނޭ ކައުންސިލުގެ ރައީސް އަދުނާނު ޢަބްދުﷲ ވިދާޅުވީ ރަސްމީކޮށް ފެށިގެން ދިޔަ ޚިދުމަތާއެކު ލިބިގެންދިޔައީ އިތުރު ފަސޭހަތަކެއް ކަމަށެވެ. ދަތުރުކުރާ އުޅަނދުތައް ފަސޭހަ ކަމަށާއި ޓިކެޓުގެ އަގުތަކާ މެދު ވެސް ރައްޔިތުން ހިތްހަމަ ޖެހޭކަން އޭނާ ފާހަގަކުރެއްވިއެވެ.\n"ދިގު އަދި ލަސް ދަތުރަކަށް ކުރިން ވަނީ. އެކަމު މިހާރު އަވަސް އަދި ދަތުރުވެސް ކުރުވޭ. އެތައް ފަސޭހަތަކެއް ދޯ. ކުރީގަ އަނެއްކާ ޓިކެޓުގެ އަގުވެސް އެހާމެ ބޮޑު. އެހެންވީމަ ޚިދުމަތާ ދޭތެރޭ ރައްޔިތުން ހިތް ހަމަޖެހޭ،" އަދުނާނު ވިދާޅުވިއެވެ.\nދަތުރުފަތުގެ ނިޒާމަކުން ރާއްޖެ ގުޅާލުމަށް ރައީސް ޞާލިޙު ކުރައްވާ މަސައްކަތުގެ ކޮޅުމަތި ފެންނަ ކަމަށް ދެކޭ ރައްޔިތުންވެސް ގިނައެވެ. އާރުޓީއެލް ފެރީގެ ޚިދުމަތް ރަސްމީކޮށް ހދ. އަތޮޅަށް ފެށުމުން ހދ. ހިރިމަރަދޫ ކައުންސިލުގެ ރައީސް މުޙައްމަދު ވަހީދު ވިދާޅުވީ ރަށުގެ ހުރިހާ ރައްޔިތުންވެސް ޚިދުމަތުގެ ފަސޭހަކަމުގެ ވާހަކަ ދައްކާކަމަށެވެ.\n"ރައީސް ޞާލިޙަށް ޝުކުރު ހައްގުވާ ކަމެއް. ޝަކުވާއެއް ނުކުރޭ ރައްޔިތުންނެއް. ނުލިބޭ ޚިދުމަތެއް އަލަށް ލިބި އަދި ރަނގަޅަށް ލިބެން ފެށުމުން ރައްޔިތުން ވާނީ އުފާ. ރައްޔިތުން ދެކެނީވެސް އެގޮތަށް،" ވަހީދު ވިދާޅުވިއެވެ.\nހދ. އަތޮޅު ރައްޔިތުންގެ ތަރުހީބު އެންމެ ބޮޑަށް ލިބެނީ ކުރީގައި ދަތުރުފަތުރު ކުރުމަށް ހުރި އުނދަގޫތަކަށް ފަސޭހަތަކެއް ލިބުނީމަ ކަމަށް މަކުނުދޫ ކައުންސިލުގެ ރައީސް އައުޒަމް އާދަމް ވިދާޅުވިއެވެ.\n"ކުރީގަ އެހާ ގިނައިރުވޭ. އެހެން ރަށަކަށް ދާން ޖެހޭ ބޭނުމެއް ނުހިފޭ. ދަތުރުކުރަން ޖެހޭ އުޅަނދު ނުލާހިކު އުނދަގޫ. އަގު އެހާ ބޮޑު. ނަމަވެސް މިހާރު ކޮންފޮޓަބަލް އުޅަނދެއްގައި އަވަސް ގޮތަކަށް ދަތުރު ކޮށްފަ އެހެން ރަށަކަށް ދަތުރުކުރަން ޖެހޭ ބޭނުންވެސް ހިފޭ. ވަގުތު ސަލާމަތްވޭ. އަގު ރައްޔިތުންނަށް އެފޯޑު ކުރެވޭ،" އައުޒަމް ވިދާޅުވިއެވެ.\nހދ. އަތޮޅުން މިހާ ބޮޑު ތަރުހީބެއް މިހާރު ވެސް މިކަމަށް ލިބޭއިރު އެމްޓީސީސީގެ މަސައްކަތުން ކުރެވޭ ދަތުރުތަކަށް ވެސް ރައްޔިތުން ތައުރީފު ކުރެއެވެ. ދަތުރުތަކުގެ ފަސޭހަކަމާއި، ހީވާގި ކަމާއެކު ދަތުރުކުރަން ތިބޭ ކެޕްޓަނުންގެ ވާހަކަ ރައްޔިތުން ފާހަގަކުރަނީ އުފަލާއެކުގައެވެ.\nކޮންމެ މީހަކަށް ވެސް ދަތުރުކުރަން ފަސޭހަ، ރައްކާތެރި ފެރީތަކެއް\nމުޅި ޖުމުލަ 50 މީހުންގެ ޖާގައިގެ އެ ފެރީތަކުގައި ދެ ސީޓު ޚާއްސަކޮށްފައި ވަނީ ފުރޮޅުލީ ގޮނޑީގައި ތިބޭ މީހުންނަށެވެ. އަދި ޚާއްސަ އެހީއަށް ބޭނުންވާ މީހުންނަށް ފެރީތަކުގައި ހިލޭ ދަތުރު ކުރެވޭއިރު، ދަތުރުކުރާ ކޮންމެ މީހަކާއެކު ތިން އަހަރުން ދަށުގެ ކުއްޖަަކަށް ވެސް ހިލޭ ދަތުރުކުރެވޭނެއެވެ.\nއާރުޓީއެލް ފެރީން ދަތުރުކުރާ ރައްޔިތުންނަށް ފަސޭހަކަމާއެކު ދަތުރު ނިމެންދެން ތިބެވޭނެކަން ކަށަވަރުކޮށް، ފަސިންޖަރުންގެ ސަލާމަތާއި ރައްކާތެރިކަމަށް އެމްޓީސީސީން ކުރާ މަސައްކަތަކީ ޝުކުރު ހައްގު މަސައްކަތެކެވެ.\nއާރުޓީއެލް ފެރީގެ ޚިދުމަތާ ބެހޭގޮތުން މައުލޫމާތު ދިނުމަށް އެންމެ ފަހުން ޕްލޭނިން މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި އެމްޓީސީސީން ބުނީ އާރުޓީއެލް ފެރީގެ ހުރިހާ އުޅަނދެއް ދުއްވަން ވެސް ތިބޭނީ ކަމުގެ ތަޖުރިބާ ހުރި ތަމްރީނު ކޮށްފައިވާ ކެޕްޓަނުން ކަމަށެވެ. އަދި އެ މުވައްޒަފުންނަކީ ކޮންމެ ކަހަލަ ހާލަތެއްގައި ވެސް މަސައްކަތް ކުރަން ދަންނަ، ހީވާގި މުވައްޒަފުންތަކެއް ކަން ވެސް އެކުންފުނިން ފާހަގަކުރިއެވެ.\n"މިހާރުވެސް އުޅަނދުތައް ދުއްވަން ތިބޭނީ ތަޖުރިބާ ހުރި މީހުން. ރައްޔިތުންގެ ސަލާމަތާއި ރައްކާތެރިކަމަކީ އެންމެ ބޮޑަށް ސަމާލުކަންދޭ އެއް ކަންތައް. ރައްޔިތުުންނަށް އެންމެ ފަސޭހަވާނެ ގޮތަކަށް ހުރިހާ ޚިދުމަތްތަކެއް ވެސް އެންމެ ރަނގަޅު ގޮތުގައި ދިނުމަކީ އެމްޓީސީސީގެ އަމާޒު،" އެ ކުންފުނިން ބުންޏެވެ.\nއެ ޚިދުމަތް ރަސްމީކޮށް ފަށައިގެން ކުރިއަށްދާއިރު އާންމުންގެ ތަރުހީބާއެކު ރަނގަޅު ގޮތުގައި ޚިދުމަތް ފޯރުކޮށްދެވޭ އެންމެ މައިގަނޑު ސަބަބަކީ ވެސް މިކަމުގައި އެމްޓީސީސީގެ ފުރިހަމަ ބައިވެރިވުމެވެ.\nކުރިއަށް އޮތް ތަނުގައި ރާއްޖޭގެ ހުރިހާ ކަންކޮޅުތަކެއްގައި ވެސް އާރުޓީއެލް ފެރީގެ ޚިދުމަތް ގާއިމު ކުރާއިރު ހދ. އަތޮޅުގެ ތަޖުރިބާއިން ދޭހަ ވަނީ އެއީ ކާމިޔާބު ދަތުރުފަތުގެ ނިޒާމަކަށް ވާނެ ކަމެވެ.


ތައިލެންޑުން އިތުރު ވެންޓިލޭޓަރުތަކެއް ހަދިޔާކުރަނީ\nކޮވިޑް-19 އާ ގުޅިގެން ރާއްޖޭގެ ސިއްހީ ދާއިރާ އަށް ބޭނުންވާ ތަކެތި ތައިލެންޑުގެ އެކި ފަރާތްތަކުގެ އެހީތެރިކަމާ އެކު ހޯދުމަށް ބުރަ މަސައްކަތްތަކެއް ކުރަމުން އަންނަ ކަމަށާއި އިތުރު...\nތައިލެންޑުގެ މައިނަ ކުންފުނިން ޕީސީއާރް މެޝިނެއް ދީފި\nރާއްޖޭގައި ވިޔަފާރިކުރާ ތައިލެންޑުގެ މައިނަ ކުންފުނިން، ކޮވިޑް-19 އަށް ޓެސްޓްކުރަން ބޭނުންކުރާ ޕީސީއާރު މެޝިނަކާއި ގިނަ އަދަދެއްގެ ހޭންޑް ސެނިޓައިޒާ ރާއްޖެ އަށް ހަދިޔާކޮށްފި އެވެ.\nތައިލެންޑުގެ އިތުރު 148 މީހަކު ފުރުވާލައިފި\nރާއްޖޭގައި އުޅޭ ތައިލެންޑް މީހުންގެ ތެރެއިން އެ ގައުމަށް އެނބުރި ދާން ބޭނުންވާ 148 މީހަކު މިއަދު ފުރުވާލައިފި އެވެ.\nމޯލްޑިވިއަން ފްލައިޓްގައި ތައިލެންޑް މީހުން ފުރައިފި\nރާއްޖޭގައި ތިބި ތައިލެންޑް މީހުންގެ ތެރެއިން އެނބުރި ގައުމަށް ދާން ބޭނުން 55 މީހުންނާ އެކު މޯލްޑިވިއަންގެ ކާގޯ ފްލައިޓެއް މިއަދު ފުރައިފި އެވެ.\nބެންކޮކްގައި ތިބި ދިވެހިންނަށް އެހީގެ ތަކެތި ފޮނުވޭނެ އިންތިޒާމް ފޮރިން މިނިސްޓްރީން ހަމަޖައްސައިދީފި އެވެ.\nރާއްޖެ އަށް ބޭނުންވާ 11 ޓަނުގެ މުދާ މޯލްޑިވިއަން އިން ރޭ ރާއްޖެ ގެނެސްފި އެވެ.\nހަލުވިކަމާ އެކު ކޮވިޑް-19 ފެތުރެމުން ދާތީ، ޒަރޫރީ ބޭނުމެއްގައި ނޫނީ ތައިލެންޑަށް ދަތުރު ނުކުރަން، ތައިލެންޑަށް ރާއްޖޭން ކަނޑައަޅާފައި ހުންނަވާ ސަފީރު މުހައްމަދު ޖިނާހް އިއްޔެ އިލްތިމާސްކުރައްވައިފި އެވެ.\nތައިލެންޑުގައި ރާއްޖޭގެ އެމްބަސީއެއް ހުޅުވައިފި\nފޮރިން މިނިސްޓަރު އަބްދުﷲ ޝާހިދު، ތައިލެންޑުގައި ހުންނަ ރާއްޖޭގެ އެމްބަސީ މިއަދު ހުޅުއްވައިދެއްވައިފި އެވެ.\nފޮރިން މިނިސްޓަރު ޝާހިދު ތައިލެންޑަށް ވަޑައިގެންފި\nތައިލެންޑްގެ ފޮރިން މިނިސްޓަރު ޑޮން ޕްރަމޫޑްވިނާއީގެ ދައުވަތަކަށް ކުރައްވާ ދެ ދުވަހުގެ ދަތުރެއްގައި ފޮރިން މިނިސްޓަރު އަބްދުﷲ ޝާހިދު ތައިލެންޑަށް ވަޑައިގެންފި އެވެ.\nޖިނާހު، ސަފީރުކަމުގެ ފަތްކޮޅުގެ ކޮޕީ އަރުވައިފި\nރާއްޖެ އިން ތައިލެންޑަށް ކަނޑައަޅާފައިވާ ސަފީރު މުހައްމަދު ޖިނާހު، އޭނާގެ ސަފީރުކަމުގެ ފަތްކޮޅުގެ ކޮޕީއެއް އެ ގައުމުގެ ސަރުކާރަށް މިއަދު އަރުވައިފި އެވެ.\nރާއްޖޭގެ ޓޫރިޒަމް ދާއިރާގައި މިހާތަނަށް ހިންގި އެންމެ ބޮޑު މަޝްރޫއު، އެނބޫދޫ ފަޅު ހިއްކައިގެން ހެދި ހިތްގައިމު، ކްރޮސްރޯޑްސް މިއަދު ރަސްމީކޮށް ހުޅުވައިފި އެވެ.\nތައިލެންޑްގެ ސަފީރަކަށް ޖިނާހު އައްޔަން ކުރައްވައިފި\nރާއްޖެ އިން ތައިލެންޑަށް ކަނޑައަޅާ ސަފީރަކަށް މުހައްމަދު ޖިނާހު އައްޔަން ކުރައްވައި، ރައީސް އިބްރާހީމް މުހައްމަދު ސޯލިހް އޭނާ އަށް މަގާމުގެ ފަތްކޮޅު މިއަދު ދެއްވައިފި އެވެ.\nވިސާ ނެތި މިއަދުން ފެށިގެން ތައިލެންޑަށް ދެވޭނެ\nދިވެހިންނަށް ވިސާއާ ނުލައި ތައިލެންޑަށް ދެވޭ އުސޫލަށް މިއަދުން ފެށިގެން އަމަލުކުރަން ފަށައިފި އެވެ.\nއެއާޕޯޓުގައި ތާށިވި މީހުން އެހެން ބޯޓެއްގައި ބެންކޮކަށް\nބެންކޮކް އެއާވޭސްގެ މަތިންދާބޯޓެއްގައި މާލެ އިން ފުރައިގެން ތައިލެންޑަށް ދަތުރުކުރި ވިއްސަކަށް ދިވެހިން، އެ ބޯޓަށް ޖެހުނު މައްސަލައަކާ ހެދި، އެ ގައުމަށް ނުދެވި ސްރީ ލަންކާ އެއާޕޯޓުގައި މިއަދު ތާށިވެއްޖެ އެވެ.\nNovember 08, 2018 2\nNovember 07, 2018 8\nރާއްޖޭގެ ނަން ބޭނުންކުރި ތައިލެންޑްގެ ރިސޯޓް ބަންދު\nރާއްޖޭގެ ނަން ބޭނުންކޮށްގެން އިސްތިހާރުކޮށް، މަޝްހޫރުކަން ހޯދާފައިވާ ތައިލެންޑްގެ ރިސޯޓެއް އެ ގައުމުގެ ސަރުކާރުން ބަންދުކޮށްފި އެވެ.


Dhiraagu high speed fiber Internet ge khidhumai mifaharu Nolhivaramah\nވިޔަފާރި - ދިރާގު ހައި ސްޕީޑް ފައިބަރ އިންޓަނެޓް\nދިރާގު ހައި ސްޕީޑް ފައިބަރ އިންޓަނެޓްގެ ހިދުމަތް މިފަހަރު ނޮޅިވަރަމަށް\nކ. މާލެ7ޑިސެންބަރު 2018 | ހުކުރު 19:50 1,330\nދިރާގުން ހައިސްޕީޑް ފައިބަރ ބްރޯޑްބޭންޑްގެ ހިދުމަތް ހދ. ނޮޅިވަރަމުގައި ރަސްމީކޮށް ތައާރަފު ކުރުމުގެ ތެރެއިން - ރާއްޖެއެމްވީ\nދިރާގުން ހައިސްޕީޑް ފައިބަރ ބްރޯޑްބޭންޑްގެ ހިދުމަތް ހދ. ނޮޅިވަރަމުގައި ރަސްމީކޮށް ތައާރަފުކޮށްފިއެވެ.\nދިރާގުން ދަނީ ވަރަށް ބާރު މިނުގައި ފައިބަރގެ ހިދުމަތް މުޅި ރާއްޖޭއަށް ފުޅާ ކުރުމުގެ މަސައްކަތް ކުރަމުންނެވެ.\n2016 ވަނަ އަހަރުން ފެށިގެން މިހާތަނަށް ރާއްޖޭގެ އާބާދީގެ %70 އަށް ވަނީ ދިރާގު ހައިސްޕީޑް ފައިބަރ އިންޓަނެޓްގެ ހިދުމަތް ފޯރުކޮށްދީފައެވެ. އެއީ މާލެ، ވިލިމާލެ އަދި ހުޅުމާލެ ގެ އިތުރުން އެހެން 49 ރަށެކެވެ.\nފައިބަރ ބްރޯޑްބޭންޑަކީ، ބްރޯޑްބޭންޑް ޚިދުމަތް ފޯރުކޮށްދިނުމަށް ބޭނުންކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބަރ ބްރޯޑްބޭންޑުގެ ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ހަލުވި ސްޕީޑު، 100 އެމްބީޕީއެސް އަދި އެންމެ ބޮޑު އެލަވަންސްކަމުގައިވާ 1ޓީބީގެ ޕެކޭޖް އެކުލެވިގެންވާ ޚިދުމަތެވެ. މިހާރު މި ރަށުގެ ގޭބިސީތަކާއި އަދި ވިޔަފާރިތަކަށް މި ހިދުމަތް ފުރިހަމަޔަށް ލިބެމުންދާނެއެވެ.\nދިރާގަކީ ހަލުވި ދުވެއްޔެއްގައި ބަދަލުވަމުން އަންނަ ޓެކްނޮލޖީ އާއި ދިރިއުޅުމުގެ ވައްޓަފާޅިއަށް އަންނަ ބަދަލުތަކާ އެއް ބާރުމިނެއްގައި ކުރިއަރަމުން އަންނަ ކުންފުންޏެކެވެ. ދިރާގަކީ އަބަދުވެސް ކަސްޓަމަރުންނަށް އަޅާލައި، އިތުބާރުހިފޭ، ފެންވަރު ރަނގަޅު، ފަސޭހަ އަދި މުސްތަޤްބަލާ ރައްޓެހި ހިދުމަތެއް ފޯރުކޮށްދިނުމުގައި އަބަދުވެސް ދެމިއޮންނާނެ ކުންފުންޏެކެވެ.\nމުޅި ރާއްޖެއަށް ފައިބަރގެ ހިދުމަތް ފުޅާ ކުރަމަށް ދިރާގުން ފަށާފައިވާ ހަރަކާތުގެ ތެރެއިން މިދިޔަ ހަފްތާގައި ވަނީ، ތ. އަތޮޅު ގުރައިދޫ އާއި ތިމަރަފުއްޓަށް ވެސް އެ ހިދުމަތް ދޭން ފަށާފައެވެ.


މުނިފޫހިފިލުވުން / އެދުރު ވާހަކަ\n22 މެއި 2020 - 05:38\n(މޭ 21، 2020، ބުރާސްފަތިދުވަހުގެ ބަޔާ ގުޅޭ)\n"މުޖޭ...ޕްލީޒް...އަހަރެމެންނަކީ އެކައްޗެއް ނޫންތަ؟ މުޖޭ...ވިސްނާލާ...." ހާދީ ރޮމުން އާދޭސްކުރަމުން ދިޔަ އެވެ. ހާދީ އޮތީ ގުރޯ ބަނދެފައި އިން ތަނާ ދިހަ ވަރަކަށް ފޫޓު ދުރުގަ އެވެ. މުޖޭ އާއި ހާދީއަށް ވެސް އޭނާ ރަނގަޅަށް ފެންނާނެ އެވެ. ދެ މީހުންގެ ނޭފަތުން ވެސް ލޭ ފައިބައިފައި ހުރުމުން، ގުރޯއަށް ވިސްނުނީ ރަނގަޅަށެވެ: އޭނާ އެކޭ އެއްގޮތަށް، އެ މީހާގެ އަނިޔާވެރިކަން، ހަތަރު ރަހުމަތްތެރިންނަށް ވެސް އެ އޮތީ ކުރިމަތިވެފަ އެވެ. އަދި އެކަކު އަނެކަކު މަރަން އެ އުޅެނީ ވެސް އެ މީހާގެ ރޭވުމެއްގެ ދަށުންނެވެ.\n"ގުރޯ...ހެޔޮނުވާނެ މުޖޭއަށް ވިސްނައިދީ...." ދިރިހުރުމާ މެދު ގެއްލެމުން ދިޔަ އުއްމީދާ އެކު ހާދީ، ގުރޯއާ ދިމާއަށް ބަލައިލާފައި އާދޭސްކުރި އެވެ.\nބާރަށް ވަޅީގައި ހިފަހައްޓާލައިގެން މުޖޭ އިނެވެ. އެއީ މީގެ ކުރިން އޭނާ ކަތިލި މީހުންނާ މެދު ކަންކުރި ގޮތެއް ނޫނެވެ. އެ އެންމެންގެ ކަރަށް، މެޔަށް ވަޅި ހެރީ ދެވަނަ ވިސްނުމަކަށް ނުގޮހެވެ. ފުރުސަތު ލިބުމާއި ހަމަލާ ދިނުމާ ދިޔައީ އެކުއެކީގަ އެވެ.\nއެކަމަކު ހާދީގެ ބުރަކަށި މަތީގައި އިނދެ، ދަތްދޮޅީގައި ހިފަހައްޓާލައިގެން ހުއްޓިފަ އެވެ. މުޖޭގެ ލޮލުން ވެސް ކަރުނަ ފައިބަ އެވެ. އޭނާއަށް ވެސް އެވަރަށް އަނިޔާ ލިބިއްޖެ އެވެ. ހާދީއަކީ އެންމެ ގާތް، އެންމެ އިތުބާރުކުރާ ރަހުމަތްތެރިޔާ ނަމަވެސް، ދިރިހުންނަން ބޭނުން ނަމަ، އޭނާއަށް އޮތީ ކަތިލުމެވެ. ހާދީގެ އާދޭހުގެ އަޑާ އެކު ހުއްޓުމެއް އައި ނަމަވެސް، އޭނާގެ ހިތުން ގޮވަމުން ދަނީ، ދިރިހުންނަން ބޭނުމިއްޔާ މިރޭ ދެން އެ ނޫން ގޮތެއް ނެތޭ އެވެ.\n"މުޖޭ...ޕްލީސް އަހަރެން ދޫކޮށްލާ...." އަނެއްކާވެސް ހާދީގެ ނިކަމެތި އަޑެވެ.\nއާދޭސްކުރުމާއި ރުއިން ނޫން ދެން ކޮން ކަމެއް ހެއްޔެވެ؟ ކޮން ކަހަލަ ވަގުތެއް ހެއްޔެވެ؟ އޭނާގެ އަނިޔާވެރި ހަޔާތުގެ ނިމުން ހެއްޔެވެ؟ އޭނާއަށް ވުރެ މާ ނުބައި މީހުން، މާ ގިނަ ދުވަހު ދުނިޔޭގައި އެބަ އުޅެ އެވެ. އޭގެ އެތައް ބަޔަކު އޭނާއަށް އެނގެ އެވެ. އެމީހުން ލައްވާ ނުބައި ހުރިހާ ކަމެއް ކުރުވި ސިޔާސީ މީހުންނާއި މަހުޖަނުންގެ އަނިޔާވެރިކަން ވަކި ކުޑަވާނެ ހެއްޔެވެ؟ އެކަމަކު އެ މީހުންނަށް މިކަހަލަ ބިރެއް ކުރިމައްޗެއް ނުވެ އެވެ.\nކަރުނައިގެ ތެރެއިން ލޯ ފުސް ވެއްޖެ އެވެ. އެވަގުތު އޭނާގެ ތިން އަހަރުގެ އަންހެން ދަރިފުޅު، ލޯބިން ކިޔާ ގޮތުން ނަމަ، ޔުމްނުގެ މޫނުކޮޅު ފެނުނެވެ. އެ ބޮޑު ދެ ލޮލުން ބައްޕައާ ދިމާއަށް ބަލަނީ އެވެ. އެ ލާ ނެތް، ކުއްލިއަކަށް ޖަހާލާ ހިނިގަނޑު އިވެނީ އެވެ. ބައްޕައަށް އަބަދު ދިއްކޮށްލާ ނޫ ކުލައިގެ ކްލޭގަނޑު ހިފައިގެން އަންނަނީ އެވެ. ކޮންމެ ދުވަހަކު އެތައް ބުރަކަށް އެ ކުލޭގަނޑުން އެކި ސިފަތަކަށް އެއްޗެހި ހަދައިދިނެވެ.\n"ބައްޕި އާދެ...." ހާދީއަށް، ޔުމްނުގެ އަޑު އިވުނެވެ.\nއެއީ އޭނާގެ އަލަތު ކައިވެނީގެ އަލަތު ދަރިފުޅެވެ. ކައިވެންޏަށް އަދި ވީ އެންމެ ފަސް އަހަރެވެ. އޭނާގެ އުމުރުން އަށާވީހެވެ.\nއޭނާގެ އަނދިރި ދިރިއުޅުމުގެ އެއްވެސް އަސަރެއް އަންހެނުން އައިމިނަތު ހުދާ އާއި ޔުމްނުއަށް ކުރިއަކަ ނުދެ އެވެ. އޭނާއަކީ، އާއިލާގެ އެހެން މީހުންގެ ނަޒަރުގައި، މަސައްކަތްކޮށްގެން އުފާވެރި ދިރިއުޅުމެއް އުޅެމުން އަންނަ ޒުވާނެކެވެ. އޭނާގެ ގާތް ރަހުމަތްތެރިޔާ މުޖޭއާ އެކު ވިޔަފާރިކޮށް، ރަނގަޅު އާމްދަނީއެއް ހޯދަ އެވެ.\nދަރިފުޅު ބަލަން ހުދާ ގޭގައި ބަހައްޓައިގެން، ހަރަދުތައް ހަމަޖައްސަނީ ހަމައެކަނި ހާދީގެ އާމްދަނީންނެވެ. ނަމަކަށް މުޖޭއާ އެކު ވިޔަފާރީގަ އެވެ. ހަގީގަތުގައި، ލޭއޮހޮރުވުމެވެ.\nހާދީގެ ޒުވާން، އަލި މޫނުން އޭނާގެ ފޮރުވިފައިވާ އަނިޔާވެރިކަން އެކަކަށް ވެސް ނުފެނެ އެވެ. ގޭތެރޭގައި މަޑުމައިތިރި، ބަސް މަދު މީހެކެވެ. އަނބިމީހާ ހުދާގެ އުފަލަށް ހުރިހާ ކަމެއް އިންތިޒާމްކޮށްފަައި ހުންނަ ފިރިއެކެވެ. ދަރިފުޅު ޔުމްނު ދެކެ ލޯބިން މަރުދޭ ބައްޕައެކެވެ.\nއެކަމަކު ރަށުން ބޭރަށް ދާ ދިއުމާއި ރާއްޖެއިން ބޭރަށް ކުރާ ދަތުރުތަކާއި ރޭގަނޑު އެކި ވަގުތުތަކުގައި މާލޭގެ އެކި ގޭގެއަށް ވަދެ ހިންގާ ކަންކަމުގައި އޮތީ ޖިނާއީ ބޮޑެތި ކުށްތަކެވެ. މަރުގެ އަދަބު އަންނަ ވަރުގެ އަނިޔާވެރިކަމެވެ.\nހާދީއަށް އެންމެ ފުރަތަމަ ހުދާ ފެނުނީ ލަންކާ އެއާޕޯޓުންނެވެ. އިމިގްރޭޝަން ކައުންޓަރު ކައިރީގައި ހުރެފައި، ކުއްލިއަކަށް ހުދާ ކިއު ދޫކޮށް ނުކުތެވެ. ހާސްވެފައި ހުރެ އެހެން ދިމާއަކަށް ހިނގައިގަތެވެ. ކޮންމެވެސް އެއްޗެއް ގެއްލިގެން އުޅެނީކަން، އެ ކިއުގެ ފަހަތުގައި ހުރި ހާދީއަށް އިހުސާސްވި އެވެ. ހުދާގެ ހަރަކާތްތަކަށް އޭނާ ބަލަން ފެށި އެވެ. ހުދާ ގޮސް ހުއްޓުނީ، އިމިގްރޭޝަން ކާޑު ފުރަން ދަތުރުވެރިން ބޭނުންކުރާ ކައުންޓަރެއް ކައިރިއަށެވެ. މުޅި ކައުންޓަރު ވަށައިގެން ދެތިން ބުރު ޖެހި އެވެ. ދެން ވާނުވާއެއް ނޭނގި، ކުޑަކޮށް ވިސްނަން ހުއްޓެވެ.\nހާދީ ހިނގައިގަތީ އެހާ ހިސާބުންނެވެ. އޭނާ ހުދާ ކައިރިއަށް ގޮސް ހުއްޓުނެވެ.\n"އެއްޗެއް ގެއްލުނީތަ؟" ހާދީ ސުވާލުކުރި އެވެ.\n"އާނ. ފޮށި މި ތަނުގައި ބެހެއްޓިން،" މާ ބޮޑު ސަމާލުކަމެއް ހާދީއަށް ނުދީ އޭނާ ބުނެލި އެވެ.\n"ޔަގީންތަ؟" ހާދީ އެހި އެވެ. ބައެއް ފަހަރަށް ބޯޓުން ފޮށި ނުބާލާ ވެސް، ގެނައި ކަމަށް ހީކޮށް ބައެއް މީހުން އުޅެ އެވެ. އެހެންކަމުން އޭނާ ބޭނުންވީ އެކަން އޮޅުންފިލުވާށެވެ.\n"ޔަގީންހޭ...މިހާރު ކުޑަކޮށް ޝައްކުވެއްޖެ،" ސީރިއަސް ނަޒަރަކުން ފުރަތަމަ ފަހަރަށް ހާދީއާ ދިމާއަށް ބަލަމުން ހުދާއަށް ބުނެވުނެވެ.\nހާދީ އޭނާ ގޮވައިގެން އެއާލައިންގެ ކައުންޓަރު ކައިރިއަށް ގޮސް ވީ ގޮތް ކިޔައިދިނެވެ. މާ ގިނަ އިރެއް ނުވެ، ހުދާގެ ފޮށި ލިބުނެވެ. އޭނާ ބޯޓުން ފޭބީ ފޮށި ބަހައްޓައިފަ އެވެ.\nގުޅުން އުފެދުނީ ހުނުމުގެ ތެރެއިންނެވެ. ލަންކާއަށް ހުދާ ދިޔައީ އޮފީސް ދަތުރެއްގަ އެވެ. ހާދީ އޭނާގެ ބައެއް ރައްޓެހިން ކައިރިއަށް ޖައްސާލީ އެވެ. ހޮޓެލް ގަލަދާރީގެ ތިރީގައި، ގޯލް ފޭސްއަށް ކުރިމަތިވާ ގޮތަށް ހުންނަ ކުޑަ ކެފޭގައި ދެ މީހުން، ފުރަތަމަ ފަހަރަށް، ބައްދަލުކުރި އެވެ. އޭގެ ފަހުން ހަމަ އެ ދަތުރުގައި، ޑައިންމޯއަކަށް ކާން ވެސް ދިޔަ އެވެ.\nހުދާގެ ލޯބިވެރިއެއް ނެތެވެ. އެކަމަކު އޭނާގެ ރީތިކަމަށް ބަލާއިރު ހުހަށް ހުރެދާނެއޭ، ހާދީގެ ހިތަކަށް ވެސް ނާރަ އެވެ. ހުދާ ބުނި އެއްޗެއް އޭނާ ފަހުން، ކޮންމެވެސް ގޮތަކުން ކަށަވަރު ވެސް ކުރި އެވެ.\nހަޔާތުގެ ލޯބިވެރިޔާއާ ދިމާވާކަށް ވަކި ތަނެއް، ވަކި ވަގުތެއް ނެތެވެ. އަންބަކަށް ނުވަތަ ފިރިއަކަށް ވާ މީހާ ކަނޑައެޅިގެން ދަނީ ވެސް، ބައެއް ފަހަރަށް، ހީނުކުރާ ފަދަ ގޮތްގޮތަށެވެ. ކޮލަމްބޯ އެއާޕޯޓުގައި ފޮށި ގެއްލިގެން އުޅުނު އަންހެން ކުއްޖާ އާއި އޭނާއަށް އެހީވި ޒުވާނާ، އޭގެ ހަ މަސް ފަހުން ކައިވެނިކުރުމަކީ އޭގެ ހެއްކެކެވެ.\nހަޔާތުގެ އަނެއް ހަގީގަތަކީ، ބައެއް އަނބިންނާއި ފިރިންގެ ފޮރުވިފައިވާ ސިއްރުތައް ނޭނގުމެވެ. ޝައްކު ވެސް ނުކުރެވޭ ފަދަ ބޭވަފާތެރިކަމާއި އަނިޔާވެރިކަމާއި ދޮގާއި މަކަރުން އެމީހުންގެ އެ ސިއްރު ފަޅި އޮންނަނީ ފުރިފަ އެވެ. ހުދާގެ ލޯބި ސާފެވެ. އޭނާގެ ހިތުގައި ފިރިމީހާއާ މެދު ކުޑަ ވެސް ޝައްކެއް ނެތެވެ. ޒުވާބެއް ނުކުރެ އެވެ. ރުޅިއަންނަން ޖެހޭ ވަރުގެ ކަމެއް، ދެ މީހުންގެ ކުރެ އެކެއްގެ ފަރާތަކުން ވެސް ނުފެނެ އެވެ.\nގެއަށް ވަދެފިއްޔާ ހާދީ ހުންނަނީ ހިނިތުންވުމުގަ އެވެ. ޔުމްނު ލިބުމާ އެކު ދެމަފިރިންގެ ލޯބި ވީ ބޮޑެވެ. ގޭގައި ހޭދަކުރާ ވަގުތު ވީ ގިނަ އެވެ. އަމިއްލަ ވިޔަފާރިއެއްގައި އުޅުމުގެ ފަސޭހަ ކިހާ ބޮޑުހޭ، ހުދާ ވަރަށް ގިނައިން ބުނެ އެވެ. އޮފީހެއްގައި އުޅޭ ނަމަ އެކަހަލަ މިނިވަންކަމެއް ނޯންނާނެ އެވެ.\nހާދީ އަބަދުވެސް އެއް ކަމެއް ހުދާއަށް ޔަގީންކޮށްދެ އެވެ. އޭނާގެ ހިތުގައި އެހެން މީހަކަށް ލޯތްބެއް ނެތް ކަމެވެ. އެ ވާހަކަ ހުދާ ހިތުގެ އަޑިން ގަބޫލުކުރެ އެވެ.\nމީގެ ދެ ރޭ ކުރިން ނިދަން އޮވެފައި ހުދާ ބުނި ވާހަކަ އޭރު ބެލީ ވަސްވާހެއްގެ ގޮތަށެވެ. އޭގެ ކުރީ ރޭ ހުދާއަށް ފެނުނީ ހުވަފެނެކެވެ. އޭގައި ޔުމްނު ގޮވައިގެން ހުދާ އާއި ހާދީ ނުކުތީ ބޮއްކުރައެއް ދުއްވާށެވެ. ރީތި ކުޑަކުޑަ ރަށެކެވެ. ބޮޑު މޫދެކެވެ. މަޑު ނޫ ކުލައިން ވިދާބަބުޅަނީ އެވެ. ހާދީގެ އަތުގައި އޮތް ފަލި، ލޮނުގަނޑު ތެރޭގައި ޖައްސާލާ ކޮންމެ ފަހަރަކު އެ އުފެދިގެން އަންނަ އަޑު ފިޔަވައި އެ މީހުންގެ ވަށައިގެން އޮތީ ހިމޭންކަމެވެ. ހާދީގެ ކުރިމައްޗަށް މޫނު ލައިގެން، ފިލާގަނޑު މަތީގައި، ހުދާ އިނެވެ. އޭނާގެ އުނގުގައި ޔުމްނު އެވެ. އޭރު ވެސް ދަރިފުޅު އަތުގައި، ނޫ ކުލައިގެ ކުލޭގަނޑެކެވެ.\n"ބައްޕީ އާދެ ބަލަ، އަން...." ހާދީއަށް ގޮވާލަމުން، ކުލޭގަނޑު ދިއްކޮށްލި އެވެ.\n"ބައްޕި ދޯނި ދުއްވަނީ. ދަރިފުޅާއި މަންމައާ ކުޅެލާ!" ހާދީ ބުންޏެވެ.\n"މަންމި ނޫން...." އެހެން ބުނެފައި، ހުދާގެ މޫނާ ދިމާއަށް ލޯ ވައްކޮށްލައިގެން އިނދެ ބަލައިލި އެވެ.\n"އާނ. މަންމިއެއް ނޫނޭ، ބައްޕި އަންނާނެ ކުޅެން،" ޔުމްނުގެ މޫނުގައި އޭނާގެ ކޯ ޖައްސާލަމުން، ހުދާ ބުންޏެވެ.\nހަމަ އެ ސިކުންތުގައި ހުރިހާ ކަމެއް ބަދަލުވެއްޖެ އެވެ. ހާދީގެ ފަހަތުން ހިއްކާލި ބިޔަ މަސް ހުދާއަށް ފެނުނެވެ. އޭނާ ބިރުން ހަޅޭއްލަވައިގަތެވެ. ޔުމްނު ރޯން ފެށި އެވެ. މަސް އަޑިއަށް ދިޔައީ ހާދީ ގޮވައިގެންނެވެ. ދެމައިން ރޮނީ އެވެ. ބޮއްކުރާ ދުވެފައި ދަނީ އެވެ. ކަނޑަށް ނުކުމެ، ރަށް ވެސް ގެއްލޭ ހިސާބަށް ދަތުރުކުރަނީ އެވެ. ހުދާ އިނީ، ދަރިފުޅުގެ ގައިގައި ބައްދާލައިގެންނެވެ.\nހޭލެވުނީ އެ ހިސާބުންނެވެ. އެ ހުވަފެނުގެ ވާހަކަ ކިޔައިދޭން ހަނދާން ނެތިފައި ހުއްޓާ، ހުދާއަށް ބުނެވުނީ އަނެއް ރޭ ނިދަން އޮށޯވެފަ އެވެ.\n"ތިކަހަލަ ހުވަފެން އަބަދު ފެންނާނީ،" ހާދީ ސަމާސާއަކަށް ބުންޏެވެ.\n"އަލަށް މި ފެނުނީ އެކަހަލަ ހުވަފެނެއް. މަށަށް އިހުސާސްކުރެވުނީ ޔުމްނު އާއި މަށާ އެކަނިވަނިއްޔޭ. ހާދީއަށް ކޮންމެވެސް ކަމެއް ވަނިއްޔޭ،" ހާދީއަށް އިހުސާސްކުރެވޭ ވަރަށް ވުރެ އަސްލު ހުދާ ސީރިއަސް އެވެ. އޭނާގެ ހިތުގައި ވަސްވާސްތައް އޮތީ އުފެދިފަ އެވެ. މުޅި ދުވަހު ވެސް އޭނާއަށް އުނދަގޫތަކެއް ވި އެވެ.\n"ހުވަފެނުގައި ފެންނަ އެއްޗެއް ނޫން އަނެއް ކޮޅަށް ވެސް ދިމާވޭ. އަހަރެމެން ތަނަކަށް ދަނިކޮށް ބޮޑު މާވަހަރެއް ފެނުމުގެ ނަސީބު އޮތީ ކަމަށް ވެސް ވެދާނެ. ދެން އެހާ ކަންބޮޑުނުވެ، ހިނގާ ނިދަމާ،" ހާދީ ބުނީ އެހެންނެވެ.\nއެކަމަކު ހުދާގެ އެ ހުވަފެން ސީދަލެވެ. އަނބިމީހާ ވެސް، ލޯބިލޯބި ދަރިފުޅު ވެސް އޭނާއަށް ގެއްލެނީ އެވެ. އެ މީހުންނަށް ދެން ލިބޭނީ އޭނާގެ ފުރާނަ ނެތް ހަށިގަނޑެވެ.\n"ބައްޕީ އާދޭ...އަން...މި އޮތީ...." ހާދީއާ ދިމާއަށް ޔުމްނު، އެ ކުލޭގަނޑު އަނެއްކާވެސް ދިއްކޮށްލި އެވެ.\n"ދަރިފުޅާ...." މިފަހަރު ކަރުނަތައް ފައިބައިގަތީ މާ ގިނައިންނެވެ. ހަށިގަނޑުން ހުރިހާ ފެނެއް ބޭރުކޮށްލަން އުޅޭ ކަހަލަ އެވެ. އެކަމަކު ދަރިފުޅުގެ ފަހަތުން، އޭނާއަށް ވަރަށް ފުސްކޮށް ހައެއްކަ އަހަރުގެ ފިރިހެން ކުއްޖަކު އަންނަ ތަން ފެނުނެވެ. ކައިރިވާ ވަރަކަށް އެ ކުއްޖާގެ ސިފަ ސާފުވަމުން އަ އެވެ. ކަރުން ލޭ ފައިބައިކަން އެނގެ އެވެ. ކުއްޖާގެ ހަށިގަނޑުން ބާރު ދޫވެގެން ދެ ފަރާތަށް އަރިއަޅަމުން ދެ އެވެ. އެކަމަކު ހިތްވަރުކޮށްފައި އުޅެނީ ހާދީއާ ވީހާވެސް ކައިރިއަކަށް އަންނާށެވެ.\nހާދީއަށް އެނގެ އެވެ. އެ ކުއްޖާ ގޮވަމުން ދަނީ "ބައްޕާ...މަންމާ" އެވެ. އެކަމަކު އަޑެއް ނުނިކުމެ އެވެ. އެހެންކަމުން ފަހަތުން އައިސް ކައިރީގައި މަޑުކޮށްލި އިރު ވެސް ޔުމްނުއަކަށް ރޭކައެއް ނުލަ އެވެ. ހާދީއަށް އިވެމުން ދަނީ އޭނާގެ ދަރިފުޅު ގޮވާ އަޑެވެ. ފަހަތުގައި މަރުވެގެން ބިންމައްޗަށް ވެއްޓެން ކައިރިވެފައި ހުރި ފިރިހެން ކުއްޖާގެ އަޑެއް ނީވެ އެވެ.\nއެވަގުތު ހާދީގެ ހަނދާނުން ފޮހެވިގެން ދިޔައީ އޭނާގެ ކަރު އޮތީ، ބޮޑު ވަޅިއެއްގެ ތޫނު މިޔަ މައްޗަށް ހުޅުވިފައިކަމެވެ. އޭނާއަށް ފެންނަނީ ދިރިހުރި އަންހެން ދަރި އާއި މަރުވަމުން ދާ، އެހެން މީހެއްގެ ދަރިއެކެވެ.\nހާދީގެ އެންމެ ފަހު ވަގުތުކޮޅު މުޅިން ތަފާތު ހިޔާލެއްގަ އެވެ. އޭނާގެ އަތުން އޮހޮރިގެން ދިޔަ ލެއެއްގެ ހަނދާންތަކުގަ އެވެ.\nހިތްވަރުކޮށްފައި މުޖޭގެ ހަށިގަނޑަށް ބާރު ގެނަ އެވެ. އޭނާއަށް އެހެން އިނދެވޭކަށް ނެތެވެ. ހާދީގެ ދަތްދޮޅި ކުރިއަށް ވުރެ ބޮޑަށް މައްޗަށް އުފުލައިލި އެވެ. ދެން އޭނާއަށް ބާރަށް ހަޅޭއްލަވައި ގަނެވުނެވެ. ހާދީގެ ކަރުގައި ވަޅި އެޅުނުކަން އޭނާއަށް ޔަގީނެވެ.\nގުރޯއަށް ލޯ މަރާލެވުނެވެ. މުޖޭ ހަޅޭއްލަވާ އަޑު އިވިއިވި ހުއްޓެވެ. ހާދީ މަރާލި ހަމަލާއާ އެކު މުޖޭގެ ވިސްނުން ވެސް އޭނާގެ ސިކުނޑި ދޫކޮށް އެ ދިޔައީ އެވެ. ގުރޯއަށް ހީވަނީ މުޖޭއަށް ކުރެވުނު ކަންތައް ބޮޑުވެގެން، ނުވަތަ މަޖުބޫރު ހާލަތުގެ އުނދަގޫތަކުން އޭނާއަށް ހަޅޭއްލެވުން ނޫން އެހެން ކަމެއް ނުކުރެވެނީ ހެންނެވެ.\n"ކޮން ހަޅޭއްކެއް!" އެ އަޑު އިވުމާ އެކު ގުރޯ ލޯ ހުޅުވާލި އެވެ. މުޖޭގެ ހަޅޭއްލެވުން ވެސް ކުއްލިއަކަށް ހުއްޓުނެވެ.\nމަރުވެފައި އޮތް ހާދީގެ މޫނު މަޑު ވެލިގަނޑު ތެރޭގަ އެވެ. އެ ހިސާބު ތެމިފައި އޮތީ ފައިބަމުން ދާ ލެއިންނެވެ. މުޖޭ އިނީ، ހާދީގެ ބުރަކަށި މަތިން ފައިބައި، ބިންމަތީގައި ދެ ކަކޫ ޖައްސައިގެންނެވެ. އޭނާގެ އަތުގައި ވަޅި އޮތެވެ.\nއެމީހާ މަޑުކޮށްލައިގެން ހުރީ މުޖޭގެ ކުރިމަތީގަ އެވެ. އޭނާ ދީފާނެ ހަމަލާއަކަށް ކުޑަ ވެސް ބިރެއް ނެތި އެވެ.\n"ވަޅިން އަތް ދޫކޮށްލާ!" އެމީހާ މަޑުމަޑުން ބުނެލި އެވެ.\nމުޖޭ އެމީހާއާ ދިމާއަށް ބަލާ ވެސް ނުލަ އެވެ. އޭނާ އިނީ ބިންމައްޗަށް ނަޒަރު ހުއްޓާލައިގެންނެވެ. ވަރުބަލިވެ، ބާރުބާރަށް ނޭވާ ލެވެމުން ދެ އެވެ. އަތުން ވަޅި ދުލެއްނުކުރި އެވެ.\nއެމީހާގެ މޫނު މައްޗަށް ވެރިވީ ކަންބޮޑުވުމުގެ އަސަރުތަކެއް ނޫނެވެ. އޭނާގެ މޫނަށް އެރީ ކުޑަކުޑަ ހިނިތުންވުމެކެވެ. އެންމެ ގާތް ރަހުމަތްތެރިޔާ އެގޮތަށް މަރާލުމުން، އެކަން ކުރުވި މީހާއާ ދެކޮޅަށް އާ ހިތްވަރެއް އުފެދިދާނެ އެވެ. އެއީ ކައިރި ކަމެކެވެ. އެހެންކަމުން، އެންމެ ފަހު ވަގުތު ވެސް، ތައްޔާރުވެގެން އެ އިނީ ހަމަލާއަކަށެވެ. ގޯހެއް ނޫނެވެ.\nގުރޯގެ ހިތުގެ އަޑިން އާ ކަމަކަށް އެދެން ފެށި އެވެ. މިހާރު އޭނާއަށް ސަލާމަތެއް އޮތީ، މުޖޭގެ ކުޅަދާނަކަމުންނެވެ. މުޖޭގެ ހިތްވަރު ގަދަކޮށް އެމީހާއާ ކުރިމަތިލައިގެންނެވެ. ވަޅި އެ އޮތީ އަތުގަ އެވެ. އެމީހާގެ ދެ އަތް އޮތީ ހުހަށެވެ. ޔަގީނުން ވެސް ގުރޯއަކަށް އެއިން އަތެއްގައި އެއްޗެއް އޮތް ތަނެއް ނުފެނެ އެވެ.\nމުޖޭ ކުއްލިއަކަށް ތެދުވި އެވެ.\nގުރޯގެ ދެ ލޮލަށް ގަބޫލެއް ނުކުރެވުނެވެ. އެކަމަކު މުޖޭ އެހެރީ ތައްޔާރުވެގެންނެވެ. މުޖޭ އެ އުޅެނީ އެމީހާއާ ކުރިމަތިލާށެވެ. އަސްލު މުޖޭ އަދިކިރިޔާ ފެނުނީ އެވެ. އެއީ ބިރުނުގަންނަ މުޖޭ އެވެ. އެކަކަށް ވެސް އެހާ ފަސޭހައިން އޭނާ ބައްޔެއް ނުކުރެވޭނެ އެވެ.\nމުޖޭ...ހަމަލާދީ! ގުރޯއަށް އެހެން ބުނެވެން ދުލުގެ ކުރިއަށް ލަފުޒުތައް އަ އެވެ. އެކަމަކު މި މީހާގެ ހަގީގަތް އޭނާއަށް މުޅިން ނޭނގޭތީ، އިހަށް މަޑުން އިންނަން، އޭނާގެ ހަވަނަ ހިއްސު ބާރުއެޅި އެވެ.\n(ހަތަރު ވަނަ ބައި މޭ 23، 2020، ހޮނިހިރުދުވަހު)\nއަސްލުވެސް ތީކާކުކަން ނޭންގުންނަމަވެސް މިބާވަތުގެ ވާހަކަތައް ލިޔެލާގޮތުން ހަމަ ޙަޤީޤަތޭ ހިތަށް އަރާ ވަރަށް ރަނގަޅު ލިޔުންތެރިކަން.ވަރަށް ފާޑުވެރި.\nނޫނޭވާ އެދުރަކީ ވާހަކަ ލިޔުމުގެ ފަންނު ހުސްކޮށްފަހުރި ފިސާރި އެދުރެއް...ނަމަ ނަމަ ކުރިން ހެދިހެން މިފަހަރު ނުފިލާތި!\nސިފަކުރުން ހަަމަ ހަބޭސް، މިރާއްޖޭގެ ހާލަތު ކިޔައިދޭ ވާހަކައެކެވެ.\nކޮމެންޓެއް ނުކޮށް ހުރެވޭ ވަރެއްނޫން.އެދުރަކީ އާދަޔާ ޚިލާފު މޮޅު ވާހަކަ ލިޔުންތެރިއެއް.ހީވަނީ ހަމަ މަންޒަރުތަކުތެރޭ އުޅެވޭހެން.ހާސަރެއްނެތް.ހާދިސާއާއި އޭގައި ވަށައިގެން ހިނގާކަންކަން.ފަށުވި ޢިބާރާތްތަކެއްނެތް.ސާދާ އާންމު ބަހުރުވަ.ޝަހާދެއްފަދަތެދެއް މީވާހަކަ ލިޔުމަކީ.އެދުރާ ނަމަނަމަ ހުއްޓާނުލާތި. އެދުރަކީ ކާކުކަން އެނގޭނެދުވަހެއްގެ އިންތިޒާރުގައި ހުރިން.\nފައްކާ އިނގޭ. ހަމަ ހީވަނީ ފިލްމެއް ބަލާލެވޭހެން.\nކީކޭބުނާނީ ހާދަ މޮޅޭ އެދުރު\nވަރައް ރީތި ކްރައިމް ސްޓޯރީއެއް.\nވ ވ ރީތި މި ބައި. ޑިސްކްރިޕްޝަންސް ހަމަ ވ ސަޅި\nކީއްވެ ޙަޤީޤީ ވާހަކައަކާ ވައްތަރީ.\nގައުމުގެ ހަގީގަތަކީ ހުސް މިޒާތުގެ ކަންކަމަށްވީމަ!


ތަޔައްމުމުގެ ޝަރުޠުތައް އަދި ތަޔައްމުމުކުރުން ހުއްދަވާ ސަބަބުތައް – DhiSalafiyyah\nތަޔައްމުމުކުރުން ތިރީގައިމިވާ ޝަރުޠުތަކާއެކު ޞައްޙަވެގެންވެއެވެ.\n1- ނިޔަތް: އެއީ ނަމާދު ހުއްދަކުރުމުގެ ނިޔަތެވެ. ހުރިހާ އަޅުކަމެއްގައިވެސް ނިޔަތަކީ ޝަރުޠެކެވެ. ތަޔައްމުމުކުރުމަކީ އަޅުކަމެކެވެ.\n2- އިސްލާމަކު ކަމުގައިވުން: ކާފިރުމީހާގެ ކިބައިން ތަޔައްމުމު ޤަބޫލުވެވިގެން ނުވެއެވެ. އެހެނީ އެއީ އަޅުކަމެކެވެ.\n3- ބުއްދިހުރުން: ބުއްދި ނެތް މީހާ، މޮޔަމީހާ، އަދި ހޭނެތިފައިވާ މީހާގެ ކިބައިން ތަޔައްމުމު ޞައްޙަވެގެންނުވެއެވެ.\n4- ތަންދޮރު ދަތުން: ތަންދޮރު ނޭނގޭ ކުޑަކުއްޖާގެ ކިބައިން ތަޔައްމުމު ޞައްޙަވެގެންނުވެއެވެ. އެއީ ޢުމުރުން ހަތްއަހަރު ހަމަނުވާ ކުދިންނެވެ.\n5- ފެން ބޭނުންކުރުމުން ޢުޛުރުވެރިވުން: އެއީ\n* ފެންނެތުމުގެ ސަބަބުންނެވެ. ﷲ ތަޢާލާ ވަޙީކުރައްވާފައިވެއެވެ. ﴿ فَلَمْ تَجِدُوا مَاءً فَتَيَمَّمُوا صَعِيدًا طَيِّبًا ﴾ [المائدة٦]މާނައީ : “ފަހެ، ފެންނުލިބިއްޖިއްޔާ ޠާހިރުވެލީން ތިޔަބައިމީހުން ތަޔައްމުމުކުރާށެވެ”. އަދި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރައްވާފައިވެއެވެ. (( إِنَّ الصَّيْدَ الطَّيِّبَ طَهُورُ الْـمُسْلِمِ وَإِنْ لَمْ يَجِدِ الْـمَاءَ عَشَرَ سِنِيْنَ، فَإِذَا وَجَدَ الْـمَـاءَ فَلْيُمِسَّهُ بَشَرَتَهُ فَإِنَّ ذَلِكَ خَيْرٌ)) [رواه الترمذي وصححه برقم124 وصححه الألباني في الإرواء برقم 153 ] މާނައީ: “ހަމަކަށަވަރުން ޠާހިރު ވެއްޔަކީ މުސްލިމާގެ ޠާހިރުކަން ލިބިގަންނަ އެއްޗެކެވެ. އެއީ ދިހައަހަރުވަންދެން އޭނާއަށް ފެން ނުލިބުނުކަމުގައިވިޔަސްމެއެވެ. ދެން އޭނާއަށް ފެން ލިބުމުން ފަހެ އޭނާގެ ހަށިގަނޑުގައި އެފެން ޖައްސާހުށިކަމެވެ.ފަހެ ހަމަކަށަވަރުން އެކަން އޭނާއަށް ހެޔޮވެގެންވެއެވެ.”\n* ނުވަތަ އެ ފެން އިސްތިޢުމާލުކުރުމުގެ ސަބަބުން ގެއްލުމެއް ވެދާނެކަމަށް ބިރުގަންނަނަމެވެ. އެއީ ފެން އިސްތިޢުމާލު ކުރުމުގެ ސަބަބުން ބަލި ބޮޑުވެދާނެކަމަށް ނުވަތަ ބަލި ފަސޭހަވުން ލަސްވެދާނެކަމަށް ޤަބޫލުކުރެވުމެވެ. ﷲ ތަޢާލާ ވަޙީކުރައްވާފައިވާ މި ބަސްފުޅުގެ ސަބަބުންނެވެ. ﴿ وَإِن كُنتُم مَّرْ‌ضَىٰ ﴾ [المائدة٦]މާނައީ : “އަދިތިޔަބައިމީހުންނީ ބަލިމީހުން ކަމުގައި ވެއްޖެނަމަ” އެވެ. އަދި ބޯފަޅައިގެންދިޔަ މީހާގެ ޙަދީޘުގައިވާ ފަދައިންނެވެ. އެ ޙަދީޘުގައިވެއެވެ. ((قَتَلُوهُ قَتَلَهُمُ اللهُ، هَلَّا سَأَلُوا إِذَا لَمْ يَعْلَمُوا إِنَّمَا شِفَاءُ الْعِيِّ السُّؤَالُ)) [أخرجه أبوداود برقم(337) وابن ماجة برقم (572) وصححه الشيخ أحمد شاكر (حواشي المسند 5/22-23) وحسنه الألباني (صحيح ابن ماجة رقم 464)]މާނައީ: “އެބައިމީހުން އޭނާ މަރާލީއެވެ. ﷲ ތަޢާލާއެބައިމީހުން ޤަތުލުކުރައްވާށިއެވެ. އެބައިމީހުންނަށް ނޭނގޭޙާލު އެބައިމީހުން ސުވާލުނުކުރީ ކީއްވެހެއްޔެވެ. ފަހެ ހަމަކަށަވަރުން ޖާހިލުކަމުގެ ފަރުވާއަކީ ސުވާލުކޮށް އޮޅުންފިލުވުމެވެ.”\n* ނުވަތަ ފިނި ގަދަވުމުގެ ސަބަބުން އެކަމާއެކު ފެން އިސްތިޢުމާލުކުރުމުން ގެއްލުންވެދާނެ ކަމުގެ ބިރުހީވެ، ނުވަތަ މަރުވެދާނެކަމުގެ ބިރުގަންނަނަމައެވެ އެއީ ޢަމްރޫ ބުނުލް ޢާޞްގެ ޙަދީޘުގެ ސަބަބުންނެވެ. ޛާތުއް ސަލާސިލް ހަނގުރާމައަށް ރަސޫލުﷲ ޞައްލަﷲ ޢަލައިހި ވަސައްލަމަ ޢަމްރޫ ފޮނުއްވިއެވެ. ޢަމްރޫ ވިދާޅުވިއެވެ. اِحْتَلَمْتُ فِي لَيْلَةٍ بَارِدَةٍ شَدِيدَةٍ الْبَرْدِ، فَأَشْفَقْتُ إِنْ اغْتَسَلْتُ أَنْ أَهْلِكَ فَتَيَمَّمْتُ، وَصَلَّيْتُ بِأَصْحَابِي صَلَاةَ الصُّبْحِ [ رَوَاهُ أَحْمَدُ(4/203) وَأَبُو دَاوُد برقم (334) وَالدَّارَقُطْنِيّ وصححه الألباني (الإرواء برقم 154) ] މާނައީ: “ވަރަށް ފިނިކަންގަދަ ރެއެއްގައި އަހުރެން އިޙުތިލާމުވެއްޖެއެވެ. އަދި އަހުރެން ފެނުން ހިނައިގެންފިނަމަ އަހުރެން މަރުވެދާނޭކަމަށް އަހުރެން ބިރުގެންފީމެވެ. ދެން އަހުރެން ތަޔައްމުމުކޮށްގެން ލަޝްކަރައިގެން ފަތިސްނަމާދުކޮށްފީމެވެ.”\n5- ވެލި ހުރިނަމަ ވެލި ބޭނުންކޮށްގެން ތަޔައްމުމުކުރުން: އެއީ ﷲ ތަޢާލާ މިފަދައިން ވަޙީކުރައްވާފައިވާތީއެވެ. ﴿ فَتَيَمَّمُوا صَعِيدًا طَيِّبًا فَامْسَحُوا بِوُجُوهِكُمْ وَأَيْدِيكُم مِّنْهُ ﴾ [المائدة٦]މާނައީ : “ފަހެ ޠާހިރުވެލީން ތިޔަބައިމީހުން ތަޔައްމުމުކުރާށެވެ. ފަހެ،ތިޔަބައިމީހުންގެ މޫނުތަކާއި، އަތްތަކުގައި އެ ވެލީން ފުހޭށެވެ”\nއިބްނު ޢައްބާސް ރަޟިޔަﷲ ޢަންހުމާ ވިދާޅުވިއެވެ. “الصَّعِيْدُއަކީ ވެއްޔެވެ الطَّيِّبُ ގެ މާނައަކީ ޠާހިރުއެވެ.”\nވެލި ލިބެން ނެތްނަމަ، ކުދި ހިލަ ނުވަތަ ބޮޑެތި ހިލަ ލިބެންހުރިނަމަ އޭގެން ތަޔައްމުމުކުރާނީއެވެ. އެއީ ﷲ ތަޢާލާ ވަޙީކުރައްވާފައިވާ فَاتَّقُوا اللَّهَ مَا اسْتَطَعْتُمْ [التغابن 16]މާނައީ: “ފަހެ، ތިޔަބައިމީހުންނަށް ކުޅަދާނަވީވަރަކުން، ތިޔަބައިމީހުން ﷲ އަށް ބިރުވެތިވާށެވެ.” މި ބަސްފުޅަށް ޢަމަލު ކުރުމުގެ ގޮތުންނެވެ. އަލްއައުޒާޢީ ވިދާޅުވިއެވެ. “ހިލަ ހިމެނެނީ ވެލީގެ ތެރެއިންނެވެ.”


Bathalaa Shilpa Shetty ge furathama web series Amazon Prime in - vNews.mv\nބަތަލާ ޝިލްޕާ ޝެޓީގެ ފުރަތަމަ ވެބް ސީރީސް އެމޭޒަން ޕްރައިމްއިން\nމަރިޔަމް ޝާހިދާ 24 April 2022, 14:04\nމިހާތަނަށް އިންޑިއާގައި އުފައްދާ އެންމެ ވަރުގަދަ އެކްޝަން ސީރީސްއާއި ބަތަލާ ޝިލްޕާ ޝެޓީ ގުޅިއްޖެއެވެ.\n"އިންޑިއަން ޕޮލިސް ފޯސް" ގެ ނަމުގައި އުފައްދާ މި ވެބް ސީރީސްއަކީ އެމޭޒަން ޕްރައިމްއާއި ޕްރޮޑިއުސަރު ރޯހިތު ޝެޓީގެ ކޮޕް ޔުނިވާސްއާއި ގުޅިގެން އުފައްދާ ސީރީސްއެކެވެ.\nއެކްޓަރު ސިދާތު މަލްހޯތްރާ މުހިއްމު ރޯލްއިން ފެނިގެންދާ މި ސީރީސްގައި ބަތަލާ ޝިލްޕާ ފެނިގެންދާނީ އަންހެން ފުލުހެއްގެ ރޯލުންނެވެ.\nވަރުގަދަ އެކްޝަން ފިލްމުތައް ގެނެސްދީފައިވާ ރޯހިތުގެ މި ވެބް ސީރީސްއިން އިންޑިއާގައި އާ ބެންޗްމާކެއް ޤާއިމުކުރާނެކަމަށް މީޑިއާ ރިޕޯޓުތަކުންވަނީ ބުނެފައެވެ.\nމިދިޔަ ހަފްތާގެތެރޭގައި ސީރީސްގެ މަސައްކަތް ފެށިފައިވާއިރު ސީރީސްގެ ފުރަތަމަ ޕޯސްޓަރވެސް މިހާރުވަނީ އާއްމުކޮށްފައެވެ.\nބަތަލާ ޝިލްޕާގެ އަމިއްލަ އިންސްޓަގްރާމްގައި ބުނެފައިވަނީ، އެކްޝަން ކިންގް ރޯހިތު ޝެޓީގެ ކޮޕް ޔުނިވާސްއާއި ގުޅުމަކީ ލިބުނު އުފަލެއް ކަމުގައެވެ.\nމިސީރީސްގައި މައިގަނޑުގޮތެއްގައި ދައްކުވައިދޭނީ އިންޑިއާގެ އެކި ހިސާބުތަކުގައި މަސައްކަތްކުރާ ފުލުސް އޮފިސަރުން ޤައުމަށްޓަކައިވާ ޤުރުބާނީތަކެވެ. އިންޑިއާގެ ރައްޔިތުންނަށް އެޤައުމު އަމާން އޮމާންތަނެއްގެ ގޮތުގައި ބޭއްވުމަށް ފުލުހުން ކުރަމުންދާ މަސައްކަތްތައް މިސީރީސްއިން ވަރަށް ރަގަޅަށް ދައްކުވައިދޭނެއެވެ.\nއިންޑިއަން ޕޮލިސް ފޯސްއަކީ، ރޯހިތަށް ވަރަށް ޚާއްސަ، އަބަދުވެސް ވަރަށް އިޙްތިރާމްކުރާ ބައެއްކަމަށް ބުނަމުން ކާމިޔާބު ޕްރޮޑިއުސަރު ބުނެފައިވަނީ، ފުލުހުން ކޮށްދޭ އަގުހުރި މަސައްކަތް އިންޑިއާގެ އިތުރުން ބޭރު ޤައުމުގެ އޯޑިއަންސަށްވެސް ގެނެސްދިނުމުގެ ފުރުސަތު ލިބުމަކީ އޭނާއަށް ލިބިގެންދާ ފަޚުރެއް ކަމުގައެވެ.\nރޯހިތު ޝެޓީވަނީ މީގެކުރިންވެސް ފުލުސް ކެރެކްޓަރ ހިމަނައިގެން ތަފާތު އެކި މައުޟޫއުތަކަށް ފިލްމު އުފައްދާފައެވެ. އޭގެތެރޭގައި މަޝްހޫރު ފިލްމު "ސިންގްހަމް" ސީރީސް، އެކްޓަރު ރަންވީރް ސިންގް ފެނިގެންދިޔަ ފިލްމު "ސިމްބާ" އަދި ދާދިފަހުން ރިލީޒްވި ފިލްމު "ސޫރްޔަވަންޝީ" ހިމެނެއެވެ.\nމިއަހަރުގެ ފަހުކޮޅު ފިލްމު "ސިންގްހަމް" ގެ3ވަނަ ބައެއް ފެށުމަށް ތައްޔާރުވެފައި ވާއިރު ޕްރޮޑިއުސަރު ރޯހިތު ޝެޓީގެ ކުރިޔަށްހުރި ފިލްމުތަކުގެތެރެއިން އެންމެ އަވަހަށް ރިލީޒްކުރުމަށް ހަމަޖެހިފައިވަނީ އެކްޓަރު ރަންވީރް ސިންގް މުހިއްމު ރޯލްކުޅޭ ފިލްމު "ސަރކަސް" އެވެ.